Maruvefaivaa mamma kairee kulhen huri kuhjaaah Shah Rukh ge ehee\nކުޑަ ކުއްޖާއަށް ޝަހުރުކް ޚާން ވަނީ އެހީވެފައި\nއިންޑިޔާގެ މުޒައްފަރްޕޫރު ރެއިލްވޭ ސްޓޭޝަންގައި ކުޑަ ކުއްޖަކު އޭނާގެ މަރުވެފައިވާ މަންމަގެ ގައިގައި އަޅާފައި އޮތް ފޮތިގަނޑާ ކުޅެން ހުރި މަންޒަރު އިންޓަނެޓުގައި ވައިރަލް ވުމުން ވަރަށް ގިނަ ބަޔަކު މިކަމާ ދެރަވެގެން އުޅުނެވެ. އެކްޓަރު ޝާހްރުކް ޚާން އަކީ ވެސް މި މަންޒަރު ބަލާފައި ހިތަށް އަސަރުކުރި މީހުންގެ ތެރޭގައި ހިމެނޭ މީހެކެވެ. އެހެންވެ ޝާހްރުކް ޚާންގެ މީރް ފައުންޑޭޝަނުން މި ކުއްޖާއަށް އެހީތެރިވުމަށް ނިންމީ އެވެ.\nމީރް ފައުންޑޭޝަނުން ވަނީ މި ކުއްޖާގެ މާމަ އާއި ކާފައާއެކު ކުއްޖާ ނަގާފައިވާ ފޮޓޯއަކާއެކު ކުއްޖާއަށް އެހީތެރިވާން ނިންމާފައިވާ ކަން އިއުލާން ކޮށްފަ އެވެ.\n"މި ކުއްޖާ ހޯދުމުގައި އެހީތެރިވެދިން އެންމެންނަށް މީރް ފައުންޑޭޝަނުން ޝުކުރު އަދާކުރަން. މަރުވެފައިވާ މަންމަ ކައިރީގައި މި ކުއްޖާ ކުޅެން ހުރި މަންޒަރު ފެނިފައި އެންމެން ވެސް ހިތް ހަލާކުވި. އަހަރެމެން އެ ކުއްޖާއަށް މިހާރު މި ގެންދަނީ އެހީތެރިވަމުން. ކުއްޖާ ހުރީ އޭނާގެ ކާފަގެ ބެލުމުގެ ދަށުގައި،" މީރް ފައުންޑޭޝަންގެ ބަޔާނުގައި ބުނެފައި ވެއެވެ.\nޝާހްރުކްގެ ޓުވީޓެއްގައި ވެސް ކުއްޖާގެ ހާލު ބަލައި އެ ކުއްޖާއަށް އެހީތެރިވެދޭން އިސްނެގި އެންމެންނަށް ޝުކުރު އަދާ ކޮށްފައި ވެއެވެ. އަދި ކުއްޖާއަށް އޭނާއަށް ވެވުނު ހުރިހާ އެހީތެރިކަމަކާއި ލޯތްބެއް ދޭނެކަމަށް ވެސް ޝާހްރުކްގެ ޓުވީޓްގައި ބުނެފައި ވެއެވެ.\nޝާހްރުކްގެ ބައްޕަ މަރުވެފައިވަނީ އޭނާ ވަރަށް ކުޑައިރު އެވެ. މަންމަ ވެސް މީގެ 30 އަހަރުކުރިން ވަނީ މަރުވެފަ އެވެ. ބޭރު ގައުމެއްގެ ޓީވީ ޝޯއެއްގައި ވާހަކަ ދައްކަމުން ޝާހްރުކް ބުނެފައިވަނީ މަންމަ އާއި ބައްޕަ އާއެކު ވަގުތު ހޭދަކުރަން ނުލިބުމުގެ ހިތާމަ އޭނާ މުޅި އުމުރަށް ވެސް ކުރާނެ އެވެ.\nއެހެންވެ އޭނާއަށް ވީހާވެސް ގިނަ ދުވަހު ދުނިޔޭގައި ހުރެވި އޭނާގެ ދަރިންނަށް ވީހާވެސް ގިނަ ދުވަހު ބައްޕައެއްގެ ލޯބި ދެވޭތޯ މަސައްކަތް ކުރާނެ ކަމަށް ވެސް ޝާހްރުކްގެ އިންޓަވިއުގައި ބުންޏެވެ.\nކޮވިޑް-19 ވަބާ އިން ސަލާމަތްވުމަށް އިންޑިޔާ އިން ކުރާ މަސައްކަތުގައި ޝާހްރުކް ދަނީ ވަރަށް ބޮޑެތި އެހީތެރިކަން ފޯރުކޮށްދެމުންނެވެ. އެގޮތުން އެތައް ހާސް ޕީޕީއީ ކިޓް ހަދިޔާ ކުރުމާއި އޭނާގެ އޮފީސް ކޮވިޑް-19ގެ ކުރީ ސަފުގައި މަސައްކަތްކުރާ މީހުން ބޭނުންކުރަން ދިނުން ހިމެނެ އެވެ.\nޝާހްރުކް ހާން ކޮވިޑް-19


MDP menbarunge vote in inthihaabu kaamiyaabu kureveyne: Raees Nasheed | Mihaaru\nރައީސް ނަޝީދު ކެމްޕެއިން ޕޯސްޓަރު ހިއްޕެވުމުގެ މަސައްކަތުގައި: ވިދާޅުވީ އެޖެންޑާ 19 ތަންފީޒުކޮށްގެން ޝަރުއީ ނިޒާމް ފުރިހަމައަށް އިސްލާހު ކުރެވޭނެ ކަމަށް -- ހުސެއިން ވަހީދު / މިހާރު ފޮޓޯ\nއެމްޑީޕީ މެންބަރުންގެ ވޯޓުން އިންތިހާބު ކާމިޔާބު ކުރެވޭނެ: ރައީސް ނަޝީދު\n09 ފެބުރުއަރީ 2019 - 12:25 43 comments\nއެމްޑީޕީ ހަރުގޭގައި މިއަދު ވާހަކަ ދައްކަވަމުން ނަޝީދު ވިދާޅުވީ ބައެއް ދާއިރާތަކުގައި އިންތިހާބު ކާމިޔާބު ކުރުމަށް ބޭނުން ވަނީ 2000 ވަރަކަށް ވޯޓު ކަމަށެވެ. އަދި އެ ދާއިރާތަކުގައި އެމްޑީޕީގެ މެންބަރުން އެ އަދަދަށް ތިބި ކަމަށް ވެސް އެމަނިކުފާނު ފާހަގަ ކުރެއްވި އެވެ.\n"މިއަދު އެމްޑީޕީގެ މެންބަރުން ކުރައްވާންވީ ކަމަކީ ޕާޓީގެ ޓިކެޓު ލިބިފައިވާ ޕާޓީގެ ކެންޑިޑޭޓަށް ވޯޓު ދެއްވަންވީ،" ނަޝީދު ވިދާޅުވި އެވެ. "ޕާޓީގެ މެންބަރުން ޕާޓީގައި ހިފެހެއްޓުނީމަ އަޅުގަނޑުމެންނަށް މި އިންތިހާބު ކާމިޔާބު ކުރެވޭނެ."\n#Agenda19 Poster hippun Male’ ge eki Dhaaira thakugai kuriah dhanee #Majlis19Thilafathah pic.twitter.com/Xj8afNxk4j\n— MDP Secretariat (@MDPSecretariat) February 9, 2019\nނަޝީދު ވިދާޅުވީ ރައީސް އިބްރާހިމް މުހައްމަދު ސޯލިހު ވެސް އަދި އެމަނިކުފާނު ވެސް އެމްޑީޕީ ކެންޑިޑޭޓަކަށް ނޫނީ ކެމްޕެއިން ނުކުރައްވާނެ ކަމަށެވެ.\n"ރައީސް އިބްރާހިމް މުހައްމަދު ސޯލިހެއް ވެސް އަދި އަޅުގަނޑެއް ވެސް ނޭދޭނެ އެމްޑީޕީ ނޫން ކެންޑިޑޭޓަކަށް އެމްޑީޕީ މެންބަރުން ވޯޓު ދިނުމަކަށް. އެ ނޫން ގޮތަކަށް ދައްކާ ވާހަކައަކީ ބާތިލު، ދޮގު ވާހަކަ،" ނަޝީދު ވިދާޅުވި އެވެ.\nއެމްޑީޕީން މަޖިލިސް އިންތިހާބަށް ހުށަހެޅި "އެޖެންޑާ 19" މެނިފެސްޓޯ އަށް ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ފާޑުވިދާޅުވެފައިވާތީ އެކަމަށް ވެސް ނަޝީދު ރައްދު ދެއްވި އެވެ.\n"އަޅުގަނޑު ދަންނަވާލަން ބޭނުން ޑރ. ޖަމީލު އަރިހުގައި ވިދާޅުވެދެއްވަބަލާށޭ އެޖެންޑާ 19 ކަމުނުދާ ކަމަށް ތިޔަ ވިދާޅުވަނީ ޝަރުއީ ނިޒާމް އިސްލާހު ކުރުމުގައި ދެން އޮތް އެހެން ގޮތަކީ ކޮބައިތޯއޭ،" އެމަނިކުފާނު ވިދާޅުވި އެވެ.\nނަޝީދު ވިދާޅުވީ އެޖެންޑާ 19 ގައިވާ ކަންތައްތައް ތަންފީޒުވެއްޖެ ނަމަ ޝަރުއީ ނިޒާމް ފުރިހަމައަށް އިސްލާހު ކުރެވޭނެ ކަމަށެވެ. އަދި އެޖެންޑާ 19 ތައްޔާރުކޮށްފައި ވަނީ ވޭތުވެދިޔަ 15 އަހަރު ކޮށްފައިވާ ތަޖުރިބާއިން ކަމަށް ވެސް އެމަނިކުފާނު ވިދާޅުވި އެވެ.\n"އެޖެންޑާ 19 އަކީ އަޅުގަނޑުމެންނަށް ފެނުނު ތަނާއި އަޅުގަނޑުމެން ތަޖުރިބާކޮށް މި ޕާޓީ އެކުލަވާލާފައިވާ އެޖެންޑާ. އިރާދަކުރެއްވިއްޔާ ޝަރުއީ ނިޒާމް އިސްލާހު ކުރުމުގެ މަސައްކަތް އަޅުގަނޑުމެން ފުރިހަމައަށް ކުރިއަށް ގެންދާނަން،" ނަޝީދު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް


Maldive gas in lui fulheege haassa package thakeh tha'aaraf koffi\nޕެކޭޖުތައް ތައާރަފްކުރުމަށް ބޭއްވި ހަރަކާތުގެ ތެރެއިން--\nމޯލްޑިވް ގޭހުން ލުއި ފުޅީގެ ހާއްސަ ޕެކޭޖު ތަކެއް ތައާރަފްކޮށްފި\nމޯލްޑިވް ގޭހުން ލުއި ފުޅީގެ ހާއްސަ ޕެކޭޖު ތަކެއް މިއަދު ތައާރަފްކޮށްފި އެވެ.\nއެސްޓީއޯ އޮޑިޓޯރިއަމްގައި މިއަދު ހަވީރު ބޭއްވި ރަސްމިއްޔާތުގައި މޯލްޑިވް ގޭހުން ވަނީ ލުއި ފުޅީގެ ދެ ޕެކޭޖެއް ތައާރަފްކޮށްފައެވެ. އެއީ "ލުއި ސްޓެންޑާޑް" އަދި "ލުއި ބޭސިކް" މި ދެ ޕެކޭޖެވެ.\nއެ ރަސްމިއްޔާތުގައި މޯލްޑިވް ގޭހުގެ މާކެޓިން މެނޭޖާ އާމިނަތު މުހައްމަދު ސައީދު ވިދާޅުވީ މިއީ އެ ކުންފުނީގެ ތާރީހުގައި ބޭއްވޭ ހާއްސަ ހަރަކާތެއް ކަމާއި އެ ޕެކޭޖުތަކަކީ 20 ވަނަ އަހަރީ ދުވަހާއި ގުޅިގެން ކަސްޓަމަރުންނަށް ލުއި ފުޅީގެ ޓޯޓަލް ސޮލިއުޝަން އެއް ދިނުމުގެ މަގްސަދުގައި ތައާރަފްކުރި ހާއްސަ ޕެކޭޖުތަކެއް ކަމުގައެވެ. އަދި ޖީބަށް ލުއި ފަސޭހަ ގޮތަކަށް ކަސްޓަމަރުންނަށް ލުއިފުޅި ބައްލަވައިގަނެވޭނެ ފަދަ ހިދުމަތްތަކެއް ފޯރުކޮށްދިނުމަށްޓަކައި ތައާރަފްކުރި ޕެކޭޖްތަކެއް ކަމުގައިވެސް ފާހަގަކުރެއްވިއެވެ.\n"ލުއި ބޭސިކް" ޕެކޭޖުގައި ހިމެނެނީ ސިލިންޑަރު ރަޖިސްޓްރޭޝަން އާއި 10 ކިލޯގެ ގޭސް ފުޅިއަކާއި ފަސް ފޫޓުގެ ހޮޅިއާއި ދެ ކްލިޕެވެ. ޕެކޭޖުގެ އަގަކީ 1250 އެވެ. 1435 ރުފިޔާ އަށް ލިބޭ "ލުއި ސްޓެންޑާޑް" ޕެކޭޖުގައި "ލުއި ބޭސިކް" ޕެކޭޖުގައި ހިމެނޭ ސާމާނުތަކުގެ އިތުރުން ރެގިއުލޭޓަރެއް ލިބިވަޑައިގަންނަވާނެއެވެ.\nއޭގެ އިތުރުން ޕެކޭޖުތައް ބައްލަވައިގަންނަވާ ފަރާތްތަކަށް ގޭސްފުޅި ހިލޭ ގުޅައިދިނުމުގެ ހިދުމަތް ފޯރުކޮށްދޭނެ ކަމަށްވެސް އެ ކުންފުނިން ފާހަގަކުރެއްވިއެވެ.މި ޕެކޭޖުތައް މިއަދުން ފެށިގެން މޯލްޑިވް ގޭހުން ލިބެން ހުންނާނެއެވެ.\nމޯލްޑިވް ގޭސް ވިޔަފާރި ޕްރޮމޯޝަން


vnews -5aharu thereygai 40000 vazeefa ufahdhan masahkai kuraanan: Minister\nފަސް އަހަރުގެ ތެރޭގައި 40000 ވަޒީފާ އުފައްދަން މަސައްކަތް ކުރާނަން: މިނިސްޓަރު\nއިކޮނޮމިކް މިނިސްޓަރ ފައްޔާޒް އިސްމާޢިލް\nރާއްޖޭގައި ވަޒީފާނެތް މީހުންގެ އަދަދު މަދުކުރުމުގެ ގޮތުން 40000 ވަޒީފާ އުފައްދަވަން މަސައްކަތް ކުރައްވާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެ.\nމިނިސްޓަރު ފައްޔާޒު މިހެން ވިދާޅުވީ މަންދު ކޮލެޖުން މިއަދު ކުރިއަށް ގެންދާ ކެރިޔަގައިޑޭންސް ޕޮރޮގްރާމް ފެށުމުގެ ގޮތުން ދަރުބާރުގޭގައި ބޭއްވި ރަަސްމިއްޔާތުގައި ވާހަކަދައްކަވަމުންނެވެ.\nމިނިސްޓަރު ފައްޔާޒު ވިދާޅުވީ ރާއްޖޭގެ އިގްތިސޯދު ރަގަޅުކުރުމަށްޓަކައި ގިނަ ވަޒީފާތަކެއް އުފެއްދުން މުހިންމު ކަމަށެވެ. އެގޮތުން މިސަރުކާރުން ރާއްޖޭގެ އިގްތިސޯދު ރަގަޅުކުރުމަށް ކުރާ މަސައްކަތުގެ ތެރެއިން 40000 ވަޒީފާ އުފައްދަވަން މަސައްކަތް ކުރައްވާނެ ކަމަށް ވިދާޅުވި އެވެ.\n"އިގްތިސޯދު ފުޅާކުރުމަށްޓަކައި ވަޒީފާތައް އިތުރުމަކީ މުހިއްމު ކަމެއްގެ ގޮތުގައި ދެކެން، އެހެންނަމަވެސް 96000 ވަޒީފާ ނުއުފެއްދިދާނެ. އެކަމަކު މި ފަސް އަހަރުގެ ތެރޭގައި މަދުވެގެން 40000 ވަޒީފާ އުފައްދަން މަސައްކަތް ކުރާނަން" ފައްޔާޒު ވިދާޅުވި އެވެ.\nމިނިސްޓަރު ވިދާޅުވީ މިސަރުކާރުގެ މަގުސަދަކީ ބިދޭސީން މަސައްކަތްތަކަށް ގެނައުން މުޅިން ހުއްޓުވުން ނޫން ކަމަށެވެ. އެހެންނަމަވެސް ރާއްޖޭގައި ވަޒީފާ އަދާކުރާ ދިވެހިންގެ ނިސްބަތް އިތުރުކުރުމަކީ މިސަރުކާރުގެ މަގުސަދެއް ކަމަށްވެސް ފައްޔާޒު ވިދާޅުވި އެވެ.\nމިނިސްޓަރު ފައްޔާޒު އިތުރަށް ވިދާޅުވީ ވަޒީފާތައް އުފެއްދުމުގައި ކޮލެޖުތަކުގެ އެއްބާރުލުން ވަރަށް ބޮޑަށް ބޭނުންވާނެ ކަމަށެވެ. އަދި މިސަރުކާރަކީ ކޮލެޖުތަކުން ކުރާ މިފަދަ ކަންކަމަށް ވަރަށް ފުރިހަމައަށް އެއްބާރުލުން ދޭނެ ސަރުކާރެއް ކަމަށާއި ހާއްސަކޮން ރާއްޖޭގެ އިގްތިސާދު ފުޅާކުރުމަށް ޒާތީނުވެ ހުރިހާ ފަރާތްތަކަށް އެއްބާރުލުން ދެއްވާނެ ކަމުގެ ޔަގީންކަންވެސް މިނިސްޓަރު ވަނީ ދެއްވާފަ އެވެ.


"Dho Studio" in Shalabeege mulhin aa lava thakeh | Mihaaru\n"ދޯ ސްޓޫޑިއޯ"ގައި ޝަލަބީ އާއި ބޭންޑް ޕާފޯމްކުރަނީ. -- ފޮޓޯ: މަސްރަހް\n"ދޯ ސްޓޫޑިއޯ" އިން ޝަލަބީގެ މުޅިން އާ ލަވަތަކެއް\n09 އޯގަސްޓް 2018 - 21:30 1 comment\nކޮންމެ ހުކުރު ދުވަހު "ދޯ ސްޓޫޑިއޯ" އިން ގެނެސްދޭ މިއުޒިކް ޝޯ ހަފުތާއެއްގެ މެދުކެނޑުމަކަށް ފަހު ދެން އަންނާނީ ކޮންމެ އާދީއްތަ ދުވަހަކު އެވެ. ލިއޮވިލް ބޭންޑުގެ ލަވަކިޔުންތެރިޔާ އަދި ގިޓަރިސްޓް ސާދިން މުހައްމަދު އަދި އެ ބޭންޑުގެ ޕާކަޝަނިސްޓު އަހްމަދު ޝަމާމް ޝަރީފާ އެކު ފެށި މި ސެގްމަންޓުގައި މިހާތަނަށް ދެ ޝޯ ގެނެސްދީފައި ވާނެ އެވެ.\nދެވަނަ ޝޯގައި ޕާފޯމްކޮށްފައިވަނީ މޯލްޑިވިއަން އައިޑޮލްގެ ފުރަތަމަ ސީޒަނުން ވިދާލި މުހައްމަދު މުއައްޒިން އާއި މުއައްޒިންގެ ރޮކްބޭންޑް "ގްރެވިޓީ" ގެ ރިދަމް ގިޓަރިސްޓު އާފީ އުމަރެވެ.\n"ދޯ ސްޓޫޑިއޯ" އާދީއްތަ ދުވަހު އަލުން ފަށާނެ އެވެ. އެއޯ ކުޅަދާނަ ލަވަކިޔުންތެރިޔާ ޝަލަބީ އިބްރާހިމް އަދި ހައުސް އޮފް މިއުޒިކް ބޭންޑާއެކުގަ އެވެ. އެ ބޭންޑުގެ ގިޓަރިސްޓު ހަސަން ޒާހިރު އަދިި ޑްރަމަރު ޝަމީމް މި ޝޯއިން އެމީހުންގެ ހުނަރު ދައްކާލާނެ އެވެ.\nހުދު ކުލައިގެ ބެކްގްރައުންޑެއްގައި ގެނެސްދޭ މި ޝޯގެ އާ ޝޯތައް ފެނިގެންދާނީ ކުޅަދާނަ ފޮޓޯގްރާފާ / އާޓިސްޓު މަސްރަހް ނަސީމް ތައްޔާރުކޮށްދީފައިވާ ވަރަށް ނަލަ ސެޓެއްގަ އެވެ.\n"ދޯ ސްޓޫޑިއޯ"ގައި އާޓިސްޓުން ހުށަހަޅައިދޭނީ އެމީހުންގެ އަމިއްލަ ލަވަތައް އަދި ކަވަ ލަވަތަކެކެވެ. އެގޮތުން ޝަލަބީގެ އަމިއްލަ ތިން ލަވައެއް ކުރިއަށް މި އޮތް ޝޯގައި ފެނިގެންދާނެ އެވެ. އޭގެ ތެރޭގައި މި ޝޯއަށް ހާއްސަކޮށް ޝަލަބީ ތައްޔާރުކޮށްފައިވާ މުޅިން އާ ލަވައެއް ވެސް ހިމެނެ އެވެ. އަދި މީގެކުރިން އޭނާ ކިޔާފައިނުވާ އާ ދެ ކަވާ ލަވަވެސް ހިމެނެ އެވެ.\n"ދޯ ސްޓޫޑިއޯ" ޝޫޓްކޮށް އެޑިޓްކުރަނީ އަބްދުﷲ އައުރާފް އާއި އަފްޝީން ނަސީރެވެ. ލަވަތައް ރިކޯޑްކޮށް މިކްސްކޮށްދެނީ މުނާޒު ޒުބައިރެވެ.\nއިތުރު ލިޔުންތައް ޝަލަބީ އިބްރާހިމް


SunOnline: ''You'' ge3vana season ah fehi signal\n"ޔޫ"ގެ ތިންވަނަ ސީޒަނަށް ފެހި ސިގްނަލް\nއަހުމަދު ޖައިޝަން 15 Jan 2020, 08:42\nޔޫ ގެ ދެވަނަ ސީޒަނުން މަންޒަރެއް ---\nސީރިއަލް ކިލާ ޖޯ އުޅޭގޮތް ބެލުމަށް ގިނަ ޒުވާނުން ކެތްމަދުވެ ބަލާ ޝޯއެއް ކަމަށްވާ "ޔޫ" ތިންވަނަ ސީޒަނަކަށް ރިނިއުކޮށްފި އެވެ.\nނެޓްފްލިކްސްގެ އެންމެ ވަރުގަދަ އޮރިޖިނަލް ޝޯތަކުގެ ތެރޭގައި ހިމެނޭ ޔޫގެ ތިންވަނަ ސީޒަނަކަށް ފެހި ސިގްނަލް ދީފައިވާއިރު އެ ސީޒަންގައި 10 އެޕިސޯޑް ހިމެނޭނެ ކަމަށް ނެޓްފްލިކްސް އިން ވަނީ މައުލޫމާތު ދީފައެވެ.\nސީޒަން ތިނެއްގެ ފެހި ސިގްނަލް ލިބުމާއެކު އާ ސީޒަންގެ ޝޫޓިން ފަށާނެ ކަމަށް ޔޫގެ ޕްރޮޑަކްޝަނުން ވަނީ ބުނެފައެވެ. އެގޮތުން އެ ޝޯގެ އާ ސީޒަން އަންނަ އަހަރުގެ ތެރޭގައި ފެނިގެންދާނެ ކަމަށް ޕްރޮޑަކްޝަނުން ވަނީ ބުނެފައެވެ.\nޝޯގެ ދެވަނަ ސީޒަންގައި ލީޑް ރޯލުން ފެނިގެން ގޮސްފައިވާ ޕެން ބެޖްލީ އާއި ލަވް ކުއިންގެ ރޯލުން ފެނިގެން ގޮސްފައިވާ ވިކްޓޯރިއާ ޕެޑްރެޓީވެސް އާ ސީޒަނުން ފެނިގެންދާނެ ކަމަށް ވަނީ ކަށަވަރުވެފައެވެ.\nމިދިޔަ ޑިސެމްބަރު މަހު 26 ގައި ރިލީޒުކުރި ދެވަނަ ސީޒަން ވެގެން ދިޔައި ބޮޑެތި ޓްވިސްޓުތައް ހުރި ވަރުގަދަ ސީޒަނަކަށެވެ. އެހެންކަމުން ކުރިއަށް އޮތް ސީޒަން އަދި މާބޮޑަށް ވަރުގަދަ ވާނެ ކަމަށް ގިނަ ބަޔަކު އުއްމީދު ކުރެއެވެ.


R.Atolhu Councilun Kuriah Gendhiya Diploma In Public Administration And Management Courhuge Dhasvenivun Baavvaifi | ungoofaaru.com\nބަނޑޭރިގަނޑު/ޚަބަރު/ރ.އަތޮޅު ކައުންސިލުން ކުރިއަށް ގެންދިޔަ ކޯސްތަކުގެ ދަސްވެނިވުން ބާއްވައިފި\n0 519 މިނެޓެއް ނުވަނިސް ކިޔާލެވޭ\nރ. އަތޮޅު ކައުންސިލް އަދި ސިވިލް ސާވިސް ޓްރެއިނިން އިންސްޓިއުޓް ގުޅިގެން ކުރިއަށް ގެންދިޔަ ޑިޕްލަމާ އިން ޕަބްލިކް އެޑްމިނިސްޓްރޭޝަން އަދި މެނޭޖްމެންޓު ފުރިހަމަ ކުރި ދަރިވަރުންގެ ދަސްވެނިވުން ބާއްވައިފިއެވެ.\nރ.އަތޮޅު ކައުންސިލްގެ އިދާރާގައި މިއަދު ކުރިއަށްދިޔަ މި ދަސްވެނިވުމުގެ ހަފުލާފައި ޖުމްލަ 39 ދަރިވަރުން ވަނީ ދަސްވެނިވެފައެވެ. މީ އެ ކައުންސިލުން ކުރިއަށް ގެންދިޔަ ޑިޕްލަމާ އިން ޕަބްލިކް އެޑްމިނިސްޓްރޭޝަން އަދި މެނޭޖްމެންގެ ބެޗް 10 އަދި ބެޗް 12 އިން ދަސްވެނިވި ދަރިވަރުންނެވެ. މިއީ 18 މަސް ދުވަހުގެ ކޯހެކެވެ.\nމި ހަފުލާގައި ދަސްވެނިވި ދަރިވަރުންނާ އެ ދަރިވަރުންގެ ތެރެއިން އެންމެ ރަނގަޅު ނަތީޖާ ހޯދި3ދަރިވަރުން ހޮވާ އެދަރިވަރުންނަށް ހަނދާނީ ފިލާ ހަވާލުކޮށްފައިވެއެވެ. މި ހަފުލާ ޝަރަފުވެރިކޮށްދެއްވާފައި ވަނީ އުނގޫފާރު މެޖިސްޓްރޭޓް ކޯޓުގެ ސީނިއާ މެޖިސްޓްރޭޓް މުޙައްމަދު ސާދިޤުއެވެ.\nމި ހަފުލާގައި ދަރިވަރުންނާ މުހާތަބުކުރައްވާ ވާހަކަފުޅު ދައްކަވަމުން ސަރަފުވެރި މެހެމާނު މުޙައްމަދު ސާދިޤު ވިދާޅުވީ އެއްވެސް ދަރިވަރަކު ކިޔެވުން މިހާ ހިސާބުން ހުއްޓާ ނުލުމަށާއި ދައުލަތުން ފަހިކޮށްދީފައިވާ މަތީ ތަޢުލީމުގެ ގިނަ ފުރުސަތުތަކުގެ ބޭނުން ހެޔޮގޮތުގައި ހިފުމަށެވެ. އަދި ހުރިހާ ދަރިވަރުންވެސް މި ކޯހުން އުނގެނުނު އެއްޗެއް ވަޒީފާގެ މައިދާނުގައި އާއި ޢަމަލީ މައިދާނުގައި ފުރިހަމައަށް ބޭނުންކުރުމަށް މެޖިސްޓްރޭޓް ސާދިޤް ދަރިވަރުންނަށް ނަސޭހަތްތެރިވެލެއްވިއެވެ.\nމި ކޯހުން އެންމެ ރަނގަޅު ނަތީޖާއެއް ހޯދާފައި ވަނީ ބެޗް 10 ކުން 1 ވަނަ ހޯދާފައިވާ ރ.މީދޫ، އޯސަން ވިލާ، ހުސެއިން ނަޝީދު އެވެ. އޭނާގެ ވާހަކާގައި ފާހަގަ ކުރި ގޮތުގައި ރ.އަތޮޅު ކައުންސިލުން މި ފަހިކޮށްދިން ފުރުސަތުގެ ބޭނުން ހިފާ ދަސްވެނިވި ގިނަ ދަރިވަރުން މިހާރު އަންނަނީ ޑިގްރީއަށް ކިޔަވަމުންނެވެ.\nރ.އަތޮޅު ކައުންސިލުން ހަރަދުކޮށްގެން ސިވިލް ސާވިސް ޓްރޭނިން އިންސްޓިޓިއުޓާ ގުޅިގެން 2016 ވަނަ އަހަރުން ފެށިގެން އަންނަނީ ސިވިލް ސާވިސް މުވައްޒަފުންނަށް އަމާޒުކޮށްގެން އެކި ކޯސްތައް ބާއްވަމުންނެވެ. ރ. އަތޮޅު ކައުންސިލުން މަޢުލޫމާތު ދިން ގޮތުގައި އެ ކައުންސިލުން ބޭއްވި ކޯސްތަކުން މިހާތަނަށް 66 ދަރިވަރަކު ވަނީ ދަސްވެނިވެފައެވެ. މި ކޯސްތަކުގައި ކިޔައިދެނީ ސިވިލް ސާވިސް ޓްރެއިނިން އިންސްޓިއުޓުން ކަނޑައަޅާ ލެކްޗަރާއިންނެވެ.


އިންކަމްޓެކްސް މިހާރުން މިހާރަށް ނަގަންޖެހޭތޯ؟ | Mendhuru Online\nއިންކަމްޓެކްސް މިހާރުން މިހާރަށް ނަގަންޖެހޭތޯ؟\nއިންކަމް ޓެކްސް އަކީ ރައްޔިތުންގެ އަތުން ސީދާ ނެގޭ ޓެކުހެކެވެ. ދިވެހިރާއްޖޭގައި އިންކަމް ޓެކްސްގެ ވާހަކަ ވަރަށް ކުރީއްސުރެ ދެކެވެއެވެ. ނަމަވެސް އިންކަމް ޓެކްސް ނަގަން ސަރުކާރު ތަކުން ނުވަތަ ސިޔާސީ ޕާރޓީ ތަކުން ވާހަކަ ދައްކަނީ ޖަޒްބާތީ ގޮތަކަށް އެއްބަޔަކު ”މަހުޖަނުންގެ“ އަތުން ޓެކްސް ނެގުމަށެވެ. އަނެއް ބަޔަކު ދައުލަތުގެ އާމްދަނީ ”ބޮޑުތަނުން“ އިތުރު ކުރުމަށެވެ.\nނަމަވެސް އިންކަމް ޓެކްސް ނެގުމުގައި ހުރި ފައިދާތަކާއި ގެއްލުންތަކާއި ގޮންޖެހުން ތަކުގެ ވާހަކަ ހަރުދަނާ ގޮތެއްގައި ދެކެވޭލެއް މަދުވެފައި، ރައްޔިތުންގެ މަޖުލީހުގައި ވެސް ޖަޒްބާތުގައި ނުޖެހި އޮއްޓަރު ހުރި ބަހުސްތަކެއް ކުރެވޭ ތަނެއް އެއްވެސް މައުލޫއެއްގައި ނުފެނެއެވެ. އިންކަމް ޓެކްސް 2020 ވަނަ އަހަރުގެ ކުރީ ކޮޅު ނަގާގޮތަށް\nބިލްފާސް ކުރުމުގެ މަސައްކަތް ފަށާފަވާއިރު އިންކަމް ޓެކްސް ގެ މަލޫމާތާއި ހޭލުންތެރިކަން އިތުރުކުރަން ޖެހެއެވެ.\nއިންކަމް ޓެކްސް އަދި އިންކަމްޓެކްސް ރިޓާރން\nއިންކަމް ޓެކްސް އަކީ ވަކި ވަކި ފަރުދުން އެމީހުނަށް ލިބޭ އާމްދަނީގެ ނިސްބަތުން ދައުލަތައް ވަކި ރޭޓަކުން ނެގޭ ޓެކްސް އެކެވެ. އިންކަމް ޓެކްސްގެ ގާނޫނާ އެއްގޮތަށް ޓެކްސް ދައްކަން ޖެހޭ ރައްޔިތުން، މުޅި އަހަރު ލިބޭ އާމްދަނީ ހިމެނޭ ޓެކްސް ރިޓާން އެއް ފައިލް ކުރަން ޖެހޭނެއެވެ. އިންކަމް ޓެކްސް ރިޓާން އަކީ އާންމު ގޮތެއްގައި އާމްދަނީ ލިބުނު ގޮތާ ޙަރަދު ކުރެވުނު ގޮތްތައް ހިމަނާ އެކައުންޓް ޓްރާންސެކްޝަން ތަކާއެކީ ހިމަނާ ޓެކްސް އޮޑިޓަރަކު ލައްވާ އެންޑޯސް ކުރުވާފައި، ޓެކްސް އިދާރާ އަށް ހުށަހަޅާ ފޯރމްތަކެކެވެ. މިއީ ބުރަ އުނދަގޫ މަސައްކަތަކައްވެފައި އެފޯރމްގައި ހުންނަ މައުލޫމާތު ތަފާތު ވެއްޖެ ނަމަ އެކަމަށް ފިޔަވަޅު އެޅޭނެއެވެ. އަދި އިންކަމް ޓެކްސް ރިޓާން ފޯރމްތައް ހުށަނާޅާ ފަރުދުންނައް ބޮޑެތި އަދަބުތައް ދެވޭނެއެވެ. އާންމުކޮށް އިންކަމް ޓެކްސް ނެގޭ ގައުމު ތަކުގައި އެންމެ ގިނަ ރައްޔިތުން ކުއްވެރިވާ އެއް ކުށަކީ އިންކަމް ޓެކްސް ރިޓާން ފައިލް ނުކޮއްގެންނެވެ. ދުވަސް ކޮޅެއްތެރޭ މޯލްޑިވްސް އިންލޭންޑް ރެވެނިއު އޮތޯރިޓީ(މީރާ) އިން މިހާރު ކުދި ވިޔަފާރި ކުންފުނިތަކުގެ ފަހަތުން ދުވާ ފަދައިން ދެން ދުވާނީ އަމިއްލަ މަސައްކަތް ކުރާ ކުދި ވިޔަފާރި ވެރިންނާއި މަސްވެރިންނާއި ދަނޑުވެރިން ފަހަތުންނެވެ.\nއިންކަމް ޓެކްސް ނެގުމުގެ ބުރަޔާ ދައުލަތައް ލިބޭ އާމްދަނީ\nއިންކަމް ޓެކްސް ނެގުމަށް ދައުލަތުން އެތައް ބޮޑެތި ހަރަދުތަކެއް ކުރަންޖެހޭނެ އެވެ. އަދި ހަމަ އެހެންމެ ރައްޔިތުންވެސް އެދެއްކުމަށް އެތައް ހަރަދު ތަކަކާއި ބުރަތަކެއް އުފުލަން ޖެހޭނެއެވެ. މިސާލަކަށް ދެކުނުގެ ކައްނެލި މަސްވެރިކަމުގެ ވިޔަފާރިކުރާ މަސްވެރިއަކަށް މަހަކު 45،000 ރުފިޔާ ލިބޭނަމަ، އެ މަސްވެރިޔާ އެލިބޭ ފައިސާ ބަރާބަރަށް އެކައުންޓަށް ޖަމާކޮށް ޙަރަދުބަރަދު ބަލަހައްޓާ، އަހަރަކު ދެ ފަހަރު ޓެކްސް އޮޑިޓަރެއް ލައްވާ އޮޑިޓްކޮށް މީރާ އަށް އިންކަމް ޓެކްސް ރިޓާރން ފައިލް ކުރަން ޖެހޭނެއެވެ. ޒުވާން މަސްވެރިޔާގެ ރަށުގައި ބޭންކެއް ނެތުމާއެކު ލިބޭ އާމްދަނީ ނަގުދު ފައިސާއިން ޙަރަދުކޮށް ހިސާބުކިތާބު ރަނގަޅަށް ބެލެހެއްޓިފައި ނެތުމުން 40 ނުވަތަ 60 ހާހަށް ވުރެ އާމްދަނީ ދަށުން ލިބޭ މީހެއް ގޮތުގައި އަމިއްލަ އަށް ނިންމާ، އެއްވެސް ޓެކްސް އެއް ނުދައްކާ އުޅެނިކޮށް މީރާގެ އޮފިސަރުން އެހެން އޮޑިވެރިން ދައްކާ ޓެކްސް އަށް ބަލާ ޒުވާން ވިޔަފާރި ވެރިޔާ ޓެކްސް އަށް މަކަރު ހެދިކަމަށް ނިންމާ ކުއްވެރިކުރެއެވެ. ގެސްޓް ހައުސް ހިންގާ ހަމީދަށާއި ކަންމަތީ ފިހާރަ ހިންގާ ކުޑަސޭޓަށް ވެސް ޖެހޭނީ މިހާލެވެ.\nމިއީ މިކަން ހިނގާނެ ގޮތުގެ ކުޑަ ތަސައްވަރެކެވެ. މީރާއިން ބޮދެތި ވިޔާފާރިވެރިންނާއ،ި ރައްރަށުގެ ކުދި ފިހާރަ ވެރިންނާއ އަދި މަސްވެރިންގެ އެތައް ބައެއް ފަހަތުން މީރާ އިން ދުވެގެން ލިބޭނެ ކަމައް އަންދާޒާ ކުރާ އާމްދަނީ އުޅެނީ 500 މިލިއަނުގައެވެ. އެހެނީ ދިވެހި ރާއްޖެޔަކީ އާބާދީ މަދު އަދި މަހަކު 40 ހާހުން މަތިން އާމްދަނީ ލިބޭ މަދު ބައެއް އުޅޭ ތަނެކެވެ. 30 ބިލިއަނުން މަތީގެ ބަޖެޓަކަށް 500 މިލިއަން ރުފިޔާ އަކީ މާބޮޑު ކުރިއެރުމެއްނޫނެވެ. އެހެން ކަމުން އިންކަމް ޓެކްސް ނަގަން ދައުލަތާއި ރައްޔިތުން އުފުލަން ޖެހޭ ބުރަޔަށް ބަލާފައި، އޭގެން ދައުލަތަށް ލިބޭ އާމްދަނީ ނުބައްދަލެވެ.\nސަފާރީގައި ރޭޕްކުރި ބޭރު އަންހެން ކުއްޖާގެ ދުލުން އެ ބިރުވެރި ނުބައި އަމަލާއި އަދި ބޭއިންސާފުގެ ވާހަކަތައް!


ރެޖިސްޓަރޑް ނަރސް / ސީނިއަރ ރެޖިސްޓަރޑް ނަރސް / ކްލިނިކަލް ނަރސް ހޯދުމަށް\nއދ.ހަންޏާމީދޫ ސިއްޙީ މަރުކަޒު\nރެޖިސްޓަރޑް ނަރސް، ސީއެސް8-1 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާކްސް ހޯދާފައިވުން.\nމޯލްޑިވްސް ނަރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nސީނިއަރ ރެޖިސްޓަރޑް ނަރސް\nމޯލްޑިވްސް ނަރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، ނަރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nސީނިއަރ ރެޖިސްޓަރޑް ނަރސް، ސީއެސް10-1 ގްރޭޑުގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާކްސް ހޯދާފައިވުން.\nސީނިއަރ ރެޖިސްޓަރޑް ނަރސް، ސީއެސް10-2 ގްރޭޑުގައި މަދުވެގެން2އަހަރު މަސައްކަތްކޮށް މަސއްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާކްސް ހޯދާފައިވުން.\nމޯލްޑިވްސް ނަރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް 9ގެ ސަނަދެއް ހާސިލްކޮށްފައިވުމާއެކު، ނަރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nކްލިނިކަލް ނަރސް، ސީއެސް12-1 ގްރޭޑުގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާކްސް ހޯދާފައިވުން.\nކްލިނިކަލް ނަރސް، ސީއެސް12-2 ގްރޭޑުގައި މަދުވެގެން2އަހަރު މަސައްކަތްކޮށް މަސއްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާކްސް ހޯދާފައިވުން.\nމަސައްކަތަށް ނުކުންނަވާ ކޮންމެ ދުވަހަކަށް -/120 ރުފިޔާ\nބަލިމީހުންނަށް ނާރސިންގ ކެއަރ ދިނުމާއި އަދި މިކަމުގައި އިޙްސާންތެރިކަމާއެކު އެ މީހުންގެ ޖިސްމާނީ ނަފްސާނީ އަދި އިޖްތިމާއީ ބޭނުންތަކަށް ރައްކާތެރިވުން.\nބަލިމީހުންނަށް ދިމާވާ އާދަޔާ ޚިލާފު ކަންތައްތައް ޑޮކްޓަރުންނަށް ރިޕޯޓުކުރުމާއި އަދި ރިފަރކޮށްފައި ތިބޭ މީހުން އެޑޮކްޓަރަކަށް އެންގުން.\nޑޮކްޓަރުންގެ ލަފާގެ މަތިން ބަލިމީހުންނަށް ދެވޭ ފަރުވާގެ ރީހެބިލިޓޭޝަނާ ބެހޭގޮތުން އެ މީހުންނަށް މަޢުލޫމާތު ދިނުން.\nކުޑަވަގުތުކޮޅަކަށް ބާއްވައިގެން ފަރުވާ ދޭންޖެހޭ ފަރާތްތަކަށް އޮބްޒަވޭޝަން ޚިދުމަތްދިނުމުގެ ކަންތައްތައް ބެލެހެއްޓުން\nދިމާވާ އިމަޖެންސީތައް ވަގުތުން ކަމާބެހޭ ޑޮކްޓަރުންނަށް އެންގުމާއި، ޑޮކްޓަރުން އަންނަންދެން އެފަދަ އިމަޖެންސީތައް މެނޭޖްކުރުން.\nހޮސްޕިޓަލް ޒިޔާރާތްކުރާ މީހުންނަށް ހެލްތް އެޑިއުކޭޝަން ދިނުމާއި ޚާއްސަގޮތެއްގައި މާބަޑު މީހުންނާއި ވިހެއުމަށްފަހު ދޫކޮށްލާ ބަލިމީހާގެ އާއިލާއަށް (މަންމަ އާއި ބައްޕަ)އަށް ގާތުން ކިރުދިނުމާއި ބެހޭގޮތުންނާއި ދޭތެރެ ދުރުކުރުމާއި ބެހޭގޮތުން މަޢުލޫމާތު ދިނުން.\nހޮސްޕިޓަލުން ޞިއްޙީގޮތުން މީހުން ހޭލުންތެރި ކުރުމަށާއި ހެލްތް ޕްރޮމޯޝަން ސެކްޝަނުން ހިންގޭ ތަފާތު ޕްރޮގްރާމްތަކުގެ އަމަލީގޮތުން ބައިވެރިވުމާއި އައުޓްރީޗް ދަތުރުތަކުގައި އަމަލީގޮތުން ބައިވެރިވުން.\nޑިއުޓީއާއި ހަވާލުވުމުގެ ކުރިން އިންވެންޓްރީ ޗެކްކޮށް މަދުވާތަކެތި ރިޕްލޭސްކުރުން.\nހޮސްޕިޓަލުން ބަލިމީހަކު މާލެ ނުވަތަ އެހެންވެސް ތަނަކަށް ރިފަރކުރަން ޖެހިއްޖެ ހާލަތެއްގައި އެމީހަކާއިއެކު އެތަނަށް ދިއުން.\nހޮސްޕިޓަލުގެ ސާފުތާހިރުކަން ދެމެހެއްޓުމާއި ޔުނިވާސަލް އިންޕެކްޝަން ޕްރޮޓޮކޯލާ އެއްގޮތަށް އަމަލުކުރުން.\nސެކްޝަނުން ފޯރުކޮށްދޭ ޚިދުމަތްތަކާއި ގުޅިގެން ތައްޔާރު ކުރަންޖެހޭ ރިޕޯޓްތަކާއި ތަފާސް ހިސާބުތަކާއި ލިޔުންތައް ތައްޔާރު ކުރުން\nއޮފީހުގެ ރަސްމީ މަސައްކަތްތަކާ ގުޅޭގޮތުން ހަވާލުކުރެވޭ އެންމެހައި ކަންތައްތައް ކުރުން.\nގައިންގަޔަށް އަރާ ބަލިތަކަށް އެކްސްޕޯޒުވުން.\nބަލިމިހުނަށް ބޭނުންކުރާ (ކަށި، ތިލަ އަދި މިނޫންވެސް ތޫނުތަކެތިން) ލިބިދާނެގެއްލުމެއް.\nކެމިކަލްސް، ޑްރަގްސް ފަދަ ތަކެއްޗަށް އެކްސްޕޯޒުވުން.\nބަލިމީހުންގެ ހަށިގަޑުން ބޭރުވާ ދިޔަ (ލޭ، ދޮސް، ހޮޑު، ކުޑަކަމުދާ އެއްޗެތިި، ބޮޑުކަމުދާއެއްޗެތި) ފަދަ ތަކެއްޗަށް އެކްޕޯޒުވުން.\nރޭޑިއޭޝަން (އެކްސްރޭ، ސީ.ޓީ ސްކޭން، އެމް.އާރު.އައި ސްކޭން) ފަދަ ތަކެއްޗަށް އެކްޕޯޒުވުން.\nއާންމުންގެ ފަރާތުން ދިމާވާ ޖިސްމާނީ އަދި ނަފްސާނީ ގެއްލުންތައް.\nވަޒީފާއަށް އެދޭ ފޯމް ހޮސްޕިޓަލް / ސިއްޙީ މަރުކަޒު ނުވަތަ ސިވިލް ސަރވިސް ވެބްސައިޓުން ލިބެން ހުންނާނެއެވެ. މަޤާމަށް އެދި ހުށަހަޅަންހޭ ތަކެތި ހުށަހަޅާނީ 29 ސެޕްޓެމްބަރ 2019 ވަނަ ދުވަހުގެ 12:00 ގެ ކުރިން އދ.ހަންޏާމީދޫ ސިއްޙީ މަރުކަޒުގެ އޮފީހަށެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2019 ސެޕްޓެމްބަރ 29 ން އޮކްޓޯބަރ 10 އާއި ދެމެދު އދ.ހަންޏާމީދޫ ސިއްޙީ މަރުކަޒު ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާއި ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 6680851 ނަންބަރު ފޯނަށެވެ. އީމެއިލް އެޑްރެހަކީ adh.atollhospital@health.gov.mv އެވެ.\nސުންގަޑި: 29 ސެޕްޓެންބަރު 2019 1200


ނަމާދަށް ކޮޅަށް ތެދުވާނީ ޤަމަތުގައި قَدْ قَامَت الصَّلَاة ކިޔުމުން ތަ؟ – ޖަމްޢިއްޔަތުއް ސަލަފް\nތާރީޚް: 1:10 15 ޑިސެމްބަރ 2020\nالحمد لله والصلاة والسلام على رسول الله وعلى آله وصحبه أجمعين. أما بعد.\nޤަމަތް ދިނުމުން، އެކި ވަގުތުތަކުގައި މައުމޫމުން ނަމާދަށް ކޮޅަށް ތެދުވެއެވެ. ބައެއް މީހުން ކޮޅަށް ތެދުވަނީ ޤަމަތް ދޭން ފެށުމުންނެވެ. އަނެއްބައި މީހުން ތެދުވަނީ އިމާމު މީހާ قَدْ قَامَت الصَّلَاة ކިޔުމުންނެވެ. އަދި އަނެއްބައި މީހުން ޤަމަތުގެ މެދުތެރެއިންވެސް ކޮޅަށް ތެދުވެއެވެ. އަދި ޤަމަތްދީ ނިމުނީމާވެސް ކޮޅަށް ތެދުވާ ބަޔަކު އުޅެއެވެ. މިލިޔުމުގައި އަލި އަޅުވާލާނީ މިކަމާ ބެހޭގޮތުން އައިސްފައިވާ ނައްޞުތަކަށާއި ޢިލްމުވެރިންގެ ބަސްފުޅުތަކަށާ އަދި މިކާ ގުޅުން ހުރި ބައެއް ޙުކުމްތަކަށެވެ.\nނަބިއްޔާ صلى الله عليه وسلم ގެ ޒަމާނުގައި ބަންގި ދެއްވާ އުޅުއްވީ ބިލާލު ބުން ރަބާޙާއި ޢަމްރު ބުން އުންމު މަކްތޫމާއި  އަބޫ މަޙްޛޫރާއެވެ.  ދާއިމީ ގޮތެއްގައި މަދީނާގައި ބަންގި ދީ އުޅުއްވީ ބިލާލުގެފާނެވެ. އަދި ފަތިސް ނަމާދުގައި އިބްނު އުންމު މަކްތޫމު ބަންގިދެއްވާ އުޅުއްވިއެވެ. އަދި އަބޫ މަޙްޛޫރާ ބަންގި ދެއްވާ އުޅުއްވީ މައްކާގައެވެ. رضي الله عنهم. \nނަބިއްޔާ صلى الله عليه وسلم ގެ އަނބިއަނބިކަނބަލުންގެ ކޮޓަރިކޮޅުތައް ހުންނަނީ މިސްކިތާ އިންވެގެންނެވެ. އެކަލޭގެފާނު ޢާންމު ގޮތެއްގައި ސުންނަތް ނަމާދުތައް ކުރައްވަނީ އެކޮޓަރިކޮޅުތަކުގައެވެ.  ނަމާދު ވަގުތުވުމުން ބަންގި ދެއްވާފައި ބިލާލުގެފާނު ޤަމަތް ދެއްވަނީ ނަބިއްޔާ صلى الله عليه وسلم ފެނިވަޑައިގަތުމުންނެވެ. އަންނަނިވި ރިވާޔަތުން އެކަން އެނގިގެން ދެއެވެ.\n«كَانَ بِلَالٌ يُؤَذِّنُ، ثُمَّ يُمْهِلُ فَإِذَا رَأَى النَّبِيَّ صَلَّى اللهُ عَلَيْهِ وَسَلَّمَ قَدْ خَرَجَ أَقَامَ الصَّلَاةَ» [رواه أبو داود في سننه برقم: (537) وصححه الألباني في صحيح أبي داود برقم: (548)]\nމާނައީ: ”ބިލާލުގެފާނު ބަންގިދެއްވާފައި ދެން މަޑުކުރައްވައެވެ. ފަހެ ނަބިއްޔާ صلى الله عليه وسلم ނުކުމެވަޑައިގަންނަވާތަން ފެނުމުން އެކަލޭގެފާނު ޤަމަތް ދެއްވައެވެ.“\nއަދި އެއް ފަހަރެއްގައި ޤަމަތް ދިނުމަށް ފަހު ނަބިއްޔާ صلى الله عليه وسلم މީހަކާ ކޮންމެވެސް ވާހަކައެއް ދެއްކެވުމަށްޓަކައި މިސްކިތުގެ އެއްފަރާތުގައި މަޑުކުރެއްވިއެވެ. ދެން އެއަށްފަހުގައި ވަޑައިގެން ނަމާދު ފެއްޓެވިއެވެ. \nމިފަދަ ޙާލަތްތައް މެދުވެރިވާތީ، މިމައްސަލައިގައި ހުރި ދަލީލުތަކުގެ އަލީގައި ޤަމަތްދިނުމުން ތެދުވާންވި ވަގުތާމެދު ޢިލްމުވެރިން ވާހަކަފުޅުދައްކަވާފައިވެއެވެ. މިކަން އެބޭފުޅުން މައިގަނޑު ދެ ޙާލަތަކަށް ބައްސަވައެވެ.\nފުރަތަމަ ޙާލަތް: ޤަމަތް ދިން އިރު އިމާމު މީހާ ހުރީ މިސްކިތުގެ ބޭރުގައި\nމިސްކިތް ތެރޭގައި އިމާމު މީހާ ނެތީސް ޤަމަތް ދީފިނަމަ މައުމޫމުން ނަމާދަށް ތެދުވާނީ މައުމޫމުންނަށް އިމާމުމީހާ ފެނުމުންނެވެ. އަންނަނިވި ޙަދީޘުގައި އެކަމަށް އިޝާރާތްކުރައްވާފައިވެއެވެ.\n«إِذَا أُقِيمَتِ الصَّلَاةُ فَلَا تَقُومُوا حَتَّى تَرَوْنِي» [رواه مسلم في صحيحه برقم: (156 – (604)]\nމާނައީ: ”ޤަމަތްދިނުމުން، ފަހެ ތިމަންކަލޭގެފާނު ފެނިވަޑައިނުގަންނަވާހާ ހިނދަކު ތިޔަބައިމީހުން ކޮޅަށް ނުތެދުވާށެވެ.“\nނަބިއްޔާ صلى الله عليه وسلم އެކަލޭގެފާނު ނަމާދުކުރަން ހުއްޓިވަޑައިގަންނަވާ މަޤާމަށް ވަޑައިގެންނެވުމުގެ ކުރިންވެސް ޞަޙާބީބޭކަލުން ސަފު ހައްދަވާކަމުގައި ވާރިދުވެފައިވެއެވެ. އެހެނަސް އެކަލޭގެފާނު ބޭރުގައި ހުންނަވަނިކޮށް ޤަމަތް ދިނުމުން އެކަލޭގެފާނު މިސްކިތަށް ވެދެވަޑައިގަތުން ލަސްވާފަދަ ކަމެއް މެދުވެރިވެދާނެކަމުގެ އިޙްތިމާލު އޮންނާތީވެ އެކަލޭގެފާނަށް އިންތިޡާރުކުރުމަށް ކޮޅަށް ތިބުން ނަހީކުރެވުނީއެވެ. އެހެންކަމުން އިމާމުމީހާ މިސްކިތް ތެރޭގައި ހުއްޓާ ޤަމަތްދީފިނަމަ ޤަމަތްދޭން ފަށާއިރަށް ކޮޅަށް ތެދުވިދާނެއެވެ. \nއައްތިރްމިޡީ رحمه الله ވިދާޅުވިއެވެ.\n”ނަބިއްޔާ صلى الله عليه وسلم ގެ އަޞްޙާބުބޭކަލުން ކުރެ ބޭކަލުންތަކަކާއި (އެއަށްފަހު ވަޑައިގެންނެވި) ޢިލްމުވެރިންތަކެއްވަނީ ކޮޅަށް ތިބެ އިމާމަށް އިންތިޡާރުކުމާމެދު ނުރުހުންތެރިވެވަޑައިގެންފައެވެ.“ \nދެވަނަ ޙާލަތް: ޤަމަތް ދިން އިރު އިމާމު މީހާ ހުރީ މިސްކިތުގެ އެތެރޭގައި\nދިވެހިރާއްޖޭގައި ޢާންމު ގޮތެއްގައި އިމާމުވެ ނަމާދުކުރަނީ ބަންގިގޮވާ މީހާއެވެ. އެހެންކަމުން ރާއްޖޭގައި ޢާންމުގޮތެއްގައި މެދުވެރިވާނީ މި ޙާލަތެވެ.\nމިޙާލަތުގައި ޢަމަލުކުރަންވީ ގޮތާމެދު ޢިލްމުވެރިންގެ ބަސްފުޅުތައް ތަފާތުވެގެންވެއެވެ. ސަބަބަކީ މިކަމާ ބެހޭ ސާފު ދަލީލެއް ވާރިދުވެފައި ނުވާތީއެވެ. އެހެންކަމުން ޢިލްމުވެރިން މިމައްސަލައިގައި އިޖުތިހާދު ކުރައްވާފައިވެއެވެ.\nފުރަތަމަ ބަސްފުޅު: ނަމާދަށް ކޮޅަށް ތެދުވާނީ ޤަމަތްދޭން ފެށުމުން (މިއީ ޢުމަރު ބުން ޢަބްދުލްޢަޒީޒާއި މުޙައްމަދު ބުން ކަޢުބު އަލްޤުރަޡީއާއި ސާލިމު ބުން ޢަބްދުﷲ ބުން ޢުމަރާއި އަބޫ ޤިލާބާއާއި ޢައްރާކު ބުން މާކިލާއި ޒުހުރީއާއި ސުލައިމާނު ބުން ޙަބީބު އަލްމުޙާރިބީއާއި ޢަޠާގެ ބަސްފުޅު )\nދެވަނަ ބަސްފުޅު: ނަމާދަށް ކޮޅަށް ތެދުވާނީ ޤަމަތުގައި حي على الصلاة ކިޔުމުން (މިއީ ޙަނަފީންގެ ބަސްފުޅު )\nތިންވަނަ ބަސްފުޅު: ނަމާދަށް ކޮޅަށް ތެދުވާނީ ޤަމަތްދީ ނިމުމުން. އަދި ލަހުން ތެދުވެވޭ މީހެއްނަމަ ކޮޅަށް ތެދުވާނީ ޤަމަތުގައި قد قامت الصلاة ކިޔުމުންނެވެ. (މިއީ ޝާފިޢީންގެ ބަސްފުޅު )\nހަތަރުވަނަ ބަސްފުޅު: ނަމާދަށް ކޮޅަށް ތެދުވަން ވަކި ވަޤުތެއް ނުވޭ. ޤަމަތުގެ ކުރީކޮޅުގައި ނުވަތަ މެދުތެރޭގައި ނުވަތަ ޤަމަތް ދީ ނިމުމުންވެސް ތެދުވިދާނެއެވެ. (މިއީ މާލިކީންގެ ބަސްފުޅު )\nފަސްވަނަ ބަސްފުޅު: ނަމާދަށް ކޮޅަށް ތެދުވާނީ ޤަމަތުގައި قد قامت الصلاة ކިޔުމުން (މިއީ އަނަސްގެފާނާއި  ޢަބްދުﷲ ބުން އަލްމުބާރަކާއި  ޙަންބަލީ މަޛްހަބުގެ ބަސްފުޅު )\nހަވަނަ ބަސްފުޅު: ނަމާދަށް ކޮޅަށް ތެދުވާނީ އިމާމުމީހާ ނަމާދަށް ކޮޅަށް ތެދުވުމުން (މިއީ އިބްނުލް މުންޛިރުގެ ބަސްފުޅު )\nމިކަމުގައި ފާހަގަކޮށްލަން ޖެހޭ މުހިންމު ނުކުތާއަކީ މިތަނުން އެއްވެސް ބަސްފުޅަކަށް ސުންނަތުން ޞައްޙަ ދަލީލެއް ނުވާކަމެވެ. މިއީ މިމައްސަލައިގައި ޢިލްމުވެރިންކުރައްވާފައިވާ އިޖުތިހާދުތަކެކެވެ.\nއިމާމު މާލިކު رحمه الله ވިދާޅުވިއެވެ.\n”ނަމާދަށް ޤަމަތް ދިނުމުން މީސްތަކުން ނަމާދަށް ތެދުވުމާމެދު ދަންނައެވެ. ފަހެ ހަމަކަށަވަރުން އެކަމާމެދު ކަނޑައެޅިގެން ސާފު ދަލީލެއް އޮތްކަމެއް އެނގިފައެއް ނެތެވެ. އެހެނަސް ތިމަންކަލޭގެފާނު ދެކިވަޑައިގަންނަވަނީ އެއީ މީސްތަކުންގެ ޙާލަތާ ގުޅިފައިވާ ކަމެއްގެ ގޮތުގައެވެ. އެހެނީ މީސްތަކުންގެ ތެރޭގައި ފަސޭހަކަމާއެކު އަވަހަށް ތެދުވެވޭނެ މީހުންނާއި ބުރަކަމާއެކު ލަހުން ތެދުވެވޭ މީހުން އުޅޭނެއެވެ. އެކަމުގައި އެންމެން އެއްގޮތެއް ނުވާނެއެވެ.“ \nއައްޝައިޚު ޢަބްދުލްޢަޒީޒު ބުން ބާޒު رحمه الله ވިދާޅުވިއެވެ.\n”ޤަމަތް ދިނުމުން ނަމާދަށް ތެދުވުމުގައި ޝަރުޢީ ގޮތުން ވަކި ވަގުތެއް ކަނޑައަޅުއްވާފައި ނުވެއެވެ. އަދި ކިއެއް ހެއްޔެވެ. ޤަމަތްދޭން ފެށުމުން ނުވަތަ ޤަމަތުގެ ތެރޭގައި ނުވަތަ ޤަމަތްދީ ނިމުމުންވެސް މައުމޫމުން ކޮޅަށް ތެދުވުމަކީ ހުއްދަކަމެކެވެ. އެއީ ވަރަށް ތަނަވަސް މައްސަލައެކެވެ. ޤަމަތް ދިނުމުން މައުމޫމުން ކޮޅަށް ތެދުވަންވީ ވަގުތު ޚާއްޞަކުރާނޭ ޝަރުޢީ ދަލީލެއް އޮތްކަމެއް އެނގިފައެއް ނެތެވެ. ބައެއް ފިޤުހުވެރިން ވިދާޅުވަނީ ނަމާދަށް ކޮޅަށް ތެދުވާނީ ޤަމަތުގައި قد قامت الصلاة ކިޔުމުންނެވެ. އެހެނަސް އެކަމަށް ދަލީލެއްވާކަމެއް އެނގިފައެއް ނުވެއެވެ.\nޤަމަތްދޭއިރު އިމާމުމީހާ މިސްކިތުގައި ފެންނަން ނެތް ނަމަ، ސުންނަތް ގޮތަކީ އިމާމު ނުފެންނަނީސް މައުމޫމުން ކޮޅަށް ނުތެދުވުމެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«إِذَا أُقِيمَتِ الصَّلَاةُ فَلَا تَقُومُوا حَتَّى تَرَوْنِي» [رواه مسلم في صحيحه برقم: (604)]\nމާނައީ: ”ޤަމަތްދިނުމުން، ފަހެ ތިމަންކަލޭގެފާނު ނުކުމެވަޑައިގަންނަވާ ތަން ތިޔަބޭކަލުންނަށް ފެނިވަޑައި ނުގަންނަވާހާ ހިނދަކު ތިޔަބޭކަލުން ކޮޅަށް ނުތެދުވާށެވެ.“\nوالله ولي التوفيق.“ \nއަދި ފަޟީލަތުއްޝައިޚް މުޙައްމަދު ބުން ޞާލިޙުލް ޢުޘައިމީން رحمه الله އާ މިމައްލަސައިގައި ސުވާލު ދެންނެވުނެވެ.\nޤަމަތް ދިނުމުން ތެދުވަންޖެހޭ ވަކި ވަގުތެއް ސުންނަތުގައި ވާރިދުވެފައިވޭ ހެއްޔެވެ؟\n”ޤަމަތް ދިނުމުން ތެދުވަން ޖެހޭ ވަކި ވަގުތެއް ސުންނަތުގައި ވާރިދުވެފައި ނުވެއެވެ. މިކަމުގައި ނަބިއްޔާ صلى الله عليه وسلم ޙަދީޘްކުރައްވާފައިވަނީ މިފަދައިންނެވެ.\n«فَلَا تَقُومُوا حَتَّى تَرَوْنِي» [رواه مسلم في صحيحه برقم: (156 – (604)]\nމާނައީ: ”(ޤަމަތްދިނުމުން) ފަހެ ތިމަންކަލޭގެފާނު ފެނިވަޑައިނުގަންނަވާހާ ހިނދަކު ތިޔަބައިމީހުން ކޮޅަށް ނުތެދުވާށެވެ.“\nއެހެންކަމުން ޤަމަތްދޭން ފެށުމުންވެސް، ޤަމަތުގެ މެދު ތެރެއިން އަދި ޤަމަތްދީ ނިމުމުންވެސް ކޮޅަށް ތެދުވުމަކީ ޖާއިޒުކަމެކެވެ.“ \nއަދި އެއަށްފަހުގައި އިމާމު މީހާ، ސަފުތައް އެއްވަރުކުރުމަށާއި ހުސްޖާގަތައް ފުރާލުމަށް ގޮވާލައި އެކަން ނިމުމުން، ދެން ނަމާދު ފަށާނީއެވެ. \n– އިމާމުމީހާ މިސްކިތުގެ ބޭރުގައި ހުއްޓާ ޤަމަތް ދީފިނަމަ މައުމޫމުން ކޮޅަށް ތެދުވާނީ އިމާމުމީހާ ފެނުމުންނެވެ.\n– އިމާމުމީހާ މިސްކިތުގެ ތެރޭގައި ހުއްޓާ ޤަމަތް ދީފިނަމަ ޤަމަތުގެ ކުރީކޮޅުގައި، މެދުތެރޭގައި ނުވަތަ ޤަމަތްދީ ނިމުމުންވެސް ކޮޅަށް ތެދުވިދާނެއެވެ.\nއެކަމުގައި މުހިންމު ކަމަކީ ނަމާދު ފެށުމުގެ ކުރިން ކޮޅަށް ތެދުވެ ސަފުއެއްވަރުކޮށް ތަރުތީބުކުރުމެވެ.\n އިބްނު އުންމު މަކްތޫމުގެ ނަންފުޅާމެދު ޢިލްމުވެރިންގެ އަރިހުގައި ޚިލާފެއް އޮވެއެވެ. ފުރިހަމަ ނަންފުޅަކީ ޢަމްރު ބުން އުންމު މަކްތޫމު ކަމުގައި ބައެއް ބޭކަލުން ވިދާޅުވެއެވެ. އަދި އަނެއްބައި ބޭކަލުންގެ އަރިހުގައި އެއީ ޢަބްދުﷲ ބުން އުންމު މަކްތޫމެވެ. ގިނަ ރިވާޔަތްތަކުގައިވަނީ ޢަމްރެވެ. (ބައްލަވާ: الإسيعاب لابن عبدالبر (3/1198) وأسد الغابة لابن الأثير (3/364) والإصابة لابن حجر (4/494)).\n ބައްލަވާ: صحيح أبي داود للألباني (3/48).\n ބައްލަވާ: صحيح أبي داود للألباني (2/395).\nބައްލަވާ: صحيح مسلم، رقم الحديث: 105 – (730). \n ބައްލަވާ: صحيح البخاري (642).\n ބައްލަވާ: نيل الأوطار للشوكاني (3/227).\nجامع الترمذي (2/487). \n ބައްލަވާ: الأوسط لابن المنذر (4/166 – 167).\n ބައްލަވާ: المحيط البرهاني لابن مازة (4/166).\n ބައްލަވާ: المجموع للنووي (3/255).\n ބައްލަވާ: حاشية الدسوقي (1/200).\n ބައްލަވާ: الأوسط لابن المنذر (4/166).\n ބައްލަވާ: جامع الترمذي (2/487).\n ބައްލަވާ: شرح منتهى الإرادات للبهوتي (1/182) وكشاف القناع له (1/327).\n ބައްލަވާ: الأوسط لابن المنذر (4/168).\n موطأ مالك (2/96).\n مجموع فتاوى ابن باز (10/367).\n مجموع فتاوى ورسائل العثيمين (13/16).\n ބައްލަވާ: تمام المنة للألباني (ص: 152).


Ep.6— Karunaige Therein | Safuhaa\n"ޖެހިގެން އޮތް ގޯޅިގަނޑުގައި ތިހިރީނު ލާޝް ގެސްޓްހައުސް، އެތަނަށް އަންނަން ކެރޭނެ؟ ދަންނަ މީހަކާއި ދިމާވެއްޖެއްޔާ ބުނޭ އެކުވެރިއަކު ދައުވަތުދީގެން ދަނީއޭ...." ލޫކަސް ތިރިއަށް ދާންހިނގައިގަތެވެ. ކަމީލާ އޭނަ ބުނާ ކޮންމެކަމެއް ކޮށްދޭނެއެވެ. އެހެންނޫންނަމަ އެހާ އަވަހަށް ދާންވީ ތަނެއް ނާހާނެއެވެ. ލޫކަސްއަށް ލިބުނު ކާމިޔާބު އެ ތުންފަތްމަތީގައި ހިނިތުންވުމެއްގެ ސިފައިގާ ކުޅެލައެވެ. ކަމީލާއަށް ގުޅައިގެން ހުރެ ވާހަކަދައްކަމުންގޮސް ގެސްޓްހައުސްއަށް ވަދެފައި އޭނަ ރޫމެއް ހޯދަން ރިސެޕްޝަނާއި ވާހަކަދެއްކިއެވެ. އެކަން ވަރަށް ފަސޭހައިން ހަމަޖެހުނެވެ. ލޫކަސްއަށް ބަލާލާފައި އޭނަ ހީވަނީ މާތް ރަގަޅު މީހެއްހެނެވެ. ކޮންމެ މީހަކަށްވެސް އެ ރީތިކަމުގެ ދަލުގައި ޖެހި މަގުއޮޅިދާނެއެވެ.\nކަމީލާ ރީތިވާން ހުރި އިރު އޭނަގެ މޭގަނޑު ނެގިނެގިފައި ޖެހެއެވެ. ލޫކަސް ބަލިވެއުޅޭއިރު ހާލުދެކެލަން ނުދަންޏާ އޭނަވާނީ ކޮންކަހަލަ ލޯބިވެރިޔަކަށް ހެއްޔެވެ؟ ފަޅުގެއެއްގައި އެކަނި ބައްދަލުކުރިއިރު ލޫކަސްގެ ހިތް ގޯސްނުވާކަމުގައި ވާނަމަ މިހާރު އިތުބާރު ނުކުރާންވީ އެއްވެސް ސަބަބެއްނެތެވެ. އޭނަ ލޫކަސްއަށް އިތުބާރުކުރެއެވެ. ނުބަޔެއް ނަހަދާނެކަމުގެ ޔަގީންކަން އެބައޮތެވެ. ކަމީލާގެ ބިރަކީ އޭނަ އެތަނަށް ދަނިކޮށް އާއިލާ މީހަކަށް ފެނިގެން ސުވާލުކޮށް ބައްޕަގެ ކަންފަތާއި ހަމަޔަށް އެވާހަކަ ފޯރަފާނެތީއެވެ. ބައްޕަ އާއްމުކޮށް މަޣުރިބު ނަމާދަށް ދާމީހާ ގެއަށް އަންނާނީ އިޝާ ނަމާދުކޮށް ނިމިގެންނެވެ. ދެ ނަމާދު ދޭތެރޭގައި މިސްކިތު ބޭރުގައި ބައްޕަ އެކުވެރިންނާއި ސިޔާސީ ވާހަކަދައްކަން ހުންނަކަމަށް މީހުން ކިޔާއުޅެއެވެ. ސިޔާސީ ވާހަކަ ދެކެ ކަމީލާ ވަނީ އަމަށަކު ފޫއްސެއްނޫނެވެ. އެކަންތަކަށް ގޮސް މީހުން ހުސްވެފައިވާރުން ބޮޑުވަރޭ ކަމީލާގެ ހިތަށް އަރައެވެ.\nހަތްގަޑިބައިވީއިރު ކަމީލާ ތައްޔާރުވެލައިގެން ނުކުމެވުނީ އޭނަގެ ބައްޕަގެ ކުރިމައްޗަށެވެ. ކަމީލާ އެހާވަރަށް ރީތިވެލައިގެން ސެންޓް ޖަހާލައިގެން ދަނީ ކޮންތާކަށް ހެއްޔޭ ސުވާލުކުރިއިރު އިރްފާންގެ ދެލޯ ރަތްވެ އެލޮލުން ކަނިބުރާލިއެވެ.\n"ޕާޓީއަކަށޭ ބައްޕާ...." ކަމީލާގެ ހިތަށް ބިރުވެރިކަން ވަނެވެ.\n"ކޮންހާ ދޮގެއްހަދާކަށްތަ؟ ކަމީލާ ތިއުޅޭހާ ގޮތްތައް މަގޭ އެކުވެރިއަކު ކިޔާދީފި، ކާކު ބުނެގެން ކަމީލާ ކޮންމެ ރެއަކު ދެނަމާދު ދޭތެރޭގައި އެހެރަ ފަޅުގެއަށް ތިވަންނަނީ، މިހާ މަކަރުވެރި ކުއްޖެއް ދުނިޔޭގައި ހުންނާނެތަ؟ " އިރްފާން ކަމީލާގެ އަތުގައި ހިފާލިގޮތަށް ބާރުބާރަށް ދަމައިގެންގޮސް ގޭތެރެއަށް ހޫރުވާލައިފިއެވެ. އެވަރުންވެސް ހިތްހަމަނުޖެހިގެން ކަމީލާގެ އަތުގައި އޮތް ފޯނު ދަމައިގެންފާ ބިތުގައި ޖެހިއެވެ.\n"މިކުއްޖާ ހަލާކުކޮށްލި މީހަކީ އެ ލިއަމް، އަދި ފޯނު އެއްޗެހި ގެންގުޅޭހާ ބޮޑުވެއްޖެކަމަށް މަށެއް ނުދެނެހުރިން، އެހެންވީމައެއްނު ވަލަށް ވަންނަން ފެށީ، ދެން ލާހިކެއް ނޫން ފޯނެއްގައި އަތްލާކަށް..." އިރްފާންގެ އަޑުގަދަވެގެން ނަމާދަށް އިން މާމަވެސް ދޮރުން ބޯ ދީ ބަލާލައިފިއެވެ. ކަމީލާ ދުއްވައިގަތީ ކޮޓަރިއާއި ދިމާލަށެވެ. އެނދަށް ވެއްޓުނު ގޮތަށް މޫނުގައި ދެއަތްއެޅިއިރު ކަމީލާއަށް ރޮވިއްޖެއެވެ. ހިތަށް ހާދަ އަސަރުކޮށްފިއެވެ. ފޯނު އޮތްނަމަ ވެގެން އުޅޭގޮތް ލޫކަސް ގާތު ބުނެފައި މާފަށް އެދުނީހެވެ. މިހާރު ލޫކަސް އޭނައަށް އިންތިޒާރު ކުރާނެއެވެ. ހުމާ ފިހިފިހި އެފަކީރު އޮތީ އެކަނި ނޫންކަމެއްވެސް ނޭގެއެވެ. ކަމީލާގެ ހިތް ކުނޑިކުނޑިވެގެން ފައިބަންފެށިއެވެ. ލޫކަސްގެ ހާލު ހިތަށް އަރާފައި ހަމަ ރޮވެނީއެވެ. އޭރުވެސް އިރްފާން އެކަނި ހުރެގެން އެއްޗެހިތަކެއް ކިޔާއަޑާއި މާމަ ދެތިން ޖުމްލައެއް ބުނެލި އަޑު ކަމީލާއަށް އިވުނެވެ. ކަމީލާ ގެ ހިތާމައިގާ ބައިވެރިވާނެ މީހެއް އެއްޗެއް ނެތެވެ. ރޮއި ރޮއި ހަލާކުވޭވޭ އޮވެފައި ކަމީލާއަށް ނިދުނެވެ.\nހެނދުނު ހޭލެވިގެން ކަމީލާ އޮތީ ސައިބޯހިތް ނުވެފައެވެ. ބުޅި އިސްތަށިގަނޑު ވިހުރުވާލައިގެން ބާލީހުގައި މޫނު ޖައްސާ ބާރުކޮށްލައިގެން އޮތްވާ މާހާ ގޮވާލިއެވެ.\n"މަންމަ އާއި އެކު މިއައީ ކައްމިމެން ކާން ރޮށްޓާއި މަސްހުނި ހިފައިގެން، ކައްމި ރޮނީ ކީއްވެތަ..." މާހާ ކަމީލާގެ އިސްތަށިގަނޑާއި ކުޅެލިއެވެ.\n"ނަތިން..." ކަމީލާ ނޭފަތް ދަމާލައިފިއެވެ.\n"އަހަންނަށް އެނގޭ، ނުފެންނަކަމަށް ހަދައިގެން މިހުރިހާ ދުވަހު ހުރިއިރުވެސް އަހަންނަށް ހުރިހާކަމެއް ފެނޭ....." މާހާ ސިއްރުން ބަލަން ހުއްޓާ ކަމީލާ ނުކުމެގެން ދެތިންރެއަކު ގޮސްފައި ވެއެވެ. އެދަނީ ލޫކަސްއާއި ބައްދަލުކުރަންކަން މާހާގެ ވިސްނުން ތޫނުކަމުން ދެނެގެންފިއެވެ.\n"ތިބުނީ ކީކޭތަ؟ ބައްޕަކާރީ ކުޓުވީ މާހާތަ؟ " ކަމީލާ ރުޅިއައިސްފައި މޫނުން ބާލީސް ނެގުމުން މާހާއަށް ސިހުމެއް ލިބުނެވެ. ރޮއިރޮއި ކަމީލާގެ ލޯ ދުޅަވެ ރަތްވެފައިވާއިރު އަދިވެސް އެސްފިޔަތަކުގައި ވިދަނީ ބޮޑެތި ކަރުނަ ތިކިތަކެވެ. ކަމީލާގެ ހާލާއިމެދު މާހާގެ ހިތް ހަމްދަރުދީއިން ފުރުނެވެ.\n"ކައްމިއަށް ރަގަޅަށް އެނގޭނެ އަހަރެން އެއްވެސް މީހެއް ގާތު ނުކިޔާނެކަން، ދޮންބެ ކާރިއަކުވެސް އަހަރެން ނުބުނަން، ވެގެން އުޅޭގޮތް ކިޔާދީ ބަލަ...." މާހާ އަހަން ފެށުމުން ކަމީލާ ހުރިހާ ވާހަކައެއް މާހާއަށް ކިޔާދިނެވެ. އޭނައާއި ލޫކަސް ސިއްރުން ބައްދަލުވެ އުޅެނިކޮށް ކޮންމެވެސް މީހަކަށް ފެނިގެން ބައްޕަގާތު ކިޔައިގެން އުޅޭ ކަމަށާއި ފޯނުވެސް ހަލާކުކޮށްލައިފި ކަމުގައި ކަމީލާ ބުނެލިއިރު ލޮލުގައި ކަރުނަ ގިނަވެއްޖެއެވެ.\n"ލޫކަސްއަކީ ކޮންކަހަލަ މީހެއްކަން ކައްމިއަށް އެނގިގެންތަ ތި ބައްދަލުކުރަނީ؟ ބައެއްފަހަރު އެހެން އުޅެނިކޮށް ލަނޑެއްވެސް ލިބިދާނެ، އަހަރެންގެ ކަޒިންއަކަށްވެސް ދެރަގޮތެއްވި، އެހެންވެ މިބުނީ ކައްމި އެހާ ޓްރަސްޓް ނުކުރާށޭ، އެކަނި މީޓްކުރުން ރަގަޅުކަމަކަށް ނުވެ ހިނގައިދާނެ...." މާހާ ގެ ވާހަކަތަކަށް ކަމީލާ ދިން ޖަވާބުން ކަމީލާ ލޫކަސްއަށް އިތުބާރު ކުރާވަރު ހާމަވިއެވެ. ކަމީލާ ލޫކަސްއާއި ވާހަކަދައްކަން ވެގެން މާހާގެ ފޯނު ބޭނުންކުރިއެވެ. ކަމީލާ އެދިގެން މާހާ ބޭރަށް ނުކުތުމުން އެދެމީހުން ދެއްކި ކޮން ވާހަކައެއްކަން މާހާއަކަށް ނޭގުނެވެ.\nއެރޭ ކަމީލާ އީކާ ނިދަން ފޮނުވާލީ ލިއަމްގެ ކޮޓަރިއަށެވެ. އީކާ ނިދީގައި އޮވެ ގިނަ ސުވާލުތަކެއް ނުކޮށް ގޮސް ލިއަމްގެ އެނދަށް އަރާ އިރަށް އޭނައޮތީ ގަދަ ނިދީގައެވެ. ލޫކަސް އަންނަން ބުނި ގަޑިއަށް ކަމީލާހުރީ އޭނަގެ ކޮޓަރީގެ ކުޑަދޮރު ހުޅުވާލާފައެވެ. ދަންވަރު އެންމެން ނިދީގައި ތިއްބާ އެކެއްޖެހިއިރު ފާރުމަތިން ފުންމާލައިގެން ލޫކަސް އެކޮޓަރިއަށް އައިކަން ދެނެހުރި މީހެއް ނެތެވެ. އެގޮތުންވެސް ލޫކަސް ކަމީލާގެ އިތުބާރު ހޯދިއެވެ. ކޮންމެރެއަކު އޭނަ ކަމީލާއާއިއެކު އެ ކޮޓަރީގައި ވާހަކަދައްކަން އިންނައިރު ދުވަހަކުވެސް އެކަމުގެ ފައިދާ ނަގާކަށް ނޫޅެއެވެ. މާ ދުރަކަށް ނުދެއެވެ. ކުދިކުދި ސަމާސާތަކާއި ގޯނާތަކުން ކަމީލާގެ ހިތް މޮޔަކުރުމުގައި ލޫކަސް ކާމިޔާބުކުރިއެވެ. ކޮންމެ ރެއަކު ހޭލާ އިނދެފައި ފަތިހު ނިދާލާފައި ހެދުނު ސްކޫލަށް ދެއެވެ. ގެއަށް އަންނައިރު ހުންނަނީ ލޮނޑުވެފައެވެ. ހަވީރު ލޫކަސް ޓިއުޝަން ދޭން އަންނަންވާއިރަށް ކަމީލާ ތެދުވެގެން ތައްޔާރުވެއެވެ. އޭރުވެސް އިރްފާންއަށް ކަމީލާ ރައްޓެހިވެގެން އުޅޭކުއްޖާއަކީ ލޫކަސްކަމެއް އެނގިފައެއް ނުވެއެވެ.\nލޫކަސް ކަމީލާއާއި ރައްޓެހިވީ ބަދަލުހިފުމުގެ ނިޔަތުގައި ކަމުގައި ވިޔަސް އެކީގައި ގިނަވަގުތުވާން ފެށުމުން ލޫކަސްގެ ހިތާއިވެސް ކަމީލާ ކުޅެލިއެވެ. އެހިތުގައި އާވިންދެއް ޖަހަން ފެށިއެވެ. ކަމީލާގެ ރީތިކަމާއި މައުސޫމްކަން ދެކެ ހިތާ ފުރާނައިން ގުރުބާންވާން ފެށިއެވެ. އަބަދާއަބަދުހެން ކުރިމަތީގައި ހީހީ އިންނަ ޅަނދޮޅު ކުއްޖަކަށްޓަކައި ހިތުގައި ލޯބި ނުއުފެދެންވީ ކީއްވެހެއްޔެވެ؟ ލޫކަސް އަޑުއަހައެވެ. ގޭގައި ގެންގުޅޭ ބުޅާގަނޑުދެކެވެސް ލޯބިވެވިދާނެއެވެ. އެފަދަގޮތެއް ލޫކަސްއަށްވެސް ދިމާވީކަން ނޭގެއެވެ. އެކުވެރިންނަށް ފޮނިދައްކާފައި ވީޑިއޯ ނަގަން ލޫކަސް ޗެލެންޖްކޮށްފައި ވިޔަސް އެކަން ހަނދާންނައްތާލަން މަޖުބޫރުވިއެވެ. ކަމީލާ އޭނަގެ ހަޔާތަށް ގެންނާނީ އޭނަގެ އަންހެނުން ގޮތުގައެވެ. ކަމީލާފަދަ މާތް ކުއްޖަކަށް ލަނޑެއް ދިނުމަކީ ލޫކަސް ފަހަރެއްގައިވެސް ކުރާނެކަމެއް ނޫނެވެ. ކަމީލާ ލޫކަސްދެކެ ކިތަންމެ ލޯބިވިޔަސް ކަމީލާ ކާވެނީގެ ކުރިން އެފަދަ ގުޅުމެއް ބާއްވާކަށް ގަބޫލު ނުވާނެއެވެ. ކަމީލާވަނީ އެވާހަކަ ދުރުދުރުން ލޫކަސްއަށް އަންގާފައެވެ. ތަގުދީރު ކުޅެން އުޅޭ ކުޅިގަނޑެއް ލޫކަސް އަދި ކަމީލާއަކަށްވެސް ރޭކާނުލައެވެ. ކުރިއަށް އޮތްތާގައި ހަޔާތަށް އައިސްދާނެ ތޫފާނެއް އެނގޭނެ އިންސާނަކު ނުވާނެއެވެ. ކުޑައިރުކޮޅެއްގެ ތެރޭގައި ދިމާވާކަމަކުން ކިތަންމެ ބޮޑު އިންގިލާބެއްވެސް އައިސްދާނެއެވެ.\nލޫކަސް އާދައިގެ މަތިން އެރޭވެސް ކަމީލާއާއި ބައްދަލުކުރާން އައެވެ. ކަޅުކުލައިގެ ޓީޝާޓަކާއި ޖިންސެއްލައިގެން ހުރިއިރު އެ ކަސްރަތީ ހަށިގަނޑުގެ ފުރިހަމަކަން ހާމަޔަށް ފެންނަން ހުއްޓެވެ. ކަމީލާ ދުވެފައިގޮސް ލޫކަސްގެ އަތުތެރެއަށް ވަނެވެ. ކޮންމެރެއަކު ލޫކަސް ގެނެސްދޭ ރަތް ފިނިފެންމާތައް ކަމީލާ ހުންނަނީ ބިއްލޫރި ވާސްއެއްގައި ޖަހާލާފައެވެ. މިރޭ ލޫކަސްގެ ހަދިޔާ ތަފާތެވެ. ކަމީލާގެ އަތުގެ އިނިގިލީގައި ހުދުރިހީގެ އަނގޮޓިއެއް އަޅުވާލަދިނެވެ. ޔާގޫތެއް ޖަހާފައިވާ އެ އަނގޮޓި އެ ދޮން އަތާއި ނިކަން ގުޅެއެވެ. ކަމީލާ ހީކުރީ އާދައިގެ ރިހިކަމުގައެވެ. ބިއްލޫރިކަމުގައެވެ. ލޫކަސްއަށް އަގުބޮޑު ހަދިޔާއެއް ދެވިދާނެކަމަކަށް ކަމީލާ ނުދެކެއެވެ. އެހެނެއް ކަމަކު އެއީ ދުނިޔޭގައިވި ހުރިހާ އެއްޗަކަށްވުރެ އޭނަ ގާތުގައި އަގުބޮޑު އެއްޗަކަށްވިއެވެ. ކަމީލާގެ ދެލޯ ފުރިގެން ދިޔައީ އުފާވެރިކަމުގެ ކަރުނުންނެވެ.\n"މެރީ މީ ބޭބީ..." ލޫކަސް ކަމީލާގެ އަތުގައި ބޮސްދިނެވެ.\n"ޔެސް ޔެސް....." ކަމީލާގެ ހިތަށް ލިބުނު އުފާވެރިކަން ބަޔާންކުރެވޭވަރެއް ނޫނެވެ. ދުނިޔޭގެ ހުރިހާ އުފާތަކެއް އުނގަށް އެޅުނުފަދަ އިހުސާސްތަކެއް ކުރެވިގެން ދިޔައެވެ. އޭރު ކޮޓަރިތެރެއަށް ވެރިވެފައިވަނީ ފަނޑު އައްޔެކެވެ. ހުޅުވާލެވިފައިވާ ކުޑަދޮރު ކާރީގައި ތިބިއިރު ނިކަން ރީތިކޮށް ސާދަވިލޭރޭގެ ހަނދު ފެންނަންހުއްޓެވެ. ހަނދުވެސް އެ ދެލޯބިވެރިންނަށްޓަކައި ހިނިތުންވާފަދައެވެ. ލޫކަސް އާއި ކަމީލާގެ ގަނޑުފެންކޮޅެއްފަދަ ދެއަތްތިލަ ލާމެހިފައިވާއިރު އެކަކު އަނެކަކުގެ ލޮލަށް ބަލަހައްޓައިގެން ތިބެވުނީ ގެއްލިފައެވެ. އީމާންތެރިކަން އެންމެ ވަރުގަދަމީހުންގެ ހިތްތައްވެސް ގުޑުވާލަނީ މިފަދަ ވަގުތުގައެވެ. ދެމީހުން އެކަނި ބައްދަލުނުކުރާން ދީނުގައި އަންގަވާފައިވަނީވެސް ސަބަބަކާއިހުރެއެވެ. ލޫކަސްއާއި ކަމީލާއަށްވެސް ވީ އެފަދަ ގޮތެކެވެ. އެރޭގެ ހަތަރުދަން އެކަކު އަނެކަކުގެ އަތުތެރޭގައި ހޭދަކުރީ އުފާކުރުމުގައެވެ. ފަހުން ވާނެގޮތަކާއިމެދު އޭރު ދެމީހުންނަށްވެސް ވިސްނާ ނުލެވުނީއެވެ. ދުނިޔެމަތިންވެސް ހަދާން ނައްތާލެވުނީއެވެ. އެންމެފަހުން މާބޮޑަށް ވަރުބަލިވެ ނިދުނީއެވެ. ހޭލެވުނީ އިރުއަރައިގެން ކޮޓަރިތެރެއަށް އަލިކަން ފަތުރާލުމުންނެވެ. ރޭގެ ކަންތައް ހަނދާންވުމާއިއެކު ދެމީހުންނަށް ތިބެވުނީ ކުރެވުނު ކަންތަކާއިމެދު ލަދުވެތިވެފައެވެ. ކަމީލާގެ ދެލޮލުން ކަރުނަ އޮހެންފެށިއެވެ. މިވީގޮތުން ލޫކަސްއާއި ހަތަރުކަޅި ހަމަކުރާކަށްވެސް ނުކެރޭނެއެވެ. އޭނަ މިކުރީ ކޮންފަދަ ބޮޑު ފާފައެއްހެއްޔެވެ؟ އެހާވަރަށް މަންމަ ވިސްނާދީފައިވަނިކޮށް މިހާ ދުރަށް ދެވުނީ ކީއްވެހެއްޔެވެ؟\n"ގޯޑް، ނޯ، މިކުރެވުނީ ކީއްތަ؟ " ލޫކަސް އަމިއްލަ ނަފުސް ކުށްވެރިކުރަމުން ހިތާހިތުން ކިޔާލިއެވެ.\n"ސޮރީ ބޭބީ، އައިމް ސޯ ސޯ ސޮރީ، އަހަންނަށް ނޭގުމުގެ ތެރޭގައި ގޯހެއް މިހެދުނީ....." ލޫކަސް މާފަށް އެދޭފަދަ ރާގެއްގައި ބުނެލިއެވެ.\n"އިޓްސް އޯކޭ...." ކަމީލާ ނޭފަތް ދަމާލިއިރު ނޭފަތުކުރިވެސްވަނީ ރަތްވެފައެވެ. ކިތަންމެވަރަށް ކަރުނަ އޮއްސިޔަސް އެކަން ނުވާކަމަކަށް ނެހެދޭނެއެވެ. އެ ބޮޑު ފާފަކުރެވިއްޖެއެވެ. މަންމަ އެހާވަރަށް ދިން ނަސޭހަތް ހަދާންނައްތާލެވުނީއެވެ. ފާފައަކަށް އަރަން މަގުފަހިވަފަދަ ކަމެއް ނުކުރުމަށް ތަކުރާރުކޮށް މަންމަ ބުނެދިނެވެ. ކާވެނީގެ ރޭ ފިރިމީހާއަށް ދެވޭނެ އެންމެ އަގުބޮޑު ހަދިޔާއަކީ އަންހެންކުއްޖެއްގެ އިއްފަތްތެރިކަމެވެ. އެކަމަށް އޭނަ ފަރުވާކުޑަކޮށްލީއެވެ. ލޫކަސް ކޮޓަރިއަށް އަންނަން ދައުވަތު ދިނުމަކީ އެކަމަށް ކޮށާދިން މަގެކެވެ.\n"ނުރޮއި، މާދަން ފޯމު ލާނަން، ޓްރަސްޓް މީ ބޭބީ، ވީހާވެސް އަވަހަށް އަހަރެން މެރީކުރާނަން......" ލޫކަސް ކަމީލާ ގެނެސް މޭގައި ޖައްސާލަމުން ކަރުނުން ފުރިފައިވާ ދެލޮލުގައި ބޮސްދިނެވެ. އެވަރުންވެސް ކަމީލާ އަށް ލޫކަސްގެ ދެލޮލަށް ބަލާލާނެ ހިތްވަރެއްވެސް ނުލިބުނެވެ. ލަދުންގޮސް އެ މޫނުވަނީ އަނގުރު އަލިފާންކޮޅަކަށްވެފައެވެ. އޭރު ކޮޓަރި ތެރެއަށްވެސް އިރުގެ އަލިކަން ފަތުރާލައިފިއެވެ. ކަމީލާގެ ރީތިކަން ހުރަހެއް ނެތި ފެނުމުން ލޫކަސްގެ ހިތުގައި އާ ވިންދެއް ޖަހައިލިއެވެ. އޭނަގެ ހިތް ބާރުއެޅީ އަނެއްކާވެސް ކަމީލާ އަތުތެރެއަށް ގެނައުމަށެވެ. ކަމީލާ އޭނަ ރަގަޅަށްވެސް މޮޔަކޮށްލައިފިއެވެ.\nކަމީލާއަކީ އޭނަގެ ހައްގަކަށް ވިކަމާއިމެދު އުފާވިއެވެ. އެތައް އަންހެންކުދިންނެއް ހަޔާތަށް އަޔަސް އެއިން އެއްވެސް އަންހެން ކުއްޖެއްގެ ފަރާތުން މިފަދަ އުފަލެއް ލިބިފައެއް ނުވެއެވެ. އޭނަގެ ހިތުގެ ހުރިހާ ހަމަޖެހުމެއްވެސް ގުޅިފައިވަނީ ކަމީލާއާއިކަން ލޫކަސްއަށް ޔަގީންވެއްޖެއެވެ. ކަމީލާ ލޫކަސްގެ މޫނަށް ބަލާލިއެވެ. އިރުގެ އަލި އެޅިފައިވާއިރު އެ ކަޅި އަޅިކުލައިގެ ނީލަމެއްހެން ވިދާލެއް ވަރަށް ޗާލެވެ. އެވަގުތު މެޔަށް ފާޑެއްގެ ގޮތެއްވެގެން ދިޔުމާއިއެކު ލޫކަސް ގެއްލިގެން ނުދިޔުމަށް އެދި ހިތް ދުޢާކުރިއެވެ. އޭނަގެ ހިތުގައިވާ ބަސްތައް ހިމޭން ދުލާއި ހަމަޔަށް ގެނައުމަށް ނުކުޅެދިފައިވެއެވެ.\nލޫކަސް މީހަކަށް ނުފެނި މަގާއި ހަމަޔަށް ނުކުމެވުމާއިއެކު ރޭބަން އަވިއައިނު އަޅާލަމުން ޖިންސްގެ ޖީބަށް އަތްޖަހާލިއެވެ. ކުރެވުނުކަންތަކާ މެދު އޭނަ ދެރަވެފައިވާ މިންވަރު އޭނަގެ ފެންކަޅިވެފައިވާ ދެލޮލުން ހާމަކޮށްދެއެވެ. މިވީހާތަނަށް އަންހެންކުއްޖަކަށްޓަކައި އެދެލޮލުން ކަރުނަ އޮހިފައެއްނެތެވެ. އެއީ ކުޅޭ ބުދުތަކެއްފަދައެވެ. ބޭނުން ކެނޑުމުން އެއްލާލާއިރު ހިތަށް އެއްޗެކޭ ނާރައެވެ. މިއަދު މިވީ ކިހިނެއްހެއްޔެވެ؟ ލޯތްބަކީ ޚިޔާލީ އެއްޗެއްކަމަށް ބުނެ ދަޢުވާ ކުރަނިކޮށް އޭނައަށް ލޯބިވެވުނީހެއްޔެވެ؟ އެނގޭހާ އެއްޗަކީ އޭނަ ކަމީލާއަށް ދެރައެއް ދޭން ބޭނުން ނުވާކަމެވެ. އޭނަ ގެ އަތްބަކަށް ވެގެން އާދެވޭނީ އެކަނި ކަމީލާއަށެވެ. އޭނަ މިއަދު ކޮންމެހެންވެސް ކައިވެނީގެ ފޯމު ނަގާނެއެވެ. އިރްފާން ވަލީ ދޭނެބާވައޭ ލޫކަސްގެ ހިތަށް އެރިއެވެ. މާ އަވަސް އަރުވާލައިގެން ކާވެނިކުރަން އުޅެގަތީމަ އިރްފާންއަށް އެއްޗެއް ވިސްނޭނެ ހެއްޔެވެ؟ ޚިޔާލުތަކެއްގައި ހުރެ ލޫކަސް ކުރިއަށް ފިޔަވަޅުއަޅަންފެށިއެވެ.\nކަމީލާ ޓްވައިލައިޓް ސީރީޒް ކިޔާފައިވަނީ ދާދިފަހުންނެވެ. އެވާހަކައިގާ އެޑްވަޑްއާއި ބެލާގެ އިހުސާސްތައް ގެނެސްދީފައިހުންނައިރު އެއީ ހަގީގަތެއްކަމަށް މިއަދާއިހަމަޔަށް ކަމީލާ ގަބޫލެއް ނުކުރެއެވެ. ނަމަވެސް ރޭ އޭނައާއި ލޫކަސްއާއި ދޭތެރޭގައި އެހިނގި ކޮންމެކަމެއް ވާހަކަތަކުގައި ގެނެސްދީފައިވާ ގޮތާއި ތަފާތެއް ނެތެވެ. އެހާ ޖަޒުބާތީވެފައި ބާރުގަދަ އިހުސާސެކެވެ. ހައްތަހާވެސް ލޯބީގެ ބާރެވެ. ދެރައީ ކައިވެންޏާއިހަމަޔަށް އެމީހުންނަށް ކެތްނުކުރެވުނުކަމެވެ. އެންމެން ދެއްކި ވާހަކަތަކަށް ބީރުކަންފަތެއް ދެވުނީމައެވެ. މިހާރު ދުޢާކުރުން ނޫންގޮތެއް ނެތެވެ. އިރާދަކުރެއްވިއްޔާ ދެރަގޮތެއް ނުވާނެއެވެ. ކޮޓަރިތެރޭގައި އަދިވެސް ހިފާފައިވަނީ ލޫކަސްގެ މީރުވަހެވެ. އަބަދުހެން ކަމީލާގެ ނޭފަތުގައި މިފަހަކަށް އައިސް ހަރުލާފައިވަނީ އެ މީރުވަހެވެ. ކަމީލާ ހޭވިފައިވާ އިސްތަށިގަނޑު މައްޗަށްނަގާފައި ވޫލްކޮޅަކުން އައްސާލިތަނާހެން ބާލީސްދަށުން ކަރުދާސްކޮޅެއް ނިކުމެފައިވާތަން ފެނިފައި ބަލާލިއެވެ.\n"ފޮގިވް މީ ޑާލިން..." ލޫކަސްގެ އަތު ލިޔުމެވެ. ރަތްކުލައިގެ ގަލަމުން ލިޔެފައިވާ އެއިބާރާތްކޮޅު ފެނުމުން އަނެއްކާވެސް ކަމީލާގެ ލޮލުގައި ތާޒާ ކަރުނަ ގިނަވެގަތެވެ. އެކަރުދާސްކޮޅުގައި ބޮސްދީފައި މޭގައި ޖައްސާލަފައި ލޯ މަރާލިއެވެ. ލޯތްބަކީ ބާރުގަދަ ޖަޒުބާތެކެވެ. އެކަން އެނގޭނީ އެކަމުގެ ފޮނިމީރުކަން އިހުސާސްކުރެވުނު މީހަކަށެވެ. ވަކި އުމުރެއް މީހެއް ނޯންނާނެއެވެ. ލޯބި ވުމުގެ ޝަރަފު ލިބުނު ނަސީބުވެރިންގެތެރޭގައި ކަމީލާވެސް ހިމެނުނީއެވެ. އެހެން ލޯ މަރާލައިގެން ހުރިއިރު އެ އޮމާން ކޯތާފަތްމަތިން ކަރުނައިގެ ސައިލެއް ދަތުރުކުރިއެވެ.\n"ދޮންތީ ދޮރު ހުޅުވަބަލަ...." އީކާ ގޮވަން ފެށިއެވެ.\n"ފާޚާނާގައޭ، މަޑުކޮށްބަލަ ދޫނި...." ކަމީލާ އަވަހަށް ދުއްވައިގަތީ ފާޚާނާއާއި ދިމާލަށެވެ.\nކަމީލާ ފެންވަރާ ނިމިގެން ކަޅުކުލައިގެ ހެދުމެއްލައިގެން ދޮރުހުޅުވާލުމާއެކު ނިދިމޫނެއްގައި ހުރި އީކާ ހިނގައިގަތީ ފާޚާނާއާއި ދިމާލަށެވެ. ކަމީލާ ކާކޮޓަރިއާއި އަރާހަމަވީއިރު އިރްފާންއާއި އާރިފާ ސައިބޯން މޭޒުދޮށުގައި އިށީދެލައިގެން ތިއްބެވެ. ދޮރުތައް ހުޅުވާލާފައި ހުރުމުން ބޭރުތެރެ ނިކަން ހިތްގައިމުކޮށް ފެންނާންއޮތެވެ. ފެހިގަސްތައް ގިނަވެފައި މާމެލާމެލިން ބައެއްގަސްތައް ފުރިފައިވެއެވެ. ވައިރޯޅިތަކުގެ ނާނާއައި ދޫނިތައް ލަވަޖަހާއަޑު އިއުލާންކުރަމުންދަނީ ދުވަހަކީ ރީތި ނަލަ ދުވަހެއްކަމުގައެވެ. ކަމީލާ އާއި ދިމާލަށް ދައްތަ ބަލާލާފައި އެއްޗެކޭ ބުނުމުން ކަމީލާ ކަންބޮޑުވާންފެށިއެވެ. މޫނުގައިވެސް ކުށް ލިޔެވިފައިވާކަމުގެ އިހުސާސްކުރެވެނީއެވެ. މޫނަށް ބަލާލާފައިވެސް ވިސްނުންތެރިން ދެނެގެންފާނެއެވެ. ކަމީލާ ކުޑަކޮށް ހާސްވެފައިހުރެ ހުއްޓުނީ ކުޑަދޮރުކާރީގައެވެ.\nފެބްރުއަރީ މަހުގެ އެއްވަނަ ދުވަހެވެ. އޭނަގެ އަށާރަވަނަ އުފަންދުވަސް އަންނާކަށް މާގިނަ ދުވަހެއްނެތެވެ. އަށާރައަހަރު ނުފުރެނީސް އޭނަ މިވަނީ ބޮޑުމީހުންގެ ތެރޭގައި ހިމެނިފައެވެ. ލޯބީގެ އެންމެ އުހަށް ދަތުރުކޮށްފައެވެ. މައުސޫމްކަން ގެއްލުނީއެވެ. އެހެން ހިތަށް އަރާފައި ދެރަވިނަމަވެސް ލޫކަސްގެ ރީތި ހިނިތުންވުމާއި އެ ލޮލުގެ ފުރިހަމަކަން ކަމީލާގެ ހިތުގައި ފިރުމާލަދިންހެން ހީވިއެވެ. އެއަތުގެ ފިރުމުންތައް ހަނދާންވުމާއިއެކު އިރުކޮޅަކަށްނަމަވެސް ހިތަށް ޝިފާއެއްލިބެއެވެ.\n"ކަމީލާ ސައިބޯން އާދޭ، ހޫނު ރޮށި މިހިރީ....." އާރިފާ ގޮވާލިއެވެ.\n"މިއަންނަނީއޭ ދައްތާ...." ކަމީލާ އަތްދިއްކޮށްލާފައި ޖޭސްމިން މާގަހުން މާ ބިންނަންފެށިއެވެ. އިރުގެ ދަޅަ އަތުގައިވާ އަނގޮޓީއަށް އެޅުމާއިއެކު ވިދާލިހެން ހީވިތަނާ އާރިފާވެސް ކާކު ކުދިން އަނގޮޓިއެއް ހެއްޔޭ ކިޔާފައި ސުވާލުކުރިއެވެ. ކަމީލާބުނީ އެކުވެރިކުއްޖަކު ދިން އެއްޗެއްކަމުގައެވެ. އޭނަ އެހެދީ މުޅިއަކުން ދޮގެއް ނޫނެވެ. ލޫކަސްއަކީ ލޯބިވެރިޔާގެ އިތުރުން އެންމެ ގާތް އެކުވެރިޔާއެވެ. އޭނަ އިންނަން އުޅޭ ކުއްޖާވެސްމެއެވެ.\n"ދޮންތީ، މިއީ ކާކުގެ؟ " އީކާގެ އަޑުއިވުމުން ފުރަތަމަ ކަމީލާ އެހާ ބޮޑުކަމަކަށް ނަހަދައެވެ.\n"ދޮންތީގެ އެނދުކާރިއަށް ވެއްޓިފައި އޮތްވާ ފެނުނީ...." އީކާ އެހެން ބުނުމާއިއެކު ކަމީލާގެ މޭގަނޑު އަނގަޔަށް އައިހެން ހީވިއެވެ. ލޫކަސް ދޫކޮށްލާފައި ދިޔައީ ކޯންޗެއްބާވައެވެ. އެ ދޮންމޫނު ބީޓްރޫޓެއްހެން ރަތްވެގެން ދިޔުމާއިއެކު ކަމީލާ ބަލާލިއިރު އީކާގެ އަތުގައި އޮތް ލެދަރ ވޮލެޓް ފެނިފައި އެއީ ލޫކަސްގެކަން ޔަގީންވިއެވެ. ކަމީލާ ދުވެފައި ކަހަލަ ގޮތަކަށްގޮސް އީކާގެ އަތުން ވޮލެޓް ޖަހައިގަތްއިރު އިރްފާންވެސް އިނީ ޝައްކުގެ ނަޒަރަކުން ބަލަހައްޓައިގެންނެވެ. މޫނުމަތި ބަނަވެގެން ދިޔައެވެ. އެއީ ކަމީލާ ރައްޓެހިވެގެން އުޅޭ ޕާޓޭގެ ވޮލެޓެއްކަމާއިމެދު އިރްފާން ޝައްކެއްނުކުރެއެވެ. އިރްފާންގެ މުއްސަދި އެކުވެރިއަކު މާލޭގައި ހުރެއެވެ. ފިރިހެންދަރިއަކު ހުރެއެވެ. ކަމީލާއާއި އެފިރިހެންކުއްޖާގެ ކައިވެނި ކުރަން ހުށަހަޅަންވީއެވެ. ކަމީލާ މަޑުކޮށްނުލާ ވޮލެޓް ހިފައިގެންގޮސް ކޮޓަރިއަށް ވަދެފައި ވޮލެޓް ހުޅުވާލައިފިއެވެ. ފުރަތަމަވެސް ލޮލުގައި އަޅައިގަތީ ރީތި ސްޓައިލިޝް އަންހެނެއްގެ ފޮޓޯއެވެ. މިއީ ކާކުހެއްޔެވެ؟ އިސްތަށިގަނޑު މުށިކުލައިން ހައިލައިޓްކޮށްލާފައި ވާއިރު ލައިގެންހުރި ގަޔަށް ބާރު ސްވެޓަރާއި ބޭރުންލައިގެން ހުރި ފަށުވި ޖެކެޓުން ހީވަނީ ފިނިތަނެއްގައި ނަގާފައި ހުރި ފޮޓޯއެއްހެންނެވެ. ކަމީލާ ވަގުތުން ނުބައިކޮށް ވިސްނާކަށް ނޫޅުނެވެ.\n"މިވާނީ ލޫކްގެ ދައްތައަކަށް، ނޫނީ މަންމަކަމަށްވެސް ވެދާނެ...." ކަމީލާ ވޮލެޓްގައި ހުރި ކާޑުތަކުގައިވެސް ފިރުމާލީ ލޫކަސްގެ އަތުގައި ފިރުމާލާނެހާ ލޯބިންނެވެ.\nކަމީލާ ވޮލެޓް ފޮރުވާލާފައި އައިއިރު އާރިފާދައްތަ އީކާ ގާތުގައި ދައްކަން ހުރި ވާހަކައަކުން ކަމީލާގެ ހިތަށް ބިރުވެރިކަމެއް ވަނެވެ. ކަމީލާގެ މަންމަގެ ރަށަށް ދުވަސްކޮޅަކަށް ދާންވެގެން ރާވަނީއެވެ. ނޫނެކެވެ. ކަމީލާއަކަށް ނުދެވޭނެއެވެ. ލޫކަސްއާއި ވަކިން އެއްވެސްތާކަށް ދާކަށް އޭނަ ބޭނުމެއްނޫނެވެ. އޭނަދާނީ ލޫކަސްގެ އަތްބަކަށް ވެގެންނެވެ. އެހެންނޫނީ ދެރަގޮތެއްވެދާނެއެވެ.


ސްރީލަންކާގެ ފުރަތަމަ ކަނޑުއަޑީގެ މިއުޒިއަމް ހުޅުވައިފި – Haftha\nSun, 12 July, 2020, 5:44 pm\nސްރީލަންކާގެ ފުރަތަމަ ކަނޑުއަޑީގެ މިއުޒިއަމް ހުޅުވައިފި\nސްރީލަންކާގެ ފުރަތަމަ ކަނޑުއަޑީގެ ދާރުލްއާސާރު ހުޅުވައިފިއެވެ.\nބޮޑުވަޒީރު މަހިންދަ ރާޖަޕަކްސަގެ ކޮންސެޕްޓަކަށް ފަތުރުވެރިންގެ މެދުގައި މަގުބޫލު ގޯލްގެ ހާބަރުގެ 50 ފޫޓު އަޑީގައި ހަދާފައިވާ އެ ދާރުލްއާސާރު ހުޅުވައިދިނީ ސްރީލަންކާގެ ނޭވީގެ ކޮމާންޑަރު ވައިސް އެޑްމިރަލް ޕިޔާލް ޑި ސިލްވާއެވެ.\nމިތަން ފުރަތަމަ ތަރައްގީ ކުރަން ނިންމާފައި އޮތީ ރޭލުގެ ބައިތަކާއި މަސްދޯނި ފަހަރު ފައްތައިގެންނެވެ. ނަމަވެސް އެތަކެތި ލިބުން ދަތިވެ އެތަނުގައި މިހާރު ބަހައްޓާފައި ވަނީ ސިމެންތި އާއި ތިމާވެއްޓާ ރަހުމަތްތެރި ތަކެތި ބޭނުންކޮށްގެން ހަދާފައިވާ ބުދު ކަހަލަ އެއްޗިއްސެވެ.\nމެކްސިކޯގެ ކެންކަންގައި ހަދާފައިވާ ކަނޑުއަޑީގެ ދާރުލްއާސާރު އަސްލަކަށް ބަލައިގެން ސްރީލަންކާގެ ނޭވީ ކޮމާންޑަރުގެ ބެލުމުގެ ދަށުން އެތަނުގެ މަސައްކަތް ކޮށްފައިވަނީ ނޭވީ ސެއިލަރުންނެވެ.\nލަންކާގެ ނޫސްތަކުން ބުނެފައިވާ ގޮތުގައި، މިތަން ކުރިއަށް އޮތްތަނުގައި ތަރައްގީ ކުރުމަށް ހަމަޖެހިފައިވަނީ މަސްނުވީ މުރަކަ ފަރަކަށެވެ. އަދި މިއީ ކޮވިޑް 19 އާއެކު މަޑުޖެހިފައި އޮތް ލަންކާގެ ޓޫރިޒަމަށް އިތުރު ކުރިއެރުމެއް ގެނެސްދޭނެ ތަނެއް ކަމަށް އެގައުމުގެ ނޭވީން ބުނެއެވެ.


Reporter aku live kuranikoh badi dhikkoh feyrijje\nރިޕޯޓަރަށް ބަޑިން ބިރުދައްކައި ފޭރެނީ\nއީކްއެޑޯގައި ލައިވްކޮށް ބްރޯޑްކާސްޓް ކުރަމުން ދިޔަ ސްޕޯޓްސް ޝޯއެއްގެ ކުރޫންނާއި ރިޕޯޓަރަށް ބަޑިން ބިރު ދައްކައިގެން ފޭރުނު މަންޒަރުގެ ވީޑީއޯ ސޯޝަލް މީޑިއާގައި ވައިރަލް ވެއްޖެ އެވެ. ރޯމާ ދުވާލު މި މީހުން އަތުން ފޭރުނު މަންޒަރަކީ މި ފެބްރުއަރީ މަހުގެ 12 ވަނަ ދުވަހު ހިނގި ހާދިސާ އެކެވެ.\nޓީވީ ރިޕޯޓަރާއި ކުރޫން އަތުން ފޯނާއި ކެމެރާ އާއި ފައިސާ ފޭރުނުއިރު އެމީހުން ތިބީ ފުޓުބޯޅަ ސްޓޭޑިއަމެއްގެ ބޭރުގައި ލައިވް ކޮށްގެންނެވެ.\nއިނގިރޭސި ވިލާތުގެ "ދަ ސަން" ގައިވާ މި ޚަބަރުގައިވާ ގޮތުން ޓީވީ ރިޕޯޓަރު ޑިއޭގޯ އޯޑިނޯލާ އެވަގުތު ހުރީ ޑައިރެކްޓްވީ ސްޕޯޓްސްގެ ރިޕޯޓެއް ހުށަހަޅާށެވެ. އެވަގުތު އެތަނަށް ބަޑި ހިފައިގެން ހުރި މީހަކު އައިސް އެމީހުންނަށް ބިރުދައްކައި ފޭރުނީ އެވެ.\nފޭރުނު މީހާ ހުރީ މޫނުމަތީގައި މާސްކް އަޅައި އަދި ބޮލުގައި ތޮތްޕެއް އަޅައިގެން ކަމުން އެއީ ކާކުކަން މާ ބޮޑަކަށް ސާފުވާ ގޮތެއް ނުވި ކަމަށް މި ރިޕޯޓުގައި ބުނެފައި ވެއެވެ. ބަޑިން ބިރުދައްކަން ފެށީމާ ކުރޫންގެ ތެރޭގައި ހުރި މީހަކު އޭނާ ގެންގުޅޭ ޑިވައިސް އެމީހާއަށް ދޭ މަންޒަރުވެސް މި ވީޑިއޯގައި ފެނެ އެވެ.\nފޭރިގެން އެމީހާ ދުވެފައި ދިއުމުން ޓީވީ ކުރޫން އެމީހާ ފަހަތުން ދިޔަނަމަވެސް އޭނާ އަތުވާ ގޮތެއް ނުވި އެވެ. އޭނާގެ އިންތިޒާރުގައި މޮޓޯސައިކަލުގައި އިން ބައިވެރިޔަކާއެކު އެމީހާ ވަނީ ފިލާފަ އެވެ.\nޖާނަލިސްޓް އޯޑިނޯލާ ވަނީ މި ބިރުވެރި ވީޑިއޯ ޝެއާ ކޮށްފަ އެވެ. ކެޕްޝަންގައި އޭނާ ލިޔެފައިވަނީ ހަމަޖެހިލައިގެން އެމީހުންނަށް މިހާޜު މަސައްކަތް ކުރެވެން ވެސް ނެތް ކަމަށެވެ. މިއީ މެންދުރު 1.00 ގައި ހިނގި ކަމެއް ކަމަށާއި އީކުއޭޑޯ ފުލުހުން މި ވަގުން އަތުލާނެ ކަމުގެ ޔަގީންކަން ދީފައިވާ ކަމަށް ވެސް އޯޑިނޯލާ ލިޔެފައި ވެއެވެ.


Association cup: Police aai Wamco2vana molhaa eku kuriyah - One Online\nޕޮލިހުން ސިފައިންނާ ދެކޮޅަށް ރޭ ކުޅުނު މެޗުގެ ތެރެއިން --- ފޮޓޯ/ ޕޮލިސް ކްލަބު\nއެސޯސިއޭޝަން ކަޕް: ޕޮލިހާއި ވެމްކޯ ދެވަނަ މޮޅާއެކު ކުރިއަށް\nވޮލީބޯލް އެސޯސިއޭޝަން ކަޕްގެ އަންހެން ޑިވިޝަނުގައި ރޭ ކުޅުނު މެޗުތަކުން ޕޮލިސް ކުލަބާއި ކްލަބް ވެމްކޯ ފަސޭހަކަމާއެކު މޮޅުވެއްޖެއެވެ.\nޕޮލިހާއި ވެމްކޯ މިހާތަނަށް ދެ މެޗު މުބާރާތުގައި ކުޅެފައިވާ އިރު، އެ ދެމެޗުންވެސް މޮޅުވެފައި ވަނީ ފަސޭހަ ކަމާއެކުގައެވެ. ވެމްކޯއިން ރޭ ޔޫތު ނިއު ޖެނެރޭޝަން އަތުން މޮޅުވީވެސް ތިން ސެޓުންނެވެ. ޕޮލިހުން ރޭ ދިވެހި ސިފައިންގެ ކްލަބް އަތުން މޮޅުވީވެސް ސީދާ ތިން ސެޓުންނެވެ.\nވޮލީބޯޅަ ސީޒަންގެ އަންހެން ފުރަތަމަ މުބާރާތުގައި މި އަހަރު ވަނީ 10 ޓީމަކުން ބައިވެރިވެފައެވެ. އެ 10 ޓީމު ދެ ގުރޫޕަކަށް ބަހާލާފައިވާ އިރު، ގްރޫޕް އޭގައި ހިމެނެނީ އެންމެ ފަހުގެ ޗެމްޕިއަން ކުލަބު ވެމްކޯއާއި ކުލަބު ވޮލީބޯލް، އަލްމާ ސްޕޯޓްސް ކުލަބު، ޔޫތު ނިއު ޖެނެރޭޝަންގެ އިތުރުން ހިންމަފުށި ވިކްޓޯރިއަސް ސްޕޯޓްސް ކުލަބެވެ. ގްރޫޕް ބީގައި ހިމެނެނީ ޕޮލިސް ކުލަބު، ވޮލީބޯލް ޔޫތު ނިއު ޖެނެރޭޝަން، ކުލަބު އީގަލްސް، ދިވެހި ސިފައިންގެ ކުލަބުގެ އިތުރުން ކުލަބު ހާފް ލިންކޭޖެވެ.\nސިފައިންގެ ޓީމުން ފުރަތަމަ މެޗުގައި ހާފްލައިން ލިންކްއޭޖް ބަލިކޮށްފައި އޮތް އިރު، ރޭ ޕޮލިސް ކައިރީ އެންމެ އެކަށޭނެ ކުޅުމެއް ދެއްކިފައެއް ނުވެއެވެ. ރޭގެ މެޗުގައި ޕޮލިހުން ވަނީ ފުރަތަމަ ސެޓު، 25-15 އިން ގެންގޮސްފައެވެ. ދެވަނަ ސެޓު ވާދަވެރިކޮށް ފެނިގެން ގޮސްފައިވާ އިރު، ޕޮލިހުން ކުރިހޯދީ 31-29 އިންނެވެ.\nތިންވަނަ ސެޓުވެސް ޕޮލިހުން ތަފާތުކޮށް ގެންގޮސްފައިވާ އިރު، ޕޮލިހުން ތިން ވަނަ ސެޓު ގެންދިޔައީ 25-19 އިންނެވެ. މެޗުގެ މޮޅު ކުޅުންތެރިއަކީ ޕޮލިހުގެ ކެޕްޓަން، ހައްވާ ރާޝިދާ (ހައްވަ) އެވެ.\nސޯޝަލް ސެންޓަރުގެ އެތެރޭ ކޯޓުގައި ރޭ ވެމްކޯއިން ކުޅުނު މެޗުގައި ސެޓުތައް ގެންދިޔައީ 25-07، 25-07 އަދި 25-08 އިންނެވެ. މެޗުގެ މޮޅު ކުޅުންތެރިއަކީ ވެމްކޯގެ ސެޓަރު ފާތިމަތު ޖޫޒާން ޒަރީރެވެ.\nމުބާރާތުގައި މިރޭވެސް ދެ މެޗު ކުޅޭނެއެވެ. ފުރަތަމަ މެޗުގައި އަލްމާ ސްޕޯޓްސް ކްލަބް ނުކުންނާނީ ހިންމަފުށި ވިކްޓޯރިއަސް ސްޕޯޓްސް ކުލަބްއާ ދެކޮޅަށެވެ.\nގުޅޭ ޓެގު ވޮލީ ބޯލް ވޮލީބޯޅަ އެސޯސިއޭޝަން ގައުމީ ވޮލީބޯޅަ ލީގު\nސިފައިންނާއި ޕޮލިހުން ގައުމީ މުބާރާތުން ޖާގަ ހޯދައިފި\nގައުމީ ވޮލީބޯޅަ ލީގުގެ ޗެމްޕިއަންކަންވެސް ސިޓީން ޔަގީންކޮށްފި\nވޮލީ ލީގު: ސިޓީން ގަދަ ހަތަރެއް ޔަގީން ކޮށްފި\nސީދާ ތިން ސެޓުން ސިފައިން ބަލިކޮށް، ވެމްކޯ ފައިނަލަށް


Handhugai Bahahtaane Faahaana Eh Design Kohdheyne Meehaku Hoadhan Iulaan Kohfi - Vaguthu\nހަނދުގައި ބަހައްޓާނެ ފާހާނާއެއް ޑިޒައިން ކޮށްދޭނެ މީހަކު ހޯދަން އިއުލާން ކޮށްފި\nއަނެއްކާ ވެސް ހަނދަށް އިންސާނުން ފޮނުވަން އެމެރިކާގެ ޖައްވީ އިދާރާ ނާސާ އިން ދަނީ ތައްޔާރު ވަމުންނެވެ. ނާސާ އިން އުއްމީދު ކުރަނީ 2024 ވަނަ އަހަރު އިންސާނުން ހަނދަށް ފޮނުވޭނެ ކަމަށެވެ. އެމިޝަން އަށް ތައްޔާރު ވުމުގެ މަސައްކަތް ނާސާ އިން ދަނީ ކުރަމުންނެވެ.\nއެގޮތުން އިއްޔެ ވަނީ ހަނދަށް ފޮނުވާ އެސްޓްރޮނޯޓުން ބޭނުން ކުރާނެ ފާހާނާއެއް ޑިޒައިން ކުރަން އާއްމުކޮށް ހުޅުވާލާފައެެވެ. ނާސާ އިން ހިތްހަމަޖެހޭ ފަދަ ފާހާނާއެއް ޑިޒައިން ކުރާ ފަރާތަކަކަށް 20000 އެމެރިކާ ޑޮލަރު ލިބޭނެއެވެ. އެއީ ދިވެހި ރުފިޔާ އިން ބަލާނަމަ ގާތްގަނޑަކަށް 380000 ރުފިޔާ އެވެ.\nނާސާ އިން ނިންމާފައި ވަނީ ހަނދަށް ދެން އެސްޓްރޮނޯޓުން ފޮނުވާއިރު އަންހެން އެސްޓްރޮނޯޓަކު ވެސް ހަނދަށް ފޮނުވާށެވެ. އެހެންކަމުން މިފާހާނާ ވާން ޖެހޭނީ އަންހެނުންނާއި ފިރިހެނުންނަށް ވެސް ބޭނުން ކުރެވޭނެ ފާހާނާއަކަށެވެ.\nފާހާނާ ޑިޒައިން ކުރާއިރު ސަމާލުކަން ދޭން ޖެހޭ ކަންކަން ހިމެނޭ ގައިޑްލައިނެއް ނާސާ އިން ވަނީ އާއްމު ކޮށްފައެވެ.\nނާސާ އިން ބުނާ ގޮތުގައި މިފާހާނާ އަށްދާ "ވޭސްޓް" އެންމެ މަދުވެގެން 14 ދުވަސް ވަންދެން "ރައްކާ ކުރެވިފައި" ހުންނާނެ ގޮތެއް ފާހާނާ ޑިޒައިން ކުރާ މީހަކު ހުށަހަޅަން ޖެހޭނެއެވެ.\nފާހާނާގެ ކަންކަމަށް އެންމެ ގިނަ ވެގެން ހޭދަކުރެވޭނީ 70 ވޯޓްގެ ކަރަންޓް ކަމަށާއި، ފާހާނާ ވާން ޖެހޭނީ ވަރަށް ފަސޭހައިން ސާފު ކުރެވޭ، އަދި މަރާމާތު ކުރަން ޖެހިއްޖެނަމަ ވަރަށް ފަސޭހައިން މަރާމާތު ވެސް ކުރެވޭ ފާހާނާއަކަށް ކަމަށް ނާސާ އިން ބުނެއެވެ.\nފާހާނާގެ ބަރުދަނުގައި ހުންނަން ޖެހޭނީ އެންމެ ބަރުވެގެން 14 ކިލޯ އެވެ.\nއޮގަސްޓް މަހުގެ 10 ވަނަ ދުވަހުގެ ކުރިން ފާހާނާގެ ޑިޒައިންތައް ނާސާ އަށް ހުށަހަޅަން ޖެހޭނެއެވެ. އެއްވަނަ އިނާމު ނުލިބުނު ނަމަވެސް އަދި ކަންބޮޑު ވާނެ ކަމެއް ނެތެވެ. ދެވަނަ އިނާމަކަށް 10000 އެމެރިކާ ޑޮލަރު އަދި ތިން ވަނަ އިނާމަކަށް 5000 އެމެރިކާ ޑޮލަރު ހުށަހަޅާފައި އެބައޮތެވެ. މިމުބާރާތުގެ ވަނަތައް އިއުލާން ކުރާނީ އޮކްޓޯބަރ މަހު އެވެ.\nޖޫން 27, 2020 11:19\nތީ އެއްވެސް ކަމެއްނޫން. ކިހިނެއް ހުންނަންވީ. އެކޮޅުކޮޅުން އޮވެގެން ފާޚާނާ ކުރާގޮތަށްވެސް ޑިޒައިން ކޮށްދީފާނަން.\nޖޫން 27, 2020 11:55\nވަޅުޖަހަން ކުރެދިބުރިއެއްބެހެއްޓީމާ ވަރަށްފަސޭހަވެފަ ޚަރަދުވެސްކުޑަވާނެ !!\nޖޫން 27, 2020 13:05\n1969ވަނަ އަހަރު ހަނދައް ގޮސްސީމޭ ކިޔާފަބުހުތާން ދޮގު ތިއެމަރިކާ ހެދި..މިފަހަރު ފާޚާނާގެ ވާހަކަ..ދިރުމެއްނެތްތަނެއްގައި ކޮންސަކަރާތެއްޖަހާކަށް..\nޖޫން 27, 2020 14:26\nޑިޒައިން އެކަންޔެއްނޫން އެތަށި ހެދޭނީވެސް ހަމައެކަނި ބުއްޅަބެޔައް.\nޖޫން 28, 2020 00:45\nބައި ޤަރުނު ކުރީގެ ޓެ ކްނޮލޮޖީ އަނބުރާ އިޢާދަވީތަ... ތީ ދެން ކޮން ސަ ކަރާތެއް.\nތި ކަހަލަ ބޭ ކާރު ކަންތަ ކަށް ބިލިޔަނުން ހަރަދު ކުުރުމަށް ވުރެ ދުނިޔެއިން ފަޤީރު ކަން އެއް ކޮއް ނައްތާލުމުގެ މަަސައްކަތް ނުކުރަނީ ކީއްވެ؟\n1969 ވަނަ އަހަރުވެސް އެމެރިކާގެ ޑެތު ވެލޭގައި ހަނދަ އް ދިޔައީޔޭ ކިޔާފައި ބިލިޔަން ޑޮލަރުގެ އޮޅުވާލުމެއް ދުނިޔެއައް ދެއްކީ....\nޖޫން 28, 2020 06:28\nނަސާ ކުރެން އަހާބަލަ ފްލަޝް ޓޭންކު ބޭނުންތޯ.\nއަދި އަހާބަލަ ހަނދަށް ދަނީ ކަލޭމެން ގުއިރޭން ހޭ؟\nޖޫން 28, 2020 06:38\nޕޮރެފެސަރު އުގެއިލު ކޮބާ؟ މިފަހަރު ތިކަންކުރެވޭނީ މަށާ އޭނާ އާއި ދެމީހުން ނަށް. މަގޭ ޚިޔާލަށް އޭނާ އުފައްދާ ފޯމިއުލާ އަކަށް .


SunOnline: Baaruge beynun koh Muzaahara roolhaali fuluhun masooliyathu thakun dhurukoffi\nބާރުގެ ބޭނުންކޮށް މުޒާހަރާ ރޫޅާލި ފުލުހުން މަސްއޫލިއްޔަތު ތަކުން ދުރުކޮށްފި\nޝަފްނާ ހުސައިން 02 May 2021, 19:12\nމެއި 1، 2021: ވަޒީފާގެ މާހައުލުގައި ކުރާ ޖިންސީ ގޯނާއާ ދެކޮޅަށް އަޑުއުފުލުމަށް ޒުވާނުންތަކެއް މާލޭގައި ކުރި މުޒާހަރާގެ ތެރެއިން -- ސަން ފޮޓޯ/ ފަޔާޒު މޫސާ\nވަޒީފާގެ މާހައުލުގައި ކުރާ ޖިންސީ ގޯނާއާ ދެކޮޅަށް އަޑުއުފުލުމަށް ރޭ ޒުވާނުންތަކެއް މާލޭގައި ކުރި މުޒާހަރާ ރޫޅާލުމުގައި ހަރަކާތްތެރިވި ފުލުހުން ނަހަމަ ބާރުގެ ބޭނުންކޮށްފައިވާ ކަމަށް ތުހުމަތު ކުރެވޭތީ، ފްރޮންޓް ލައިން ޕޮލިސިންގެ މަސްއޫލިއްޔަތުތަކުން އެ ފުލުހުން ދުރުކޮށްފި އެވެ.\nރޭގެ މުޒާހަރާ ރޫޅާލުމަށް ފުލުހުން ވަނީ ބާރުގެ ބޭނުން ކޮށްފަ އެވެ. އަދިމުޒާހަރާގެ ބައިވެރިންގެ މޫނަށް އަމާޒުކޮށް، ކްލޯޒް ރޭންޖުގައި ފުލުހުން ޕެޕާ ސްޕްރޭ ވެސް ވަނީ ޖަހައިފަ އެވެ. މުޒާހަރާގައި ފުލުހުންގެ ފަރާތުން ލިބިފައިވާ އަނިޔާ ފެންނަ ވީޑިއޯތައް ވެސް ސޯޝަލް މީޑިއާގައި ވަނީ އާންމުކޮށްފަ އެވެ.\nފުލުހުން ބުނީ އެއްވުންތައް ކޮންޓްރޯލް ކުރަން ހަރަކާތްތެރިވާ ފުލުހުން އަމަލުކުރާ ގޮތާ ގުޅޭ ގޮތުން ހުށަހެޅޭ ޝަކުވާތައް ހަމަޖެހިފައިވާ އުސޫލުގެ ތެރެއިން ބަލައި، އުސޫލުތަކާ ހިލާފަށް އެއްވެސް ކަމެއް ކޮށްފައިވާ ނަމަ އަޅަން ޖެހޭ ފިޔަވަޅުތައް އަޅާނެ ކަމަށެވެ.\nއަދި ރޭގެ މުޒާހަރާގައި ފުލުހުން ބާރުގެ ބޭނުން ކޮށްފައިވާ ގޮތް، ހާއްސަ އިސްކަމެއް ދީގެން ޕްރޮފެޝަނަލް ސްޓޭންޑަޑް ކޮމާންޑުންނާއި ޔޫސް އޮފް ފޯސް ރިވިއު ކޮމެޓީން ބަލަން ފަށާފައިވާ ކަމަށް ވެސް ފުލުހުން ބުންޏެވެ.\nފުލުހުން ބުނީ އެ ކޮމިޓީން މައްސަލަ ބަލައި ގޮތެއް ނިމެންދެން ފްރޮންޓް ލައިން ޕޮލިސިންގެ މަސްއޫލިއްޔަތުތަކުން އެ ފުލުހުން މިހާރު ދުރުކޮށްފައިވާ ކަމަށެވެ.\nގޭސްފުޅިއެއް ގޮވައި މީހަކަށް އަނިޔާވެއްޖެ


Villa Collage akee raajjeyga professional qualified accountant in uffedhumugai muhinmmu baiverieh: Hussain Niyaazee - vNews.mv\nވިލާ ކޮލެޖަކީ ރާއްޖޭގައި ޕްރޮފެޝަނަލް ކޮލިފައިޑް އެކައުންޓެންޓުން އުފެއްދުމުގައި މުހިންމު ބައިވެރިއެއް: ހުސެއިން ނިޔާޒީ\nއައިޝަތު އިބްރާހީމް Male' | 17 May 2022, 12:14\nވިލާ ކޮލެޖަކީ ރާއްޖޭގައި ޕްރޮފެޝަނަލް ކޮލިފައިޑް އެކައުންޓެންޓުން އުފެއްދުމުގައި އިސްދައުރެއް އަދާކުރާ އަދި މުހިންމު ބައިވެރިއެއްކަމަށް އޮޑިޓާ ޖެނެރަލް ހުސައިން ނިޔާޒީ ވިދާޅުވެއްޖެއެވެ.\nއެމަނިކުފާނު މިފަދައިން ވިދާޅުވީ ޗާޓަޑް އިންސްޓިޓިއުޓް އޮފް މެނޭޖްމަންޓް އެކައުންޓެންޓްސް (ސީއައިއެމްއޭ) ރަސްމީކޮށް އިފްތިތާހުކުރުމަށް ވިލާ ކޮލެޖްގެ ކިއުއައި ކޭމްޕަސްގައި ރޭ ބޭއްވި ހަފްލާގައި ވާހަކަ ދައްކަވަމުންނެވެ.\nއެމަނިކުފާނު ވިދާޅުވީ ވިލާ ކޮލެޖަކީ ރާއްޖޭގައި ޕްރޮފެޝަނަލް ކޮލިފައިޑް އެކައުންޓެންޓުން އުފެއްދުމުގައި އިސްދައުރެއް އަދާކުރާ އަދި މުހިންމު ބައިވެރިއެއް ކަމަށެވެ. އަދި ސީއައިއެމްއޭގެ ތަމްރީނު ރާއްޖޭގައި ދިނުމަށް ވިލާ ކޮލެޖުން އިސްނަގައިގެން މަސައްކަތް ކުރަމުން ގެންދާތީ، ނިޔާޒީ ވަނީ ވިލާ ކޮލެޖަށް މަރުހަބާ ދެންނަވާފައެވެ.\nސީއައިއެމްއޭ ޕްރޮގްރާމްތައް ފަރުމާ ކޮށްފައިވަނީ ވަކި ވަކި ފަރުދުންގެ ޕްރޮފެޝަނަލް ޕްރޮފައިލަށް ތަފާތު ކަމާއި ފްލެކްސިބިލިޓީ އިތުރުކުރުމަށް އެހީތެރިވެދީ، ތަފާތު އިންޑަސްޓްރީތަކާއި ފަންކްޝަންތަކުގައި ރޯލްތަކަށް ތައްޔާރުވުމަށް އެހީތެރިވެދިނުމުގެ ގޮތުންނެވެ. މި ކޯސްތައް ފަރުމާކޮށްފައިވަނީ ހަމައެކަނި ފައިނޭންސް ކިޔަވާ ކުދިންނަށް އެކަންޏެއް ނޫނެވެ.\nސީއައިއެމްއޭގެ ދަށުން ވިލާ ކޮލެޖުން މިހާރު ދެނީ ސެޓްފިކެޓް އިން ބިޒްނަސް އެކައުންޓިން ލެވެލް (ސީބީއޭ)، އޮޕަރޭޝަނަލް ލެވެލް، މެނޭޖްމަންޓް ލެވެލް، ސްޓްރެޓެޖިކް ލެވެލް އަދި ސީޖީއެމްއޭ ފައިނޭންސް ލީޑާޝިޕް ޕްރޮގްރާމް (އެފްއެލްޕީ)އެވެ.\nވިލާ ކޮލެޖުން ބުނީ ވިލާ ކޮލެޖުގެ މެނޭޖްމަންޓް އަދި ބިޒްނަސް އާ ގުޅޭ އެއްވެސް ޕްރޮގްރާމެއް ކިޔަވާ ދަރިވަރުންނަށް ސީއައިއެމްއޭގެ ޕްރޮގްރާމްތަކުގައި ބައިވެރިވުމުގެ ފުރުސަތު އޮންނާނެ ކަމަށެވެ. ސީޖީއެމްއޭ ފައިނޭންސް ލީޑަރޝިޕް ޕްރޮގްރާމް މެދުވެރިކޮށް ދަރިވަރުންނަށް ސީއައިއެމްއޭ ކޮލިފިކޭޝަންގެ މަސައްކަތްވެސް ކުރިއަށް ގެންދެވޭނެ ކަމަށް ވިލާ ކޮލެޖުން ބުނެއެވެ.\nމީގެ އިތުރުން ޑިގްރީގެ ދެވަނަ އަހަރު ކިޔަވަމުން ގެންދާ ދަރިވަރުންނަށް އޮޕަރޭޝަނަލް ލެވެލްގައި ފަށައި، ޑިގްރީ ނުވަތަ މާސްޓާސް އާއެކު ސީއައިއެމްއޭގެ ކޮލިފިކޭޝަން ފުރިހަމަ ކުރުމުގެ ގާބިލްކަން އެއް ފަރާތަކަށް ދޭނެ ކަމަށްވެސް އެ ކޮލެޖުން ބުނެއެވެ.\nސީއައިއެމްއޭގެ ސީބީއޭ ލެވެލް އަދި ސީއައިއެމްއޭ އޮޕަރޭޝަނަލް ލެވެލްގެ ޕްރޮގްރާމްތައް ވިލާ ކޮލެޖުން ހިންގަނީ ކޮވިޑް-19 އިންކަމް ސަޕޯޓް ޕްރޮޖެކްޓްގެ ދަށުންނެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ވައިސް ރެކްޓަރ ޑޮކްޓަރ އަލީ ނަޖީބު ވިދާޅުވީ ވިލާ ކޮލެޖަކީ ރާއްޖޭގައި ސީއައިއެމްއޭ ޕްރޮގްރާމްތައް ހިންގާ ހަމައެކަނި ރެޖިސްޓަރޑް ޓިއުޝަން ޕްރޮވައިޑަރ ކަމަށެވެ.\nމި ހަފްލާގައި ވިލާ ކޮލެޖުގެ ރެކްޓަރ ޑރ. އަހުމަދު އަންވަރުގެ އިތުރުން ސީނިއާ މެނޭޖްމަންޓާއި ސީއައިއެމްއޭގެ އޮފިޝަލުންނާއެކު ޒޫމް ކޯލް މެދުވެރިކޮށް ސީއައިއެމްއޭގެ ކަންޓްރީ މެނޭޖަރު ޒަހަރާ އަންސަރީ ބައިވެރިވެވަޑައިގެންފައިވެއެވެ.\nމި ހަފުލާގައި ސީއޭ މޯލްޑިވްސްގެ މެމްބަރުންނާއި އެކައުންޓިން ދާއިރާގެ އެހެން ބައެއް ބޭފުޅުން ވެސް ބައިވެރިވެވަޑައިގެންނެވިއެވެ. އޭގެ ތެރޭގައި އެންމެ ފުރަތަމަ ރާއްޖޭގައި ސީއައިއެމްއޭގެ ކޮލިފިކޭޝަން ފުރިހަމަ އަންހެން ބޭފުޅާ އާތިފާ އަލީ ވެސް ހިމެނެއެވެ.\nވިޔަފާރި ރާއްޖެ ވިލާ ކޮލެޖު


America Embassy inn 10000 dollaru ge sihhee saamaanu hadhiyaa koffi\nގއ ވިލިނގިލީގައި ކުރިއަށް ގެންދިޔަ ހަރަކާތްތަކުގެ ތެރެއިން-- ފޮޓޯ: އެމެރިކާ އެމްބަސީ\nއެމެރިކާ އެމްބަސީއިން 10،000 ޑޮލަރުގެ ސިއްހީ ސާމާނު ހަދިޔާކޮށްފި\nގއ. ވިލިނގިލީގައި ފަސްޓް އެއިޑް ޕްރޮގްރާމެއް ކުރިއަށް ގެންގޮސް، 10000 އެމެރިކާ ޑޮލަރުގެ އަގުހުރި މެޑިކަލް ސާމާނު އެމެރިކާގެ ފަރާތުން ހަދިޔާކޮށްފި އެވެ.\nއެ ޕްރޮގުރާމަކީ ހެލްތު މިނިސްޓްރީ އާއި އެމެރިކަން އެމްބަސީގެ ތަމްރީން ގްރޫޕަކާއި ގއ. އަތޮޅު ހޮސްޕިޓަލް ގުޅިގެން ބޭއްވި ހަތަރު ދުވަހުގެ ޕްރޮގްރާމެކެވެ.\nFor the 3rd time, we held the Maldivian Emergency Medical Exchange in Villingili Island and donated $10,000 worth of medical supplies. This exercise provided first responder care training to the students, teachers & local police. @MoHmv @MNDF_Official #Maldives #ThisIsPartnership pic.twitter.com/WKPvV5Hqfp— U.S. Embassy Colombo (@USEmbSL) September 10, 2019\nހެނދުނު އަށަކުން މެންދުރު ފަހު ތިނަކަށް ކުރިއަށް ގެންދިޔަ އެ ހަރަކާތުގައި 50 އަށް ވުރެ ގިނަ މީހުން ބައިވެރިވެފައިވާ ކަމަށް ގއ. ހޮސްޕިޓަލާ ހަވާލުވެ ހުންނެވި ޝަމްވީލް މުހައްމަދު ސީއެންއެމްއަށް މައުލޫމާތު ދެއްވަމުން ވިދާޅުވި އެވެ.\nއެ ހަރަކާތުގައި ބައިވެރިވެފައިވަނީ ގއ. ވިލިނގިލީގެ ސެންޓަރުގެ މީހުންނާއި ސުކޫލުގެ ދަރިވަރުންނާއި ޓީޗަރުން އަދި ފުލުހުންނެވެ. އެ ޕްރޮގްރާމަށް ފަހު އެމެރިކާ އެމްބަސީން ވަނީ 10،000 ޑޮލަރުގެ އަގުހުރި މެޑިކަލް ސާމާން ހަދިޔާކޮށްފަ އެވެ.\nއެމެރިކާ ހެލްތު މިނިސްޓްރީ ގއ. ވިލިނގިލި ސިއްހީ ދާއިރާ


އެމްޑީއެންގެ މައްސަލަ ބަލައި އަޅަން ޖެހޭ ފިޔަވަޅުތައް އަޅާނެ ކަމުގެ ޔަޤީންކަން ފުލުހުން ދީފި\nއެމްޑީއެން އިން ނެރެގެން އުޅޭ ރިޕޯޓާއި ގުޅިގެން ފުލުހުންނަށް ހުށަހަޅާފައިވާ މައްސަލަ ބަލައި އަޅަން ޖެހޭ ފިޔަވަޅުތައް އަޅާނެ ކަމުގެ ޔަޤީންކަން ފުލުހުން ދީފި އެވެ.\nފުލުހުން މިރޭ ނެރުނު ބަޔާނުގައި ބުނެފައިވަނީ މިމަހުގެ3ވަނަ ދުވަހު އަމިއްލަ ފަރާތަކުންވެސް އެ މައްސަލަ ފުލުހުންނަށް ހުށަހަޅާފައި ކަމަށާއި އަދި އިސްލާމިކް މިނިސްޓްރީން ވެސް މިމަހުގެ3ވަނަ ދުވަހު އެ މައްސަލަ ފުލުހުންނަށް ހުށަހަޅާފައކަމަށެވެ.\nފުލުހުން ބުނެފައިވަނީ މިބާވަތުގެ މައްސަލަތަކަކީ ފުލުހުން ވަރަށް ޚާއްޞަ ސަމާލުކަމެއް ދީގެން ބަލަމުން ގެންދާ މައްސަލަތަކެއް ކަމަށްވުމުން މި މައްސަލަވެސް ސީރިއަސް މައްސަލައެއްގެ ގޮތުގައި ބަލައި އަޅަންޖެހޭ ފިޔަވަޅުތައް އަޅަމުން ގެންދާނެ ކަމަށެވެ.\nރާއްޖެއިން އިސްލާމް ދީން ފޮހެލަން މަސައްކަތްކުރަމުން ގެންދާ އެމްޑީއެންގެ ރިޕޯޓާއި ގުޅިގެން ރައްޔިތުންގެ ގިނަ ބައަކު ކަންބޮޑުވުން ފައުޅުކޮށް އެ ރިޕޯޓުގެ މައްސަލަ ވީހައި އަވަހަކަށް ބަލައި ފިޔަވަޅު އަޅައިދިނުމަށް ސަރުކާރުގެ ކަމާއިބެހޭ ހުރިހާ ފަރާތްތަކަށް ގޮވާލަމުންނެވެ. އިސްލާމިކް މިނިސްޓްރީ އާއި ދީނީ ޢިލްމުވެރިންގެ ބައްދަލުވުމެއްވެސް މިއަދު ވަނީ ކުރިއަށް ގެންގޮސްފައެވެ.\nމިފަދަ މައްސަލަތައް ބަލައި ފިޔަވަޅު އެޅުން ލަސްވުމަކީ މުޖުތަމައުތަކުގެ ހަމަޖެހުން ގެއްލޭ ކަމެއްކަން ދުނިޔެ ދަނީ ތަޖުރިބާކުރަމުންނެވެ.


First Lady aa Aanmu majlis ge Raees ge anbikanbalun ge bahdhaluvumeh\nފަސްޓްލޭޑީއާ އާންމު މަޖިލީހުގެ ރައީސްގެ އަނބިކަނބަލުންގެ ބައްދަލްވުމެއް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްގެ ދައުވަތަކަށް މިހާރު ރާއްޖެ ވަޑައިގެން އުޅުއްވާ އދގެ އާންމު މަޖިލީހުގެ 76 ވަނަ ސެޝަންގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދުގެ އަނބިކަނބަލުން އާއިޝަތު ސުއިޒާ، ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހްމަދުގެ އަރިހަށް އިހްތިރާމްގެ ޒިޔާރަތެއް ކުރައްވައިފިއެވެ. މި ބައްދަލުކުރެއްވުން ބާއްވާފައި ވަނީ މިއަދު ހެނދުނު ރައީސުލްޖުމްހޫރިއްޔާގެ ރަސްމީގެކޮޅު، މުލިއާގޭގައެވެ.\nމި ބައްދަލުވުމުގައި ރައީސުލްޖުމްހޫރިއްޔާގެ އަނބިކަނބަލުން ވަނީ ކޮންމެ ފަރުދަކަށް ނުވަތަ ގައުމަކަށް ލިބޭ ޝަރަފަކާއި ފަހުރެއްގެ ފަހަތުގައި އެތައް ބައެއް އަދި ހާއްސަ ގޮތެއްގައި އެތައް އަންހެނެއްގެ ރޯލު ވާނެކަން ފާހަގަކުރައްވާފައެވެ. ދިވެހި ގައުމަށް ލިބުނު މި ޝަރަފާއި އާންމު މަޖިލީހުގެ ރައީސްގެ ކާމިޔާބީގެ ފަހަތުގައިވާ އެއް ބޭފުޅަކީ އެމަނިކުފާނުގެ އަނބިކަނބަލުން ކަމަށް ވިދާޅުވެ ސުއިޒާއަށް ތައުރީފު ކުރައްވާފައެފެ.\nއަދި ރައިސުލްޖުމްހޫރިއްޔާގެ އަނބިކަނބަލުން ވަނީ ދިވެހި އަންހެނެއްގެ ހައިސިއްޔަތުން އެކަމާ އެކަމަނާ ފަހުރުވެރިވެވަޑައިގަންނަވާ ކަމުގައި ވިދާޅުވެ އާންމު މަޖިލީހުގެ ރައީސްގެ އަނބިކަނބަލުންނަށް މަރުހަބާ ދަންނަވާފައެވެ. ފަޒްނާ ވިދާޅުވި ގޮތުގައި އދގެ އާންމުމު މަޖިލީހުގެ 76 ވަނަ ސެޝަންގެ ރައީސްގެ ކާމިޔާބީ ފާހަގަކުރަމުންދާ މި ދަނޑިވަޅަކީ ސުއިޒާ ފަދަ ހިދުމަތްތެރި އަންހެން ބޭފުޅުންގެ މަސައްކަތްތައްވެސް ފާހަގަކޮށްލަންޖެހޭ ދަނޑިވަޅެކެވެ.\nއަދި، ގައުމު ބިނާ ކުރުމުގައި އަންހެނުންގެ ދައުރު އޮންނަނީ ހަމައެކަނި އޮފީސް މާހައުލުގައި ނޫން ކަމަށް ވިދާޅުވިއެވެ. ދިރިއުޅުމުގެ ވަކި ހިސާބަކުން ދެމަފިރިންކުރެ އެކަކު ގޭގައި ތިބެން އިހްތިޔާރުކުރާއިރު ގިނަ ފަހަރު އެކަން ކުރަނީ އަންހެނުންކަމުގައި ފަޒުނާ ވިދާޅުވިއެވެ. އެގޮތުން، އަންހެނުން ގައުމު ބިނާކުރުމުގައި ދޭ އެއްބާރުލުން ގުނާ އަދަދު ނުކުރެވޭނެ ކަމަށާއި އާންމު މަޖިލީހުގެ ރައީސްގެ އަނބިކަނބަލުންނަކީ ފާހަގަކޮށްލެވޭ ނަމޫނާ ބޭފުޅެއްކަމުގައިވެސް ވިދާޅުވިއެވެ.\nއެކަމަނާއާ ބައްދަލުކޮށްލެއްވުމަށް ދަޢުވަތު ދެއްވީތީ އުފާކުރައްވާކަމުގައި ވިދާޅުވެ ޝުއިޒާ ވަނީ ޝުކުރު އަދާކުރައްވާފައެވެ.\nމުލިއާގެ ރައީސް އިބްރާހިމް މުހައްމަދު ސޯލިހު އަބްދުﷲ ޝާހިދު + ފަޒްނާ އަހުމަދު\nހިޔާގައި ތިބި ކުދީނަށް ރައީސްގެ ދެކަނބަލުން ރޯދަ ވީއްލުމެއް ދެއްވައިފި\nރައީސް ސޯލިހް ނިއުޔޯކަށް ފުރާވަޑައިގެންފި\nރައީސްގެ އީދު ސަލާމް ކުރެއްވުން މުލިއާގޭގައި\n"މަޖީދީ ރަން" ނިންމާލައިފި


މިފަދަ ބޭބެއަކު ލިބިއްޖެނަމަ ބޭބެ ދޫކޮށް ނުލާށެވެ! އަދި ކޮންމެ މީހަކީވެސް މިފަދަ ބޭބެއަކަށްވާން މަސައްކަތްކުރާށެވެ!\nއަހަރެން ހުކުރު ނަމާދެއްގައި ރަސޫލް (ޞޢވ) ގެ އަނބިކަނބަލުން ޚަދީޖަތުގެފާނު އަވަހާރަވުމުން އިތުރު އެކަލޭގެފާނަށް ލިބިވަޑައިގެންނެވި ފުން ހިތާމަފުޅާއި އެކަންކަމަށް ރަސޫލް (ޞޢވ) ކެތްތެރިވެވަޑައިގެންނެވި މިންވަރުގެ ވާހަކަ ދެއްކީމެވެ. މުސްލިމުންނަކީ ހިތާމަތައް ކުރިމަތިވާނެ މީހުން ކަމާއި ކެތްތެރިވާން ޖެހޭނެ މިންވަރުވެސް ކިޔައިދިނީމެވެ.\nޚުޠުބާ ނިންމައި ހުކުރުވެސް ނިންމިތަނާ ޒުވާނަކު ބައްދަލުކޮށް މިއަދުގެ ޚުޠުބާއަކީ އޭނާގެ ހަޔާތަށް އަމާޒުކުރެވިފައިވާ ޚުޠުބާއެއް ކަމަށް ބުނުމުން ގާތުގައި ބައިންދާފައި ޚުޠުބާ އޭނާއަށް އަމާޒުވި ގޮތް ބުނެދޭން އެދުނީމެވެ. އެ ހިނދު ވަރަށް އަސަރާއިއެކު އޭނާ ކިޔައިދިނެވެ.\nއަހަރެންނަކީ ސްޕެޝަލައިޒްވަމުން އައި ދަރިވަރެކެވެ. ހުރި ކައިވެނިވެސް ކޮށްގެންނެވެ.2ދަރިންވެސް ވަނީ ލިބިފައެވެ. އުޅެމުން އައީ ތަޤްވާވެރި އުފާވެރި ދިރިއުޅުމެކެވެ.\nއަހަރެންގެ ނަތީޖާއަށް ބަލައި ވަރަށް ބޮޑެތި ހޮސްޕިޓަލުތަކުން ރަނގަޅު ވަޒީފާގެ ފުރުޞަތުތައް އައީ ލިބެމުންނެވެ. އެމެރިކާ ޑޮލަރުން6އަދަދުގެ މުސާރަވެސް އައީ ހުށަހަޅަމުންނެވެ. ވަޒީފާއަށް ނުކުންނަންވުމުން ދިރިއުޅޭނެ ރީތި ގެއެއް ގަންނަން ދިއައީ ގެތައް ބަލަމުންނެވެ. ގަންނާނެ ކާރުވެސް ދިއައީ ބަލަމުންނެވެ.\nއެއްދުވަހެއްގެ މެންދުރުފަހެވެ. އަހަރެންނަށް ތަންކޮޅެއް އަވަހަށް ގެއަށް ދެވުނު ދުވަހެކެވެ. އާދައިގެމަތިން ސަލާމް ގޮވުމުން އެއްވެސް ޖަވާބެއް ނުލިބުނެވެ. އެއީ ޢާންމުކޮށް އަނބިމީހާ ކުދިން ގޮވައިގެން އަރާމުކޮށްލަން ނިދައިލާ ގަޑިއެވެ. އެހެންވެ ކަންބޮޑެއްވެސް ނުވަމެވެ. ހެދުން ބަދަލުކޮށްލައިގެން ސިޓިންގ ރޫމްގައި މަޑުކޮށްލައިގެން އިނދެ ކުރަން ހުރި މަސައްކަތް ކުރަމުން ދަނިކޮށް ކުޑަދަރިފުޅު ރޯ އަޑު އިވިއްޖެއެވެ. ބޮޑު ދަރިފުޅުގެ އަޑުވެސް އިވެންފަށައިފިއެވެ. އަނބިމީހާގެ އެއްވެސް އަޑެއް ނުއިވެއެވެ.\nކުދިންގެ ކޮޓަރިއަށް އަހަރެން ވަނީމެވެ. ބަލައިލިއިރު އަނބިމިހާ އޮތް ގޮތުން ކަމެއް ގޯސްވެއްޖެހެން ހީވެގެން ގޮސް ބަލައިލިއިރު އަނބިމީހާ އޮތީ މަރުވެފައެވެ. ހަށިގަނޑުގެ ފިނިމިނުން މަރުވިތާ ގަޑިއެއްހައިއިރު ވެއްޖެކަންވެސް އެނގުނެވެ. ދެން ކުރެވުނު އިހްޞާޞްތައް ބުނެދޭކަށް ނުއެނގުނެވެ.\nޖަނާޒާގެ ކަންކަން ނިންމާފައި އައިސް ކޮޓަރިއަށް ވަންގޮތަށް ކޮޓަރީގައި ހަފްތާއެއް ހޭދަކުރީމެވެ. ބޭރަށްވެސް ނުނުކުންނަމެވެ. ދަރިންގެ ކަންކަން ބެލެހެއްޓީ މަންމަ އާއި ބޭބެއެވެ. ކުއްޖެއްގެ ގައިގައިވެސް އަތްޖައްސައިލީ7ދުވަސްވީ ފަހުންނެވެ.\nއެއިރު އަހަރެންގެ އީމާންކަމެއް ނެތެވެ. ނަމާދުކުރާ ހިތް ނުވާތީ ނަމާދެއްވެސް ނުކުރަމެވެ. ނަމަވެސް ބޭބެ އައީ ނަމާދުކުރަން ބުނަމުންނެވެ. ބޭބެ ބުނަމުން އައި ނަމަވެސް އަހަރެން އިޖާބައެއް ނުދެމެވެ.\nމިއަދު ބޭބެ އައިސް ބުނީ ހުކުރަށްދާން ޖެހޭނެ ކަމަށެވެ. އަހަރެން ގޮވައިގެން ނޫނީ ހުކުރަށް ނުދާނެ ކަމަށެވެ. އަހަރެން ބޭބެއަށް އިޖާބަދީ މިއައީ ހުކުރަށެވެ. އެހެންކަމުން ޚުޠުބާ އަޑުއިވުމުން އަސަރުކުރީއެވެ. އިރާދަކުރެއްވިއްޔާ އަހަރެންވެސް ކެތްތެރިވާން މަސައްކަތްކުރާނަމެވެ. ދެން ނަމާދެއް ނުއަޅާނަމެވެ. ކުރިން އުޅުނު ގޮތަށް އުޅޭނަމެވެ.\nމީސްތަކުންނޭވެ! ރަނގަޅަށް ވިސްނާށެވެ! އޭނާގެ ބޭބެ ފަދަ ބޭބެއެއް ލިބިއްޖެ ނަމަ، ނުވަތަ އެފަދައިން ނަޞޭޙަތްދޭނެ މީހަކު ލިބިއްޖެ ނަމަ އެމީހަކީ ވަރަށް ބޮޑު ނަޞީބުވެރިއެކެވެ. އެފަދަ މީހުންގެ ބަސް ޤަބޫލުކުރާށެވެ! އަދި ކޮންމެ މީހަކީވެސް އޭނާގެ ބޭބެ ފަދައިން އަޚުންނާއި އުޚުތުންނަށް ނަޞޭހަތްތެރިވެ ތެދުމަގު ދައްކައިދޭން މަސައްކަތްކުރާ މީހަކަށްވާށެވެ!\nއޭނާގެ ޙަޔާތް ބަދަލުވެގެން އެދިއައީ އޭނާގެ ބޭބެގެ ސަބަބުންނެވެ. ބޭބެ ގަދަބާރު އަޅައި މަގުދެއްކުމުންނެވެ. އެހެންކަމުން ކޮއްކޮ އޭނާގެ ޙަޔާތުގައި އިތުރަށް ކުރާ ކޮންމެ އަޅުކަމަކުން ﷲ ތަޢާލާ ބޭބެއަށް ވެސް ސަވާބު ދެއްވަވާނެތެވެ. އިން ޝާ ﷲ! ކޮއްކޮއަށް ދެއްވަވާ ސަވާބުން އެއްވެސް މިންވަރެއް އުނިކުރެއްވެވުމެއް ނެތިއެވެ. ވީމާ ބޭބެ އެލިބިގަތީ ކޮންފަދަ މަތިވެރި ނަޞީބެއް ހެއްޔެވެ! މަސައްކަތް ކުރަންވީ އެފަދަ މަތިވެރި ނަޞީބު ލިބިގަތުމަށެވެ.


Hiyaa flat ehgai labour quarter adhi gudhaneh hadhaigen beynun kuranee | Hurihaa.mv\nހިޔާގެ ފްލެޓެއްގައި ލޭބާ ކުއާޓާއަކާއި ގުދަނެއް ހަދައިގެން ބޭނުން ކުރަނީ\nLast updated on 30 Apr 2022, 17:29\nހިޔާ ފްލެޓްގެ އެޕާޓްމަންޓް ގުދަނެއް ހަދައިގެން ބޭނުން ކުރަނީ. ފޮޓޯ: ސޯޝަލް މީޑިއާ\nހުޅުމާލޭގައި އަލަށް މީހުން އާބާދުވަމުން އަންނަ ހިޔާގެ ފްލެޓެއްގައި ލޭބާ ކުއާޓާއަކާއި ގުދަނެއް ހަދައިގެން ބޭނުން ކުރާތީ ގިނަ ބަޔަކު ޝަކުވާކުރަން ފަށައިފި އެވެ.\nސޯޝަލް މީޑިއާގައި ދައުރުވި ފޮޓޯތަކުން ފެނުނު ގޮތަށް، ހިޔާގެ ފްލެޓެއްގައި ވަނީ ގުދަނެއް ހަދައި ބޭނުން ކުރަމުންނެވެ. އަދި އެތަނުގައި ގިނަ އަދަދެއްގެ މުދާ ރައްކާކޮށްފައި ވެސް ހުއްޓެވެ. ނަމަވެސް އެއީ ކޮން ޓަވަރެއްގެ ފްލެޓެއް ކަމެއް ސާފުވާ ގޮތެއް ނުވި އެވެ.\nމީގެ އިތުރުން ހިޔާގެ އެހެން ފްލެޓެއްގައި ލޭބާ ކުއާޓާގައި ހަދައިގެން ބިދޭސީ އަންނަނީ ދިރިއުޅެމުންނެވެ. އެ ފޮޓޯތަކުން ފެންނަ ގޮތުގައި އެތަނުގައި 10 ވަރަކަށް ބިދޭސީ ދިރިއުޅެމުންދެ އެވެ. އެއީ އެޗް ފަހެއްގެ ފްލެޓެއް ކަމަށްވެ އެވެ.\nހިޔާ ފްލެޓްތަކުގެ ބޭނުން ނަހަމަ ގޮތުގައި ހިފަމުން އަންނައިރު މިކަންތައް ހުއްޓުވުމަށް އެޗްޑީސީން އެއްވެސް ފިޔަވަޅެއް ނާޅާތީ ގިނަ ބަޔަކު ޝަކުވާކުރެ އެވެ.\nހިޔާ ފަލެޓްތައް މީހުންނާ ހަވާލުކުރިއިރު އެ ސަރަހައްދުގައި ޒަރޫރީ ބޭނުންތައް އުފެއްދޭނެ ގޮތެއް އެޗްޑީސީއިން ގާއިމްކޮށްފައެއް ވެސް ނުވެ އެވެ.\nހިޔާ ފްލެޓްގެ އެޕާޓްމަންޓް ބިދޭސީ ދިރިއުޅެނީ.. ފޮޓޯ: ސޯސަލް މީޑިއާ\nހިޔާ ފްލެޓްތައް ކުއްޔަށް ދޫކުރާ މީހުންނާ މެދު ފިޔަވަޅު އަޅާނެ ކަމުގެ އިންޒާރު ހައުސިން މިނިސްޓްރީން ދީފައިވަނިކޮށް އެ ފްލެޓްތައް ލިބުނު އެކި ފަރާތްތަކުން އެ ތަންތަން ކުއްޔަށް ދީފައިވާކަންވެސް ފާހަގަ ކޮށްލެވެ އެވެ. އެހެން ނަމަވެސް މިކަމާމެދުގައި ހައުސިން މިނިސްޓްރީން ވެސް އަދި އެޗްޑީސީއިން ވެސް ފިޔަވަޅެއް އަޅާފައެއް ނުވެ އެވެ.\nހިޔާ ފްލެޓް ސަރަހައްދުގައި ގިނަ ހިދުމަތްތައް ލިބެން ނެތުމުން އެ ސަރަހައްދުގައި ދިރިއުޅޭ ފަރާތްތަކުން ގިނަ ޝަކުވާތަކެއް އަންނަނީ ކުރަމުންނެވެ. ހިޔާ ފްލެޓްތައް ކުއްޔަށް ދިނުމަކީ މަނާ ކަމެކެވެ.\nހިޔާ ފްލެޓްގެ އެޕާޓްމަންޓް ލޭބާ ކުއާޓާއަކަށް ހަދާފައި.. ފޮޓޯ: ސޯސަލް މީޑިއާ\nހައުސިން މިނިސްޓްރީން މީގެ ކުރިން ބުނެފައިވާ ގޮތުގައި، ހިޔާ ފްލެޓްތައް ކުއްޔަށް ދޭ ނަމަ މައްސަލަ ބަލައި އެއްބަސްވުން ބާތިލް ކުރުން ފަދަ ކަންކަން ކުރާނެ އެވެ. ނަމަވެސް، އެ ކަންކަން ތަންފީޒު ކުރާނެ ގޮތެއް އެ މިނިސްޓްރީން ނުބުނެ އެވެ.\nނަމަވެސް އެފަދަ ޝަކުވާއެއް ބަލައި ފިޔަވަޅު އެޅިކަން އަދި އެނގޭކަށް ނެތެވެ.\nމީގެ ކުރިން ސޯޝަލް ހައުސިންގެ ދަށުން ހުޅުމާލެއިން އެކި ފަރާތްތަކަށް ދީފައިވާ ފްލެޓްތައް ވެސް ކުއްޔަށް ދިނުމަކީ ވަރަށް އާންމުކަމެކެވެ. އެކަމަކު، އެކަމާ ގުޅިގެން ވެސް އެޅޭނޭ މާ ބޮޑު ފިޔަވަޅެއް ނޯވެ އެވެ.\nހައުސިން ހައުސިން މިނިސްޓްރީ ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ހިޔާ ފްލެޓް ހުޅުމާލެ ރައީސް އިބްރާހިމް މުހައްމަދު ސޯލިހު ރައީސް އޮފީސް ރާއްޖެ މިއަދު މިނިސްޓަރު މުހައްމަދު އަސްލަމް


Thahugeegu Noosverikamuge Dhaairaage Award "Vaguthu" Ge Azheem Ah - Vaguthu\nވެކްސިނާއި ދެކޮޅު މީހުންގެ ސަބަބުން ޔޫރަޕަށް ބިރު ބޮޑުވަނީ! - 1 ގަޑިއިރު ކުރިން\nތަހުގީގީ ނޫސްވެރިކަމުގެ ދާއިރާގެ އެވޯޑު "ވަގުތު" ގެ އަޒްހީމަށް\n3 މަސް ކުރިން ( އޮކްޓޯބަރ 11, 2021 )\nތަހުގީގު ނޫސްވެރިކަމުގެ އެވޯޑު ހާސިލް ކުރެއްވި އަޒްހީމް އެވޯޑާ ހަވާލުވެވަޑައިގަންނަވަނީ. --- ވަގުތު އިމޭޖަސް: އަބްދުﷲ އަބީދު\nމޯލްޑިވްސް މީޑިއާ ކައުންސިލުންދޭ ނޫސްވެރިކަމުގެ އިނާމް 2020 ތެރެއިން ތަހުގީގު ނޫސްވެރިކަމުގެ ދާއިރާގެ އެވޯޑު "ވަގުތު" ގެ މެނޭޖިން އެޑިޓަރު މުހައްމަދު އަޒްހީމް އަޒީޒަށް ލިބިވަޑައިގެންފިއެވެ.\nމީޑިއާ ކައުންސިލުން މިރޭ ޣިޔާސުއްދީން ސްކޫލްގައި ބޭއްވި ޖަލްސާގައި އަޒްހީމަށް މި އެވޯޑު ލިބުނީ "ވަގުތު 26" ތަހުގީގު: އައްޑޫ ހަރުކަށި ފިކުރުގެ ވިއުގަ - ފިތްކަނޑައިގެންދާހާ ވަރުގަދަ! މި ނަމުގައި ލިޔުއްވި ތަހުގީގީ ރިޕޯޓަށެވެ.\nއައްޑޫ ސިޓީ ހިތަދު އަށް އުފަން އަޒްހީމްގެ މި ލިޔުމަކީ "ވަގުތު" ގެ ނޫސްވެރިން އައްޑު އަށް ކުރި ހޭރިޔާ ދަތުރުގެ ތެރެއިން އޭނާ ލިޔުއްވި ލިޔުމެކެވެ. މި ރިޕޯޓު އާންމުންނާ ހަމައަށް އައީ ތިން މަސް ދުވަހުގެ ބުރަ މަސައްކަތުންނެވެ.\nމި ރިޕޯޓްގައި އައްޑޫ ސިޓީގައި ހަރުކަށި ފިކުރުގެ ވިއުގަ އޮޕަރޭޓް ކުރަމުންދާ ގޮތުގެ އެންމެ ފުނަށް ގޮސް އޭގެ ތަފްސީލްތައް އާންމުންނާ ހަމައަށް ތިލަ ކުރެވުނެވެ. އޭގެ ނުރައްކާ އައްޑޫގެ މުޖުތަމައަށް އޮތް ވަރު ދެނެގަނެވި ސަލާމަތީ ބާރުތަކުން ފިޔަވަޅުތައް ވެސް ވަރުގަދަ ކުރިއެވެ.\n"Vaguthu 26" Thahugeegu | Addu Harukashi Fikuruge Viuga: Fihkandaigen Dhaahaa Varugadha! https://t.co/wTwNwxCJU4\n— Vaguthu Online (@VaguthuOnline) December 31, 2020\nތަހުގީގީ ނޫސްވެރިކަމުގެ ދާއިރާ އިން އަޒްހީމްއާ އެންމެ ގާތުން ވާދަކުރީ "އަވަސް" ނޫހުގެ މުހައްމަދު އަފްރާހު އާއި "މިހާރު" ނޫހުގެ އާސިޔަތު މުހައްމަދު ސައީދެވެ. އާސިޔަތު މިހާރު މަސައްކަތް ކުރަނީ "ދައުރު" ނޫހުގައެވެ. އަޒްހީމް ނޫސްވެރިކަމުގެ އިނާމަށް ނޮމިނޭޓުވެފައި ވަނީ މުޅިން އަލަށެވެ.\nއަދި ތަހުގީގީ ނޫސްވެރިކަމުގެ ދާއިރާއަކީ މީޑިއާ ކައުންސިލުން މިދިޔަ އަހަރުން ފެށިގެން ދޭން ފެށި އެވޯޑެކެވެ. މިދިޔަ އަހަރު އެވޯޑު ލިބިފައިވަނީ "ސަން" ގެ މުޒައްޔިން ނާޒިމަށެވެ. މުޒައްޔިން މިހާރު މަސައްކަތް ކުރަނީ "ދައުރު" އަށެވެ.\nއަސިޔަތަކީ މީޑިއާ ކައުންސިލްގެ އެތައް އެވޯޑެއް ހާސިލްކޮށްފައިވާ ނޫސްވެރިއެކެވެ. އޭގެ ތެރޭގައި ފީޗަ ދާއިރާ އާއި އިޖުތިމާއީ ދާއިރާ އިން ހާސިލް ކުރި އެވޯޑުތައް ހިމެނެއެވެ. އަފްރާހް ވަނީ ވިޔަފާރި ދާއިރާ އިން އެވޯޑު ހާސިލްކޮށްފައެވެ.\nއަޒްހީމަށް ލިބުނު އިނާމްތަކުގެ ތެރޭގައި:\nމީޑިއާ ކައުންސިލުން ދޭ ފައިސާގެ އިނާމު: 20،000ރ.\nއިސްލާމިކް މިނިސްޓްރީން ދޭ ފޮތްތައް\nއެސްޓީއޯއިން ދޭ ޓީވީ\nވޭލް ސަބްމެރީން އިން ދެ ބޭފުޅަކަށް ދަތުރެއް\nހަންހާރަ ކެފޭ އިން ދެ ބޭފުޅަކަށް ކެއުން\nއެމްޑަބްލިއުއެސްސީ އިން ދޭ ފައިސާގެ އިނާމު: 5،000ރ.\nއަލަށް އިއުލާން ކުރި ރޭންކިންގައި ވެސް ރާއްޖޭގެ އެއްވަނައަކީ "ވަގުތު"\nއަޒްހީމްގެ މި ރިޕޯޓު 2021 ވަނަ އަހަރުގެ އެއްވަނަ!\nރާއްޖޭގެ މީޑިއާ ރޭންކިންއަށް ބޮޑު ބަދަލެއް، އެއްވަނައިގައި އަދިވެސް "ވަގުތު"\nއޮކްޓޯބަރ 12, 2021 07:11\nތިޔައީ ހަމަަޙައްޤު އިނާމެއް.\nއެންމެ އަޕްޑޭޓް ނޫސް. އެންމެ ލޯބިން ކިޔާލަން ބޭނުންވާ ނޫސް . ހިތްވަރާއި އެކު ކުރިއަށް.\nބޮޑު ކާމިޔާބީއެއް. އުމުރުން ދުވަސްވީ ޤާބިލު ނޫސްތަކަށް ގޮންޖަހާ ލައިފައި .ސިޔާސީ ފިކުރަށްވުރެ ޤައުމިއްޔަތު އިސްކުރާނޫހެއް. ރައްޔިތުން ގެ އިޙްސާސް ތައް ތަފާތު ކުރުމެއްނެތި ހާމަ ކޮށްލަދޭ ހަމައެކަނި ނޫސް. އަދިވެސް އިތުރު ކާމިޔާބާއި ކުރިއެރުން މިންވަރު ކުރައްވާށި އާމީން\nއޮކްޓޯބަރ 12, 2021 08:06\nމަރުހަބާ އަޒްހީމު ތިޔަކުރައްވާ ބުރަމަސައްކަތައް އަށްސަރިބަހާ ސާބަސް


Kaafu Maafushi bin hihkumuge mashrooge bodu bayeh nimijje\nކ. މާފުށީ ގޮނޑުދޮށް ހިމާޔަތް ކުރުމާއި ބިން ހިއްކުމުގެ މަޝްރޫއު-- ފޮޓޯ: އެމްޓީސީސީ\nމާފުށީ ގޮނޑުދޮށް ހިމާޔަތް ކުރުމާއި ބިން ހިއްކުމުގެ 78 އިންސައްތަ މަސައްކަތް ނިންމާލައިފި\n08 ސެޕްޓެމްބަރ 2020 - 13:29:09\nކ. މާފުށީ ގޮނޑުދޮށް ހިމާޔަތް ކުރުމާއި ބިން ހިއްކުމުގެ މަޝްރޫއުގެ 78 އިންސައްތަ މަސައްކަތް ނިމިފައިވާ ކަމަށް އެމްޓީސީސީން ބުނެފި އެވެ.\nއެމްޓީސީސީން ބުނީ މާފުށީ ގޮނޑުދޮށް ހިމާޔަތް ކުރުމާއި ބިން ހިއްކުމުގެ މަޝްރޫއުގެ މަސައްކަތުގެ 78 އިންސައްތަ މަސައްކަތް ނިމިފައިވާ ކަމަށާއި އެ މަޝްރޫއުގެ ތެރެއިން މިހާރު ކުރިއަށް ދަނީ ރިވެޓްމެންޓް ޖެހުމުގެ މަސައްކަތް ކަމަށެވެ.\nއެ މަޝްރޫއުގެ ދަށުން، 25 ހެކްޓަރުގެ ބިން ހިއްކުމާއި، 1,100 މީޓަރުގެ ސަރަހައްދެއްގައި ބޮޑުގަލުގެ ރިވެޓްމަންޓް ޖެހުން ހިމެނޭ ކަމަށް އެމްޓީސީސީން ބުނެ އެވެ. އެ މަޝްރޫއު އަކީ މާފުށީ ރައްޔިތުންނަށް ކުރިމަތިވެފައިވާ ބިމުގެ ދަތިކަމަށް ހައްލެއް ހޯދުމަށް ފަށާފައިވާ މަޝްރޫއެކެވެ.\nމިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާގެ ފަރާތުން އެމްޓީސީސީ އާއި ހަވާލުކޮށްގެން ކުރިއަށްގެންދާ އެ މަޝްރޫއުއަކީ 99.9 މިލިއަން ރުފިޔާގެ މަޝްރޫއެކެވެ. އެ މަޝްރޫއުގެ އަމަލީ މަސައްކަތް ފަށާފައިވަނީ 17 ސެޕްޓެމްބަރު 2019 ގައެވެ.


Raajjeyge siyaasee masrahugai hingamundhaa kankamaa medhu UN ge...\nރާއްޖެ - ރާއްޖޭގެ ސިޔާސީ މަސްރަހު\nރާއްޖޭގެ ސިޔާސީ މަސްރަހުގައި ހިނގަމުންދާ ކަންކަމާއިމެދު އދގެ ސެކެޓްރީ ޖެނެރަލް ކަންބޮޑުވުން ފާޅުކޮށްފި!\nމަޖިލީހުގެ މެންބަރުންނަށް ކުރިމަތިކުރުވާ ފިއްތުންތަކަށް ކަންބޮޑުވުން ވަނީ ފާޅުކޮށްފަ\nހިޔާލުފާޅު ކުރުމަށް ފުރުސަތު ދިނުމަށް ވަނީ ގޮވާލައްވާފަ\nމަޝްވަރާކޮށްގެން ރާއްޖޭގެ ހާލަތު ރަގަޅު ކުރުމަށް ވަނީ ގޮވާލައްވާފަ\nކ. މާލެ 28 ޖުލައި 2017 | ހުކުރު 01:46 2,452\nމުޒާހަރާއެއްގައި ހައްޔަރުކުރި ބަޔަކު ފުލުހުންގެ ވެހިކަލަށް އަރުވައިގެން ގެންދަނީ -\nރާއްޖޭގެ ސިޔާސީ މަސްރަހުގައި މިހާރު ހިނގަމުންދާ ކަންތައްތަކާއި މެދު ކަންބޮޑުވާކަމަށާއި ގާނޫނު އަސާސީ އާއި އެއްގޮތްވާ ގޮތުގެ މަތިން ރައްޔިތުންނަށް ހިޔާލު ފާޅު ކުރުމާއި އެއްވެއުޅުމުގެ މިނިވަންކަން ދިނުމަށް އދގެ ސެކެޓްރީ ޖެނެރަލް އެންޓޯނިއޯ ގުޓެރެސް ގޮވާލައްވައިފި އެވެ.\nއދގެ ސެކެޓްރީ ޖެނެރަލް އެންޓޯނިއޯ ގުޓެރެސްގެ ފަރާތުން ތަރުޖަމާނު ނެރެފައިވާ ބަޔާނުގައި ވަނީ ރާއްޖޭގެ ރާއްޖޭގެ ސިޔާސީ މަސްރަހާއި މެދު ކަންބޮޑުވާކަން ފާހަަގަކޮށްފަ އެވެ. އެގޮތުން ރައްޔިތުންގެ މަޖިލީހުގެ މެންބަރުންނަށް ކުރަމަތިކުރުވަމުން އަންނަ، ފުރައްސާރަ އާއި ފިއްތުންތައް ހުއްޓާލުމަށް ވަނީ ގޮވާލައްވާފަ އެވެ. މީގެ އިތުުރުން ސިޔާސީ ޕާޓީތަކަށާއި އާންމު ރައްޔިތުންގެ އިތުރަށް، މީޑިޔާގެ ފަރާތްތަކަށް ކުރިމަތިކުރަމުންދާ ފިއްތުންތައް ހުއްޓާލުމަށްވެސް މި ބަޔާނުގައި ވަނީ ގޮވާލައްވާފަ އެވެ.\nމިކަންކަން މަސްވަރާކޮށްގެންނާއި އެންމެގެ ހިޔާލާއި ލަފާ ހޯދައިގެން، ކުރުމަކީ އެންމެ އެދެވޭ ގޮތް ކަމަށް، އދ އިން ވަނީ ގޮވާލައްވާފަ އެވެ.\nސިޔާސީ މަސްރަހުގައި ހިނގަމުންދާ ކަންކަމާއި ގުޅިގެން އދގެ ސެކެޓްރީ ޖެނެރަލް ކަންބޮޑުވުން ފާޅުކޮށްފައިވާ އިރު، ރައްޔިތުންގެ މަޖިލީހުގެ އިދާރާ ވަނީ މަޖިލީހުގެ މެންބަރުންނަށް ނުވަދެވޭ ގޮތަށް ބަންދުކޮށްފަ އެވެ. މީގެ އިތުރުން އިދިކޮޅު ފަރާތްތަކަށް އެއްވުންތައް ބޭއްވުމަށް ފުރުސަތު ނުދިނޭ އިރު ބުދަ ދުވަހު އިދިކޮޅު ފަރާތްތަކުން ބޭއްވި ހަރަކާތްތައް ކަވަރ ކުރުމަށްދިޔަ ނޫސްވެރިންތަކެއްވެސް ފުލުހުން ވަނީ ހައްޔަރުކޮށްފަ އެވެ. އަދި ބައެއް ނޫސްވެރިންނަށް އަނިޔާވެސް ވަނީ ކޮށްފަ އެެވެ.


Kureege loabiveriyaa aa alun gulhen beynuntha? Meethi kiyaalabala! – Iru\nދިޕިކާއާއި ކަރިޝްމާގެ ފޯނުތައް އެންސީބީއިން ހިފަހައްޓައިފި\nވީއައިއޭގެ އަމާޒަކީ ކޮވިޑް ސޭފްޓީ ކޮރިޑޯ އެއް ގާއިމްކުރުން: ގޯޑަން އެންޑްރިއު\nކުރީގެ ލޯބިވެރިޔާއާ އަލުން ގުޅެން ބޭނުންތަ؟ މީތި ކިޔާލަބަލަ!\nޝާޝާ·7ޖުލައި 2020\nލޯބިން ގުޅިގެން އުޅޭ ދެމީހުން ވަކިވުމަށްފަހު، އެ ގުޅުމުގައި ހެދުނު ގޯސްތަކާމެދު ދެމީހުންނަށް ވެސް ވިސްނޭނެއެވެ. އަދި ބައެއް ފަހަރު މިގޮތަށް ވިސްނާއިރު، އެ ގުޅުން ނިންމައިލުމަކީ ރަނގަޅު ގޮތް ނޫން ކަމަށްވެސް ހީވެދާނެއެވެ. އެއާއެކު، ކުރީގެ ލޯބިވެރިޔާއަށް އަލުން ފުރުސަތެއް ދީ، އެކުގައި އުޅުމަށް ސިކުނޑި ވިސްނައިދޭނެއެވެ.\nއެހެންކަމުން، ކުރީގެ ލޯބިވެރިޔާއާ ދެވަނަ ފަހަރަށް ގުޅުމުގެ ވިސްނުން ގެންގުޅޭނަމަ، މި ކަންތައްތަކާމެދު ފިކުރު ކޮށްލުން ރަނގަޅު ވާނެއެވެ:\n1. އިހުތިރާމު އަދިވެސް އެބައޮތްތަ؟\nއާއްމު ގޮތެއްގައި ގުޅުމެއް ނިމޭއިރު، ދެމީހުން ދެމީހުންނަށް ކުރާ އިހުތިރާމުވެސް އޮންނާނީ ނިމުމަކާ ހަމައަށް އައިސްފައެވެ. ނަމަވެސް ދެކޮޅުން ވެސް އެ އިހުތިރާމު އޮތް ނަމަ، ދެވަނަ ފުރުސަތެއް ދިނުމަކީ ގޯސް ވިސްނުމެއް ނޫނެވެ.\n2. އާއިލާއާ އެކުވެރިން ދެކެނީ ކިހިނެއް؟\nކުރީގެ ލޯބިވެރިޔާއަކީ ތިބާގެ އާއިލާއާއި ގާތް އެކުވެރިންނަށް ކަމުދާ މީހެއް ވިޔަސް، ތި ދެމީހުން ރުޅިވުމުން އެމީހުން ވެސް އޭނާދެކެ ފޫހިވާން ފަށާނެއެވެ. ހަމައެހެންމެ، އެއީ ގޯސް މީހެއްނަމަ، އާއިލާއާއި ގާތް އެކުވެރިން އެކަން ފާހަގަވެސް ކުރާނެއެވެ. އެހެނަސް، ތި ދެމީހުން ރުޅިވުމަށްފަހުވެސް، އެމީހުންނަށް އޭނާ ކަމުދާނަމަ، ގޯސް ހެދުނީ ތިބާއަށް ކަމަށް ވުން ގާތެވެ. އެހެންކަމުން، އޭނާއާ ވާހަކަ ދައްކައިގެން މައްސަލަ ހައްލުކޮށް އާ ފެށުމަކުން ގުޅުން ފެށުމަކީ އެންމެ ރަނގަޅު ގޮތް ކަމުގައި ވެދާނެއެވެ.\n3. އޭނާއާއެކީ އާ ފެށުމަކުން ފަށަން ހިތްވަރު އެބަހުރިތަ؟\nގުޅުން އަލުން ފަށާއިރު، ކުރިންވެސް ދިމާވި ކަހަލަ މައްސަލަތައް ދިމާވެދާނެ ކަމަށް ބަލަން ވާނެއެވެ. އަދި ނަފްސާނީ ގޮތުން ތިބާ އެކަމަށް ތައްޔާރުތޯ އަމިއްލަ ނަފްސާ ސުވާލު ކޮށްލާށެވެ.\n4. ރަނގަޅު ސިފަތަކާއި ގޯސް ސިފަތަކުގެ ލިސްޓެއް ހެދުން\nތިންވަނަ ސުވާލުގެ ޖަވާބާމެދު ޔަޤީން ނުވާނަމަ، މިހެން ހަދާށެވެ. ކުރީގެ ލޯބިވެރިޔާގެ ކިބައިގައި ހުންނަ ރަނގަޅު ސިފަތަކާއި ގޯސް ސިފަތައް ވަކިކޮށް، ލިސްޓެއް ތައްޔާރު ކުރާށެވެ. އޭގެތެރެއިން ރަނގަޅު ސިފަތައް، ގޯސް ސިފަތަކަށް ވުރެ ގިނަ ވާނަމަ، ކުރީގެ ލޯބިވެރިޔާއަށް ދެވަނަ ފުރުސަތެއް ދެވިދާނެއެވެ. ނަމަވެސް ބައެއް ކަހަލަ ގޯސް ސިފަތަކަކީ، އެތައް ސަތޭކަ ރަނގަޅު ސިފައާވެސް ނުބައްދަލު ސިފަތަކެވެ. އޭގެތެރޭގައި ހަޑިހުތުރު ބަހުން ވާހަކަ ދެއްކުމާއި، އަނިޔާވެރިވުން ހިމެނެއެވެ.\n5. އޭނާއާ ނުލައި ދިރިއުޅުން މާ އުފާވެރިތަ؟\nއޭނާ ދިޔަފަހުން ދިރިއުޅުން މާ އުފާވެރިވެފައި، ބޯ ހާސްކަން ފިލާފައިވާ ކަމުގެ އިހުސާސް ކުރެވޭ ނަމަ، ދެވަނަ ފުރުސަތެއް ނުދެއްޗެވެ. ނަމަވެސް އޭގެ ބަދަލުގައި، އޭނާއާ ވަކިވުމުން ކުރެވޭ ހިތާމަ މާ ބޮޑުވެފައި، ދިރިއުޅުމުގެ އެހެން ކަންކަމަށް އަސަރު ކުރަން ފަށާނަމަ، އެއީ އެކުގައި އުޅެންޖެހޭ ކަމުގެ ނިޝާނެކެވެ.\n6. އެކަނިވެރިކަން އިހުސާސްވުމަކީ ރަނގަޅު ސަބަބެއް ނޫން\nއެކަނިވެރިކަން އިހުސާސްވާތީއޭ ކިޔާފައި ކުރީގެ ލޯބިވެރިޔާއާ އަލުން ނުގުޅެއްޗެވެ. އެކަނިވެރިކަން ފިލުވަން އިތުރު ގޮތް ގޮތް ވެސް ހުންނާނެއެވެ. މިގޮތަށް އެކަނިވެރިވުމުންނޭ ކިޔާފައި އަލުން އޭނާއާ ގުޅުމުން އޭގެން ނުކުންނަ ނަތީޖާ މާ ހިތިވެސް ވެދާނެއެވެ.\n7 ލޯތްބަކީ ހުރިހާ އެއްޗެއް ނޫން!\nކިތައްމެ ލޯބިޔަސް، އޭނާގެ ކިބައިގައި ރަނގަޅު ސިފަތަކެއް ނެތިއްޔާ އެކީގައެއް ނޫޅެވޭނެއެވެ. ދިރިއުޅުމުގައި ހަމައެކަނި މުހިއްމީ ލޯތްބެއް ނޫނެވެ. އެއަށްވުރެ ބޮޑެތި ޒިންމާތަކެއް ވާކަން ހަނދުމަ ކުރަންވާނެއެވެ.\nރަނގަޅު… އުންމީދު ކުރަނީ ބިޓާ ރުޅިވާނެކަހަލަ\nކޮންމެސް ލިޔުމެއް ގެނެސްދޭނެކަމަށް….🙏


Lanka Gai Mihaaru Huree Enmme Dhuvahaku Beynun Kureveyne Petrol\nސްރީލަންކާގެ ބޮޑުވަޒީރު ރަނިލް ވިކްރަމަސިންހަ-- ފޮޓޯ: ދަ ނޭޝަނަލް\nލަންކާގައި މިހާރު ހުރީ އެންމެ ދުވަހަކު ބޭނުން ކުރެވޭނެ ޕެޓްރޯލް\n16 މޭ 2022 - 22:15:51\nމުޅި ސްރީ ލަންކާއިން ޕެޓްރޯލް އެއްކޮށް ހުސްވެފައި ވާކަމަށާއި، މިހާރު އެގައުމުގައި ހުރީ މާދަމާ ބޭނުން ކޮށްލެވޭނެ ވަރުގެ މަދު ޕެޓްރޯލް ކަމަށް އެގައުުގެ ބޮޑުވަޒީރު ރަނިލް ވިކްރަމަސިންހަ ވިދާޅުވެއްޖެއެވެ.\nއެގައުމުގެ ޓީވީތައް މެދުވެރިކޮށް ރައްޔިތުންނާއި މިހާތަބު ކުރަމުން ރަނިލް ވިދާޅުވީ، ލަންކާއިން މުޅި ގައުމުން ޕެޓްރޯލް ހުސްވެފައި ވާކަމަށާއި، އެހެން ނަމަވެސް ގައުމުގައި ކޮންމެސް ވަރަކަށް ޑީސަލް އެބަ ހުރި ކަމަށެވެ.\nއަދި އިންޑިއާގެ ކްރެޑިޓް ލައިންގެ ދަށުން އިއްޔެ އެގައުމަށް ޑީސަލަގް ޝިޕްމަންޓެއް ލިބިފައި ވާކަމަށެވެ. އެހެން ނަމަވެސް މި ޑީސަލް އިންވެސް ބޭނުން ކުރެވޭނީ މަދު ދުވަސް ކޮޅެއް ކަމަށާއި، ނަމަވެސް ދުވާލަކު 15 ގަޑިއިރަށް މި ޑީސަލް އިން އެގައުމުގެ ސަރަހައްދު ތަކަށް ކަރަންޓު ދެވިގެން ދާނެ ކަމަށް އުއްމީދު ކުރައްވާ ކަމަށެވެ.\nމީގެ އިތުރުން ރަނިލް ވިދާޅުވީ، މިހާރުވެސް އެގައުމުގެ ބަނދަރުގައި ތެޔޮ ބޯޓުތައް އެބަ ތިިބި ކަމަށާއި، އެހެން ނަމަވެސް ތެލަށް ދައްކަންޖެހޭ ޑޮލަރު ގައުމުގައި ނެތުމުން އެ ގަނެވޭނެ އެއްވެސް ގޮތެއް ނެތް ކަމަށެވެ. އެހެން ނަމަވެސް ސަރުކާރުން ޑޮލަރު އޯޕަން މާކެޓުން ގަންނަން ވަރަށް މަސައްކަތް ކުރަމުން އަންނަ ކަމަށްވެސް ރަނިލް ވިދާޅުވި އެވެ.\n"ގައުމުގެ ރައްޔިތުންނަށް އެއްވެސް ކަމެއް އޮޅުވާލާކަށް ބޭނުމެއް ނޫން. މިވަގުތު މި އެދެނީ ހުރިހާ ރައްޔިތުންވެސް ކެތްތެރިވުމަށް. ގައުމު މިއޮތް ހާލަތުން އަރައި ގަތުމަށް ހުރިހާ ރައްޔިތުންގެ އެއްބާރުލުންވެސް ވަރަށް ބޭނުން." ރަނިލް ވިދާޅުވި އެވެ.\nމީގެ އިތުރުން ރަނިލް ވިދާޅުވީ، އެގައުމުގެ ސިވިލް ސާވިސްގެ މުވައްޒަފުންނަށް ދޭނެ ފައިސާވެސް ގައުމުގައި ނެތް ކަމަށާއި، މުސާރަ ދިނުމަށް ފައިސާ ޗާޕުކޮށްފިނަމަ އަނެއްކާވެސް އެގައުމުގެ އިގްތިސާދީ ހާލަތު ދަށްވެގެން ދާނެ ކަމަށެވެ.\nރަނިލްގެ ވާހަކައިގައި އިތުރަށް ވިދާޅުވީ، ކުރިން ސަރުކާރުން މި އަހަރަށް ލިބޭނެ ކަމަށް ލަފާކުރީ 2.3 ޓްރިލިއަން ރުޕީސްގެ އާމްދަނީ އެއް ކަމަށާއި، އެހެން ނަމަވެސް މިހާރު އެގައުމަށް ލިބޭނެ ކަމަށް ބެލެވެނީ، 1.6 ޓްރިލިއަން ރުޕީސް ކަމަށެވެ.\nރަނިލްގެ ވާހަކަފުޅު ނިންމަވާލައްވަމުން ވިދާޅުވީ، އެގައުމުގެ ހުރިހާ ސިޔާސީ ޕާޓީއަކުންވެސް ގައުމުގެ ހާލަތު ހެޔޮ މަގަށް އެޅުމަށް އެއްބާރުލުން ދިނުމަކީ މުހިއްމު ކަމެއް ކަމަށެވެ.


Pakistan balikoh Raajje Semi Final ah\nޕާކިސްތާން ބަލިކޮށް ރާއްޖެ ސެމީ ފައިނަލަށް\nރާއްޖެ މެޗުން މޮޅުކޮށްދިން ސެޓްގައި -- ފޮޓޯ: އަބްދުﷲ އަބީދު | އެމްއޯސީ\nސައުތު އޭޝިއަން ގޭމްސްގެ އަންހެން ޓީޓީ ޓީމު އިވެންޓްގައި، ޕާކިސްތާންގެ މައްޗަށް 3-1 ސެޓުން ކުރި ހޯދައި ސެމީ ފައިނަލަށް ރާއްޖެ ދަތުރު ކޮށްފި އެވެ.\nގުރޫޕް ސްޓޭޖުގައި އިއްޔަ އިންޑިއާ އަތުން ބަލިވި މެޗުން އަރައިގަނެ ޕާކިސްތާން އާ ދެކޮޅަށް ނުކުތީ ވަރުގަދަ ހިތްވަރަކާއެކު އެވެ. ފުރަތަމަ ސެޓްގައި އައިޝަތު ރަފާ ނާޒިމް ނުކުތީ ޕާކިސްތާންގެ ސަނަމް އާ ދެކޮޅަށެވެ. އެ ސެޓް ރަފާ ކާމިޔާބު ކުރީ ސީދާ ތިން ސެޓުންނެވެ. ރަފާ ގޭމްތައް ގެންދިޔައީ، 11-5، 11-9 އަދި 11-8 ށްނެވެ.\nދެ ވަނަ ސެޓަށް ނުކުތީ، ރާއްޖޭގެ ގައުމީ ޗެމްޕިއަން ފާތިމަތު ދީމާ އަލީ އެވެ. ޕާކިސްތާންގެ ސަނާ އާ ދެކޮޅަށް ދީމާ ސެޓް ކާމިޔާބު ކުރީ 3-1 ގޭމުންނެވެ. ދީމާ ގޭމްތައް ގެންދިޔައީ 12-10، 5-11، 11-7 އަދި 11-3 ންނެވެ.\nފުރަތަމަ ސެޓްގައި ރަފާ އުފާފާޅު ކުރަނީ -- ފޮޓޯ: އަބްދުﷲ އަބީދު | އެމްއޯސީ\nތިން ވަނަ ސެޓްގައި ލައިސާ ފަތުހުﷲ އިސްމާއީލް ނުކުތީ ޕާކިސްތާންގެ ފަރުއާ ދެކޮޅަށެވެ. އެ ސެޓުން ލައިސާ ބަލިވީ އެންމެ ފަހު ސެޓް އަތުން ދޫވުމުންނެވެ. ފަރުއާ ގޭމްތައް ގެންދިޔައީ11-7، 12-10، 11-8، 5-11 އަދި 7-11 އިންނެވެ.\nހަތަރު ވަނަ ސެޓަށް ނުކުތީ ދީމާ އެވެ. އެ ސެޓްގައި ޕާކިސްތާން ޓީމުން ނުކުތީ ފުރަތަމަ ސެޓްގައި ރަފާ އަތުން ބަލިވި ސަނަމް އެވެ. ވަރަށް ވާދަވެރިކޮށް ދިޔަ ފުރަތަމަ ގޭމް ސަނަމް ކާމިޔާބު ކުރީ 15-13 އިންނެވެ. ދެން ޖެހިގެން އައި ތިން ސެޓުންވެސް ގެންދިޔައީ ދީމާ އެވެ. އޭނާ ގޭމްތައް ކާމިޔާބު ކުރީ 11-7، 11-8 އަދި 11-4 ންނެވެ.\nސެމީގައި ރާއްޖެ ނުކުންނާނީ ޕޫލް އޭ ގެ އެއް ވަނަ ނޭޕާލް އާ ދެކޮޅަށެވެ. މިއަދު ފިރިހެން ޓީމު އިވެންޓްގައި ރާއްޖޭގެ ފިރިހެން ޓީމު، ނޭޕާލް އަތުން ބަލިވީ 3-1 ސެޓުންނެވެ. އެ މެޗާއެކު ޓީމު އިވެންޓުން ފިރިހެން ކުޅުންތެރިންނަށް ވަނީ މުބާރާތް ނިމިފަ އެވެ.


ކޮވިޑް19: ގޭގައި މަސައްކަތް ކުރަން ޖެހުމުން ޑިޕްރެސްވެ އިންޑިއާ މީހަކު އަމިއްލައަށް މަރުވެއްޖެ – Dhen.mv\nއިބްރާހީމް ޙުސައިން October 22, 2020 - 3:04 pm\nކޮވިޑް19އާ ގުޅިގެން ގޭގައި މަސައްކަތް ކުރަން ޖެހި ، ޑިޕްރެސްވެ އިންޑިއާ މީހަކު އަމިއްލައަށް މަރު ވެއްޖެއެވެ.\nއިންޑިއާގެ މީޑިއާތައް ރިޕޯޓް ކޮށްފައިވާ ގޮތުގައި ގުޖުރާތުގެ ސޫރަތުގައި ހިނގި މި ހާދިސާގައި ދަން ޖެހިގެން އަމިއްލައަށް މަރުވެފައި ވަނީ 32 އަހަރުގެ ފިރިހެނެކެވެ. ޖިގަރު ސިންގު ކިޔާ މި މީހާއަކީ ހަރްޔާނާގައި މަސައްކަތް ކުރަމުން ދިޔަ އިންޖިނޭރެއް ކަމަށާއި އޭނާ އެނބުރި އަމިއްލަ ވަޒަނަށް ދިޔައީ ލޮކްޑައުންގެ ސަބަބުން ކަމަށް ވެސް މީޑިއާތައް ބުނެފައި ވެއެވެ. އަދި ލޮކްޑައުންގެ ސަބަބުން ގޭގައި މަސައްކަތް ކުރަންޖެހި ޑިޕްރެސްވާ ވާހަކަ އާއިލާ މެމްބަރުންގެ ގާތުގައި އޭނާ ބުނެފައިވާކަން އާއިލާއާ ހަވާލާދީ މީޑިއާތައް ބުނެފައި ވެއެވެ.\nއިންޑިއާގެ ނެޝަނަލް އިންސްޓްޓިއުޓް އިފް މެންޓަލް ހެލްތުން ބުނެފައިވާ ގޮތުގައި ކޮވިޑް19ގެ ސަބަބުން ޑިޕްރެޝަންގެ ބަލި ތަހައްމަލް ކުރަމުންދާ އެގައުމުގެ ރައްޔިތުންގެ އަދަދު 70 އިންސައްތަ އިތުރުވެފައި ވެއެވެ.\nއަމިއްލަށް މަރުވުމާއި އެކަމަށް މަގު ފަހިވާނެ ކަންކަން ވެސް މާތްﷲ ވަނީ ޙަރާމް ކުރައްވާފައެވެ. ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އުއްމަތަށް އިރުޝާދު ދެއްވާފައިވަނީ ، މި ޙަޔާތާ ވަކިވެގެންދާ ގޮތަކީ އަމިއްލައަށް މަރުވުން ކަމަށް ކުޑަމިނުން އުންމީދުވެސް ނުކުރުމަށެވެ.\nيَا أَيُّهَا الَّذِينَ آمَنُوا لَا تَأْكُلُوا أَمْوَالَكُم بَيْنَكُم بِالْبَاطِلِ إِلَّا أَن تَكُونَ تِجَارَةً عَن تَرَاضٍ مِّنكُمْ ۚ وَلَا تَقْتُلُوا أَنفُسَكُمْ ۚ إِنَّ اللَّهَ كَانَ بِكُمْ رَحِيمًا\nމާނައީ: އޭ إيمان ވެއްޖެ މީސްތަކުންނޭވެ! باطل ގޮތުގައި ތިޔަބައިމީހުންގެ މުދާތައް ތިޔަބައިމީހުންގެ މެދުގައި ނުކާށެވެ! އެހެނެއްކަމަކު، ތިޔަބައިމީހުންގެ ތެރެއިން ދެފަރާތުގެ ރުހުމުގެ މައްޗަށް އޮންނަ ވިޔަފާރިޔަކަށްވުން މެނުވީއެވެ. އަދި، ތިޔަބައިމީހުންގެ އަމިއްލަ نفس ތައް ތިޔަބައިމީހުން قتل ނުކުރާށެވެ! ހަމަކަށަވަރުން، ތިޔަބައިމީހުންގެ މައްޗަށް رحيم ވަންތަ ރަސްކަލާނގެ ކަމުގައި اللَّه ވޮޑިގެންވެއެވެ.


Ras Online - މަލީހު ދުއްވާލީމާ ފިނިހަކަ ސްޕީޑްގެ އަގުބޮޑު އިންޓަރނެޓަށް އަންނާނީ ކޮންބަދަލެއް؟\nމަލީހު ދުއްވާލީމާ ފިނިހަކަ ސްޕީޑްގެ އަގުބޮޑު އިންޓަރނެޓަށް އަންނާނީ ކޮންބަދަލެއް؟\n1 މާރިޗު 2021 - 19:1\nމިއަދުގެ އެވަގުތުކޮޅަށް ފަހު އެމްޑީޕީއަށް އަމާޒުވާންފެށި އެންމެ މުހިންމު އެއް ސުވާލަކީ ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް "ދުއްވާލުމުން" ރާއްޖޭގައި މިދޭ ފިނިހަކަ ސްޕީޑްގެ، ޖައްސާލީމާ "ޚަތަމް" ވާގޮތަށް އޮންނަ އިންޓަރނެޓްގެ ޚިދުމަތް ހަލުއިވެދާނެ ކަމާމެދު އުފެދޭ ސުވާލެވެ. މިއަދު މިސުވާލު އެންމެ ބޮޑަށް އަމާޒުވި އެއް ބޭފުޅަކީ މިމައްސަލައާއިގެން ތެދުވެ ވަޑައިގެންނެވި މެންބަރު މީކާއިލް ނަސީމަށެވެ. މަލީހު ދުއްވާލުމަށްފަހު މީކާއިން ޓްވީޓްގައި ޖެއްސެވީ "ޑަން" ނުވަތަ މަސައްކަތް ނިމުނީ ކަމަށެވެ. ނަމަވެސް އެންމެންގެ ވެސް އުފައްދަންފެށީ އެހާހިސާބުން އެކިޔާ ފިނިހަކަ ސްޕީޑްގެ އިންޓަރނެޓަށް، ރޮކެޓް ސްޕީޑްގެ ދުވެލި ލިބުނީ ނުވަތަ ލިބޭނެ ކަމާމެދު އުފެއްދި ސުވާލެވެ.\nމީކާއިލް "ޑަން" ޖެއްސެވީ މީކާއިލާއި ހަވާލު ކުރެވިފައިވާ "ޖޮބަކީ" މަލީހު ދުއްވާލުމާއި ހިސާބަށް މަސައްކަތް ކުރެއްވުން ކަމަށް ވެސް ވެދާނެއެވެ. އެހެން ކަމަށް ވާނަމަ މީކާއިލްގެ ޖޮބް އެއޮތީ ފުރިހަމަވެފައެވެ. އެކަމަކު ސަރުކާރުގެ ބޮޑު ހިއްސާ އޮންނަ ދިރާގާއި، ދިރާގުން މޮނަޕޮލައިޒް ކުރަމުންދިޔަ މުވާސަލާތީ ޚިދުމަތް ވިޔަފާރީގެ އުސޫލަށް ބަދަލުކޮށް ވާދަވެރިކަމާއެކު ރައްޔިތުންނަށް ލިބޭ ޚިދުމަތުގެ އަގު ހެޔޮ ކުރަން ގެނައި އޫރީދޫގެ އިންޓަރނެޓް ސްޕީޑް ހަލުވި ވުމަށާއި އަގުހެޔޮވުމަށް ފެންބޮވައިގެންފައި ތިބި ރައްޔިތުންނަށް އެވަރުން ފުދޭނެ ހެއްޔެވެ.\nމީކާއިލްގެ މިޝަން ނިމުނު ނަމަވެސް މަލީހުގެ ނޯކޮންފިޑެންސް ވޯޓާއެކު އެންމެންގެ ވެސް ސުވާލަކަށްވީ މަލީހު ދުއްވާލުމުން އިންޓަރނެޓްގެ ދުވެލި ބާރުވާނެ އިރަކާއި މެދު ކުރަންފެށި ސުވާލެވެ. މިއަދު ފުރާނައިގެ ކާނާއަށްވުރެ މުހިންމު އިންޓަރނެޓްގެ އަގު ތިރިވާނީ ކޮންއިރަކުންތޯ އުފައްދާ ސުވާލެވެ. ބައެއް މީހުން ސިފަކުރީ މަލީހަކީ އެމްޑީޕީގެ ބިޔަ ބޮޑު އަޣުލަބިއްޔަތު އޮތް މަޖިލީހުގެ މެންބަރުންގެ ކުރިމަތީގައި ފީ އިލޮށްޓެއްހާ ބަލިކަށި ސޮރެއްގެ ގޮތުގައެވެ. ދިފާޢުގައި ހަމަ އެއްވެސް ބަހެއް ބުނާނެ މީހަކު ނެތް އެކަނިވެރިއެއްގެ ގޮތުގައެވެ. މަންޒަރު ބަލަން ދުރުގައި ތިބި ރައްޔިތުންނަށް ވެސް ފެނިގެން ދިޔައީ އެ މަންޒަރެވެ. އެމްޑީޕީގެ އެންމެ މެންބަރަކު ފުމެލާއިރަށް ބިންދައިގެން، މުލުން ލުހިގެން ވެއްޓުނީއެވެ.\nއެހެންވީމާ ރައްޔިތުންނަށް މުހިންމުވީ މަލީހުގެ މަގާމެއް ނޫނެވެ. މަލީހެއް ވެސް ނޫނެވެ. އަދި މީކާއިލެއް ވެސް ނޫނެވެ. ރައްޔިތުން ބޭނުންވަނީ، ގިނަ މީހުން ސިފަކުރާ ގޮތަށް ދަންނަވާނަމަ، ދިރާގާއި އުރީދޫން ރައްޔިތުންގެ "ޖީބުތަކުން އެފެލާ ފެލުން، ނުވަތަ އެފޭރޭ ފޭރުން" ހުއްޓުވައި އެ "ފިނިހަކަ" ދުވެލީގެ، ޖައްސާލީމާ ޚަތަމްވާ އިންޓަރނެޓްގެ ޚިދުމަތަށް، އިންޓަރނެޓްގެ އަގަށް ހެޔޮ ބަދަލެއް އަވަހަށް އައުމެވެ. މިއަދު މީކާއިލް "ޑަން" އޭ ވިދާޅުވީ މާ މީހުންގެ މަލާމާތާއި ފާޑުކިޔުމާއި ޖޯކް ޖެހުން އޮހިގަތީ އެ ޖޮބް އަދި "ނޮޓް ޑަން" ވީމައެވެ.\nއެހެންވީމާ މަލީހުގެ މަގާމު ދުއްވާލައި އެއްލާލުމާއެކު ގިނަ ބަޔަކު ބުނަން ފެށީ، މިހާރު އިންޓަރނެޓް ހަބޭސް ވެއްޖެ ކަމަށެވެ. ހަލުއިކަމުން ފޯނުގައި ވެސް ނުހިފެހެއްޓޭ ކަމަށެވެ. ހަމަ ޖައްސާލީމާ ވަދެގެން ދާކަމަށެވެ. ލޮނދި ހިކައެއްހާވެސް ހަލުއި ކަމަށެވެ. ސްޕީޑް ބާރުކަމުން މިއަދު ބުރު ވެސް ނޭނގޭ ކަމަށެވެ. މިހެން ގޮސް މަލީހު އެއްލާލުމާއެކު އިންޓަރނެޓަށް ލިބުނު ހަލުއި ކަމާއި އަގަށް އައި ބަދަލު ގިނަ ބަޔަކު ސިފަކުރީ ޖޯކެއްގެ ގޮތުގައެވެ.\nހަގީގަތަކީ މަލީހު ދުއްވާލުމަށް ގިނަ މެންބަރުން އިންޓަރނެޓްގެ ސްޕީޑާއި އަގާއި ގުޅުވި ނަމަވެސް އެއީ މަލީހުގެ އަތުގައި އޮތް ބާރެއް ނޫންކަން އެމެންބަރުންނަށް ވެސް އެނގެއެވެ. އެކަން ކުރުމަށް މަލީހަށް ވެސް ހިއްޕެވޭނީ ވަލުގައެވެ. ދެން އެވަލުގައި ހިއްޕަވައިގެން ތިއްބެވި ބޭފުޅުން ބާރު ނުލާނަމަ އެބުނާ ސްޕީޑެއް ނާންނާނެތާއެވެ. އެކަމަކު މަލީހުގެ މައްސަލައަކީ ކުރައްވަން ޖެހޭ މަސައްކަތެއް ނުކުރަށްވައި ގޮނޑި ހޫނުކުރަށްވަން އިންނެވުން ކަމަށް ވާނަމަ މަލީހު އެގޮނޑިން ނަގާ ހޫރާލާން މާ ބޮޑަށްވެސް ލަސްވެއްޖެއެވެ.\nދިރާގާއި އުރީދޫގެ ބާރު ފިނިހަކަ ސްޕީޑްގެ އިންޓަރނެޓްގެ ދުވެއްޔަށް ވެގެން ހަމަ އުޅޭ ގޮތެއް ނޭނގެއެވެ. ހަމަ ގައިމުވެސް އެގެންގުޅޭ އެއްޗަކަށް ސަކޭގާ ނުވާ ވަރަކަށް މިގައުމަކު އާބާދީއެއް ވެސް ބޮޑެއް ނޫނެވެ. އެހެރަ އަވަށްޓެރި ގައުމުތަކުގެ މުވާސަލާތީ ކުންފުނިތަކުން އެއްފަހަރާ ވިހި ތިރީސް މިލިއަން މީހުންނަށް ޚިދުމަތް ދޭއިރުވެސް ހަމަ ރޮކެޓް ސްޕީޑެވެ. ޖައްސާލީމާ ޕެކޭޖް ވެސް ހުހެއް ނުވެއެވެ. ޑައުންލޯޑަށް ޖައްސާލީ އެނބުރު އެނބުރި އެއްވެސް ނީދެއެވެ.\nމިވާ ގޮތެއް މަލީހަށް ބުނދެވޭން އެބަ ޖެހެއެވެ. ދިރާގާ އުރީދޫއަށް ވެސް މިވާ ވަރަކީ ދުނިޔޭގައި ލެއްވިހާ ޖީ ތަކެއް މިގައުމަށް ގެނަސް ތަޢާރަފު ކުރަނީއެވެ. އެއިން ޖީއެއް ކިޔަން ރައްޔިތަކަށް ނޭގުނަސް ހެވެވެ. ދެން މިހަދާ ގޮތަކީ ދިރާގާއި އުރީދޫގެ ބަދިގޭގައި މިއަޅަނީ ހަމަ މީގެ ދިހަ އަހަރު ކުރިން ވެސް އެޅިވަރުގެ ބޯކިބަލެކެވެ. އޭރު އެމީހުން އަޅާ ބޯކިބާ ކާން ތިބީ ދޮޅަހަކަށް މީހުންނެވެ. އެކަމަކު މިހާރު އެކާންދޭން ޖެހޭ ފަސް ހަލައްކަ މީހުން ތިބިއިރުވެސް އެ ދެ ކުންފުނީގެ ބަދިގޭގައި އަޅާ ބޯކިބާ ބޮޑެއް ނުކުރެއެވެ. ދެން އެކާން ތިބި މީހުންނަށް ބަހަން ބަލާއިރު ފޮތި ކުޑަވަމުން ކުޑަވަމުން ގޮސް އިނގިލީގައި ދަތް އެޅޭ ވަރަށް ކުޑަކޮށްލައިގެން ފޮތިކުރާއިރު ވެސް ގިނައީ ލައްވާ ނުލާ މީހުންނެވެ. އަނެއް ކޮޅުން ފޮތި ކުޑަވަމުން ކުޑަވަމުން ގޮސް ލޮލަށް ނުފެންނަވަރަށް ކުޑަވީއިރުވެސް އަގަކަށް ބަދަލެއް ނާދެއެވެ. އަގު ބޮޑުކުރާން މިހަދަނީ އަދި މާމޮޅު އުކުޅެކެވެ. މިހަދާ ގޮތަކީ ނާސާއިން ނުވަތަ ދުނިޔޭގެ ބޮޑު ގައުމެއްގެ މުވާސަލާތީ ޚިދުމަތުގައި ފެންވަރު ވަޒަން ކުރުމަށް ކިޔާ ނަމެއް މިމީހުން ވެސް ކިޔަނީއެވެ. ހަތަރެއް ޖީ ފަހަނައަޅާ ގޮސް ފަހެއް ޖީވެސް މިވެރިން ގެނަސްފިއެވެ. އެކަމަކު ވީކަމެއް ހަރާމެވެ. ބޮޑުވީ ޖީބުން ދާ ބައެވެ. ޖައްސާލީމާ އެނބުރުއެނބުރި އިންދާ ޕެކޭޖް ޚަތަމް ވީއެވެ.


ކަރުނައިން ފުރެނީ ލޮލާ ކޯތާފަތާ - 18 - DhiDaily\nއަށާރަ ވަނަ ބައި\nގާތްގަޑަކަށް ފަނަރަ ވަރަކަށް މިނިޓް ހިނގުމަށްފަހު އަޔާޒު ކެފޭއަކަށް ވަނުމުން އިފާވެސް އަޔާޒާއެކީ ވަދެއްޖެއެވެ. އެތާ ތިބި އެތައްބައެއްގެ ލޯ އެދެމީހުންނަށް ހުއްޓެމުންދާކަން އެނގުމުން އިފާ ހުރީ ލަދުން މަރުވާވަރުވެފައެވެ. މި އައުން ނާދެވުނު ނަމައޭ އެތައް ފަހަރަކު އިފާ ހިތަށް އެރިއެވެ. މީހުންގެ ނަޒަރުން ސަލާމަތްވާން އިފާއަށް އިތުރަށް ގާތް ވެވުނީ އަޔާޒާއެވެ. އަޔާޒު ވެސް އިފާގެ ފަހަތުން އެއް އަތް ގެންގޮސް އިފާގެ ކޮނޑުމަތީ މަޑުމަޑުން ހިފަހައްޓައިލިއެވެ. އެކަމުން ލަދު ގަތަސް އަދި ނޫނެކޭ ބުނެ ދުރުވާން ބޭނުންވިޔަސް އިފާއަށް ލިބުނީ ރައްކާތެރިކަމެވެ.\nތަންކޮޅެއް މީހުން މަދު އަލި ދެރަ ހިސާބެއްގައި ހުރި މޭޒެއްގައި އިފާ ގޮވައިގެން ގޮސް އަޔާޒު އިށީނެވެ.\nއަޔާޒު އިށީނުމުން އިފާއަށް ވެސް ޖެހުނީ އިށީންނާށެވެ.\n”ކޮފީ ބޯނަން؟“ ވެއިޓަރ އައުމުގެ ކުރިން އަޔާޒު އިފާ ގާތު އެއްސެވެ. އިފާ ބޯހޫރައިލިއެވެ.\n”އަހަރެން ބުނީމެއްނު އަހަންނަށް ވަގުތުކޮޅެއް ދޭށޭ! މިރޭ އަހަންނަށް ފިލައިގެންތަ ތި އުޅެނީ!“\nއަނގައިން ނުބުނެ އިރުކޮޅަކު އިނުމަށްފަހު ވެއިޓަރ އޯޑަރ ނަގައިގެން ދިއުމުން އަޔާޒު ސުވާލުކުރިއެވެ.\n”ތިހެން އަހަންނަށް އުޅެވޭނެ ނަމަ! ތި ސިފައިން އަހަރެންގެ އެއްވެސް ޙިއްސަކަށް އަސަރު ނުކުރާނަމަ!“\nބުނަން ބޭނުންވި ވާހަކަ އޮތީ އިފާގެ ހިތުގައެވެ. ދުލަކަށް ނުގެނެވުނެވެ.\nއިފާގެ ޖަވާބެއް ނުލިބި ވަގުތު ދިގުވަމުން ދިޔަވަރަކަށް ދެމީހުންދޭތެރޭ އޮތް ހަމަހިމޭންކަމުން ދެމީހުންނަށް ވެސް އުދަނގޫ ވަމުން ދިޔައެވެ. އެ އުދަނގުލުން ސަލަމާތް ވުމަށާއެކު މިރޭ މި ލިބުނު ރަނުގެ ފުރުސަތު ނަގާލަން ބޭނުން ނުވާތީ އަޔާޒު ގަސްދުކުރީ ލޯ މަރާލާފަ ނަމަވެސް ވާހަކަ ފަށާށެވެ.\n”އިފާ! އަހަރެމެންގެ މުޖުތަމަޢުތެރޭ މިހާރު ވަރަށް ބޮޑަށް ފެތުރެމުން އަންނަކަމެއްނު ދެއަނތްބަށް މީހުނާ އިނުމަކީ! ތީ ޒަމާނީ ކުއްޖެއްނު. ޒަމާނީ ކުދިންގެ ހުންނާނީ ވެސް ޒަމާނީ ވިސްނުމެންނު! އަޅެ ކޮބާތަ އިފާގެ ޚިޔާލަކީ!“\nއިފާއަށް އިނދެވުނީ ބުނާނެ އެއްޗެއް ނޭނގި ބަސް ހުއްޓިފައެވެ. އެދެ ލޮލުން ހެކި ދެނީ އަޔާޒު ދެއްކި ވާހަކައިން އިފާއަށް ލިބުނު ޙައިރާން ކަމެވެ.\nއިފާ އެއްވެސް އެއްޗެއް ނުބުނުމުން އަނެއްކާވެސް އަޔާޒު އިފާގެ ވިސްނުން ހުރިގޮތެއް އެނގެން ބޭނުންވާތީ ސުވާލުކޮށްލިއެވެ.\nޖަވާބުގައި ލަދުރަކި ގޮތަކަށް އިފާއަށް ހީނލެވުނީއެވެ.\n”އޯކޭ! މިހިސާބުން ދެން ޖަވާބެއް ދޭނީ އަހަރެންގެ ހުއްދަ ލިބުނީމަ!“\nއަޔާޒު ހީވަނީ އިފާ އަކީ އަޔާޒުގެ އަމުރުގެ ދަށުގައިވާ އަޔާޒުގެ ނޯކަރަކަށް އަމުރުކުރަނީ ހެންނެވެ. އެކަމަކު ސިކުންތުކޮޅެއް ދިގުދެމިގެން ދިޔައިރު ވެސް އަޔާޒު އަނގައަކުން ނުބުނެއެވެ. އިފާ އިނީ ހިތާ ހިތުން އަޔާޒުގެ އަމުރު ނުލިބެނީސް އަނގައިން ނުބުނަން ހުވާކޮށްގެންނެވެ.\nދެން ފެނުނީ އަޔާޒުގެ ދެއަތް ކުރިއަށް ދަމާލާ މޭޒުމަތީ ބާއްވައިގެން އިން އިފާގެ ދެއަތުގައި ހިފާ ގަޔާ ކައިރިއަށް ދަމައިލިތަނެވެ. އަދި އެ ދެ އަތްތިލަ އެއްކޮށްލައި ބާރަކަށް ހިފަހައްޓައިލިތަނެވެ. އިފާގެ ނޭވާ ތާށިވި ވެގެން އައެވެ. އެއަށްވުރެ ބޮޑަށް އިފާގެ ނޭވާ ހާސްވީ އަޔާޒު ކުރި ސުވާލުންނެވެ.\n”އަހަރެން ބޭނުން އިފާއާ އިންނަން ! ދެ އަނބަތް! ………. އަހަރެން އިފާ ބޭނުން! ވީ އެންމެ އަވަހަކަށް އިފާ އަހަރެންގެ މީހަކަށް ހަދަން……. އިފާ އާނބަސް ބުނެފިއްޔާ މާދަމާ ވެސް މިކަން ކޮށް ނިންމާލަން އަހަރެން ބޭނުން!…….. އަހަރެންގެ މި ހުށަހެޅުން އިފާ ގަބޫލުނުކުރިއަސް އަހަރެން ބަލާނ އިފާއަކީ އަހަރެންގެ ވަރަށް …. ވަރަށް ޚާއްސަ މީހެއްގެ ގޮތުގައި! އަހަންނެއް ނުބުނާނަން، އަހަރެން އިފާ ދެކެ ލޯބި ވަމެކޭ! އެކަމަކު އަހަންނަށް ބުނަން ކެރިދާނެ އަހަންނަށް އިފާ ވަރަށް ކަމުދެޔޭ! އިފާއާ އެކު ވާން އެދެވެޔޭ!“\nނޭވާއަކަށް އަޔާޒު ހުއްޓައިލިއެވެ. އަދި އިފާ އަތުން ދޫ ވެސް ކޮށްލިއެވެ. އަތުގެ ނުފުށުގައި ފިރުމައިލަމުންނެވެ.\n”އަދި އެއްވާހަކަ! އިފާއަކީ މާލޭގައި ގެދޮރު ހުރި ތަނަވަސް ކުއްޖަކަށް ވާތީ އަހަރެން އިފާއާ އިންނަން ބޭނުންވީއޭ އެއްފަހަރުވެސް ހިތަށް ނޭރުވުން އެދެން. އިރާދަ ކުރެއްވިއްޔާ އަހަރެން މީ އެހާ އަމިއްލަ އެދުން ބޮޑުމީހެއް ނޫންކަން އިފާއަށް ސާބިތުކޮށްދޭނަން……… އެ ފުރުސަތު ލިބިއްޖެއްޔާ! އަދި އަހަރެންގެ އަނތްބަކަށް ވުމަކުން އިފާ ހިތާމަ ކުރާކަށް ވެސް ނުޖެހޭނެ! އެ ކަން އިފާއަށް އަހަރެން ސާބިތު ކޮށްދޭންނަން!“\nއަޔާޒުގެ ވާހަކަ ނިންމައިލިއެވެ. އެއަށްފަހު ދެން އެ ދެމީހުންގެ ދޭތެރެއަށް ވެރިވީ މަރުފަދަ ހިމޭންކަމެކެވެ. ކޮންމެ މީހަކަށްވެސް އިވެނީ އެމީހެއްގެ ހިތުގެ އަޑެވެ. ވަށައިގެން ވާ މާހައުލުގައި ހިނގާ އެއްވެސް ކަމެއްގެ ހިލަން ވެސް އެދެމީހުންނަށް ނުވާފަދައެވެ.\nއަޔާޒު ކޮފީތަށި ބޮއެ ނިމެންދެން އިފާ އިނީ މަޑުންނެވެ. ވެއިޓަރ ބިލް ގެނައުމުން އަޔާޒަށްވުރެ ކުރިން އެ ބިލުގައި ހިފީ އިފާއެވެ. ދަބަހުން ފައިސާ ނަގާ ބިލް ދެއްކުމަށް ފަހު އިފާ ތައްޓަށް އެޅި ފެންފޮދުން ދެތިން ކޯވަރު ދަމައިލިއެވެ. އަދި ކޮޅަށް ތެދުވުމުން އިފާ ދާން ބޭނުންވީކަން އަޔާޒަށް އެނގުމުން އަޔާޒު ވެސް ތެދު ވެއްޖެއެވެ.\nދެމީހުން ވެސް ހިނގަމުން ދިޔައީ އަނގައިން ބުނުމެއް ނެތިއެވެ. ބުނާނެ ކިތަންމެ ވާހަކައެއް ހިއްސާކުރާނެ ކިތަންމެ ޚިޔާލެއް ކޮންމެ މީހެއްގެ ފިކުރުގައި ވެސް އެނބުރެމުން އެބަ ދިޔައެވެ. އެހެންނަމަވެސް ދެން އަޔާޒު ވާހަކަ ދައްކާނީ އިފާގެ ޖަވާބެއް ލިބުނީމައެވެ.\nގޭގެ ގޭޓުން ވަންނަމުން އަނެއްކާވެސް އަޔާޒު ހިފީ އިފާގެ އަތުގައެވެ. އެއީ މި ފަހަރު އިފާގެ ސަމާލުކަން އަތުލުމަށް ކުރި ކަމެކެވެ.\n”ނުނިދާ މަޑުކުރައްޗޭ! އަހަރެން ގުޅާނަން!“\nއިފާގެ އަތުން އަޔާޒު ދޫކޮށްލިއެވެ.\nކޮޓަރިއަށް ވަދެވުމާއެކު އިފާއަށް ހުރިތަނަށް ތިރިވެވުނީއެވެ. ތަޤުދީރު މިކުޅެނީ ކޮންކަހަލަ ކުޅިވަރެއް ހެއްޔެވެ! އިފާ އެންމެ ލޯބިވާ މީހާ، އެމީހާއަށްޓަކައި އެތައް އަހަރަކުއްސުރެ ހަމަ ޖެހިފައިވާ ކައިވެނި އިފާ ދޫކޮށްލި މީހާ، އެމީހަކަށްޓަކައި އިފާގެ އެންމެ ޒުވާން އުމުރުން ތިން އަހަރު ބޭކާރުކޮށްލި މީހާ، އެމީހާ ދެކެ ލޯބި ވުމުގައި ރެޔާ ދުވާލު ކުލަ ޖެހުމެއް ނެތް ހުވަފެން ތަކެއް ދެކެމުންދާ މީހާ މިއަދު ކުއްލިއަކަށް ހަމަ ކުއްލިއަކަށް އިފާ ގާތުން ކައިވެއްޏަށް އެދުނީމާ….. އިފާއަކަށް ވާނުވާއެއް ނޭނގުނެވެ. މިއީ އަރަތެއް ހެއްޔެވެ! ނޫނީ އިއްތިފާގެއް ހެއްޔެވެ!\nއިންތާ އިރުކޮޅަކު އިނުމަށްފަހު އިފާ ވަނީ ފާޚާނާއަށެވެ. ފާޚާނާއިން ނިކުމެ ހެދުން ބަދަލުކޮށްގެން އެނދަށް އަރާ ވިސްނާލަން އިރުކޮޅަކު އޮތެވެ. އޭރު ޝައިބާ އާއި އިއްޒަ އާ ދެމައިން ފެނުނީ ނިދިފައި ތިބިތަނެވެ. ނިތްކުރިމަތީ ކަނާތް ބާއްވާލައިގެން އިފާއަށް އޮވެވުނީ އިރުކޮޅަކުއެވެ. ދެން އަރިވެލާފަ ހެޑްބޯޑް މަތީ އޮތް އިފާގެ ފޯނު ނަގައިގެން އޭގެ ސްކްރީނަށް ބަލަން އިރުކޮޅަކު އޮތެވެ. އަދި ދެން ފޯނު ފްލައިޓްމޯޑަށް ލުމަށްފަހު އަލުން ބޭއްވީއެވެ.\nއަޔާޒު ބުނި އެއްޗަކާ މެދު ވިސްނާ ފިކުރު ހިންގަން ވަރަށް ގިނަ އިރު ނުނިދިފައި އިފާ އޮތެވެ. އަޔާޒު ބުނިހެން ދިރިއުޅުމުން އެތައް އަހަރެން ބޭކާރު ކުރެވިއްޖެއެވެ. ދަރިން ހޯދާ ދުނިޔެއަށް އައި ޙަޤީގީ މަޤުސަދު ހާސިލް ކުރުމަށް މަސައްކަތް ކުރާއިރު ޢާއިލާއެއް އޮތުން ވަރަށް މުހިންމެވެ. ދުނިޔެއިން ދާއިރު ދުނިޔެއަށް ދަރި ފަސްކޮޅެއް ދޫކޮށްފަ ދާން އިފާ ވެސް ނިހާޔަތަށް ބޭނުމެވެ. އަމިއްލަ އުނގުގައި އަމިއްލަދަރިން ގެންގުޅެ ބޮޑުކުރުމަކީ އިފާގެ ކުޑާއިރުއްސުރެ ހުވަފެނެކެވެ. އެ ހުވަފެން ހަޤީގަތަކަށް ހަދަން އިފާ ޢަޒުމު ކަނޑައެޅީ ލޯބިވާ ފިރިއަކާއެކުގައެވެ.\nޚިޔާލާ ފިކުރުގެ ކަނޑަކަށް ގެނބިފައި އޮތް އިފާއަށް ނިދުނު އިރެއް ނޭނގެއެވެ. އެކަމަކު ވަރަށް އަވަހަށް ހޭލެވިއްޖެއެވެ. އޭރު ގަޑިން ކިރިޔާ ހަތަރެއް ޖެހީއެވެ. ދެން އިތުރަކަށް ނުނިދޭނެއެވެ. އެހެންވީމަ ކުރާނެ ކަމަކާ މެދު ވިސްނާލަން އިފާ އިރުކޮޅަކު އޮތެވެ. ދެން ތެދުވެ ވުޟޫކޮށްލައިގެން ދަމު ނަމާދު ކުރިއެވެ. ވަރަށް ގިނައިރު އަމިއްލަ ޙަޔާތާމެދު ވިސްނާ ރަނގަޅު ގޮތް ވުން އެދި ދެއަތް ނަގާ ދުޢާ ކުރުމުގައި ވަގުތު ހޭދަ ކުރިއެވެ. އެއިން ކޮންމެ ފަހަރަކު އިފާގެ ޚިޔާލީ ދުރުމީއަށް އަންނަނީ ދިރިއުޅުން ވަކި މީހަކާ އެކު ހޭދަ ކުރާ މަންޒަރެވެ. އިންތާ އެހެން، ނަމާދު ކުރުމުގައި އިން އިފާ، އެގަޑީގައި އެންމެ ފަހު ނަމާދަކަށް ކުރީ ފަތިސްނަމާދެވެ.\nމުސައްލަ ފަށްޖަހާލާ އަލަމާރިތެރެއަށް މުސައްލަ ލުމަށްފަހު އިފާ ހިނގައިގަތީ ބޭރަށެވެ. ބޭނުމަކީ ކޮފީއެއް ބޯލުމެވެ.\nކޮޓަރީގެ ދޮރު ހުވުމުގެ ކުރިން ބަޔަކު ވާހަކަ ދައްކާއަޑު އިފާއަށް އިވެން ފެށުމުން ޙައިރާންވިއެވެ. މަޑުމަޑުން ދޮރު ހުޅުވައިލިއިރު ސިޓިން ރޫމުގެ ފަނޑުއަލީގެ ތެރެއިން އިފާއަށް ފެނުނީ މި ދުނިޔެމަތީގައިވާ އިފާ އެންމެ ލޯބިވާ ދެފިރިހެނުންނެވެ.\nކުޑަކޮށް ފަހަތަށް ޖެހި އަނބުރާ ކޮޓަރިއަށް ވަންނަން އިފާ އުޅުނު ވަގުތު އިވުނީ ބައްޕަ ގޮވައިލިއަޑެވެ.\n”އާދެބަލަ ދަރިފުޅާ! ކޮންކަމަކާ ތި އުޅެނީ! އަޔާޒަށް ކޮފީއެއް ހަދައިދީބަލަ!“\nއިފާގެ ދެފައި ފިނިވެގެން ދިޔައެވެ. އަޔާޒުގެ ކުރިމައްޗަށް ދާން ޖެހުމުން އިފާ ހުރީ ކަންބޮޑުވެފައެވެ. އެހެންނަމަވެސް ފެން ހޫނުކުރަން ޖެއްސުމަށްފަހު ބައްޕައާ ދިމާއަށް އެނބުރިލީ ބައްޕަ ކޮފީއެއް ބޭނުންތޯ އަހަންވެގެންނެވެ. ބައްޕައާ ހަމައަށް އެ ނަޒަރު ދަތުރުކުރުމުގެ ކުރިން އިފާގެ ނަޒަރު ބައްދަލުވީ އަޔާޒުގެ ލޮލާއެވެ. އަޔާޒު ބަލަން އިން ގޮތުން އިފާގެ މެއަށް ފިނިވެގެން ދިޔައެވެ. އިސް ޖަހާލަމުން އެހީ ބައްޕަ ކޮފީއެއް ބޭނުންތޯއެވެ.\n”ނޫނޭ، ބައްޕަ ނުބޯނަން!“\nބައްޕަގެ ޖަވާބާ އެކު އިފާ ނެގި ތިންތަށިން އެއްތަށި އަލުން ކަބަޑަށްލިއެވެ. ދެ ތަށި ކޮފީ ހަދައިގެން އައިސް އަޔާޒަށް އެއްތަށި ދިއްކޮށްލުމަށްފަހު އަނެއްތަށި ހިފައިގެން އިފާ އިށީނީ ބައްޕަ ގާތުގައެވެ.\n”ބައްޕަ މިރޭ މިސްކިތަށް ނުދާ ރެއެއްތަ!“\n”ދަރިފުޅު ހާދަ ވަރަކަށް ނިދި ރެއެކޭ!“\nއިފާގެ ބައްޕަ ބުނި އެއްޗަކުން އިފާ ބަލައިލީ ބައްޕަގެ މޫނަށެވެ.\n”މިރޭ ކުޑަކޮށް ވާރޭ ވެހުނީމަ ނުދިޔައީ!“\nދަރިފުޅުގެ ލޮލުން ފެނުނު ޙައިރާންކަން ފިލުވާލުމަށް އިފާގެ ބައްޕަ އޮޅުން ފިލުވައިދިނެވެ.\n”ދެކުދިން ކޮފީ ބޯލާ!“\nބައްޕަ ތެދުވަމުން ބުނެލީ އިފާގެ ބޮލުގައި ފިރުމަމުންނެވެ.\nއަޔާޒު އިނީ އިފާގެ ބައްޕަ ގޮސް ކޮޓަރިއަށް ވަންނަން ދެނެވެ.\n“ ބައްޕަ އެބުނީ ތެދެއްތަ!“\nއިފާ ބަލައިލީ އަޔާޒު ބުނި އެއްޗެއް މޭރުން ނުވުމުންނެވެ. އެހެންނަމަވެސް އަޔާޒާ ސުވާލުކުރާކަށް އިފާއަކަށް ނުކެރުނެވެ. އަޔާޒު އިނީ ސީދާ އިފާއަށް ބަލަހައްޓައިގެން ކަމުންނެވެ. އެ ބެލުމުން އުދަނގޫ ވެގެން އިފާ ތެދުވެގެން ހިގައިގަތީ ދެތިން ކޯވަރު ބޮއެފައި ހުރި ކޮފީތަށި ވެސް ހިފައިގެންނެވެ.\n”އިފާ!“ އަޔާޒުގެ އަޑަށް އިފާ މަޑުކޮށްލިއެވެ. އެހެންނަމަވެސް އެނބުރި ބަލައެއް ނުލައެވެ.\n”އަހަރެން އެހީ އިފާ ހަމަ އެހާ ވަރަށް ނިދީމަހޭ ރޭ ވާރޭ ވެހުނުކަން ނޭނގުނީ!… އެތައް ފަހަރަކު އަހަރެން އިފާއަށް ގުޅިން! ފޯނު ވެސް ނިއްވާލަފަ އޮތީ!“